
FORORD 



Når jeg nu — efter flere opfordringer — udsender dette 
beskedne bidrag til Vemmelev-Hemmeshøj sognes historie, er 
det i håbet om, at læsning af bogen må kunne skabe lidt af 
den interesse, som jeg har følt ved mit mangeårige arbejde 
med at indsamle stoffet. 

Den mulighed, at nogle læsere forgæves vil lede efter stof, 
som de mener burde have været med, og at andre til gengæld 
vil synes, at et eller andet ikke burde have været omtalt, for- 
udser jeg, men det er vist kun få sognebeskrivelser, der fuldt 
ud tilfredsstiller enhver læser. 

jeg bringer en tak til enhver, som ved meddelelser eller på 
anden måde har bidraget til bogens indhold, og til dem, der 
ved en personlig indsats har lovet at virke for bogens udbre- 
delse i sognene. 

Sidst, men ikke mindst, takker jeg Vemmelev-Hemmeshøj 
sogneråd for dets økonomiske garanti, der har muliggjort bo- 
gens udsendelse. 

Fritz Jacobsen. 

BESKRIVELSE AF 
SOGNENE 1840 



Sognene i almindelighed. 

Vemmelev og Hemmeshøj sogne byder ikke — hverken landskabeligt 
eller geologisk set — på større mærkværdigheder, men arkæologerne har 
på Forlev, Ormslev, Stude og Erdrup marker gjort mange fund af in- 
teresse. 

I 1840 udsendte sognenes præst, P. Duus, en beskrivelse over Sorø 
amt, og i denne skriver han, at der er lermergel i underlaget overalt i 
Vemmelev og Hemmeshøj sogne, „endskønt den erholder modifikation 
af sandet i Forløv, Stude og Erdrup bys jorder". Hemmeshøj nævnes 
ikke, men i et tingsvidne fra 1634 om plantning af pilestager, frugttræer, 
ymper og humlekuler hos bønderne siges, at i Hemmeshøj kan træerne 
ikke gro, „da det er sandjord". 

Duus udtaler videre, at klimaet i Hemmeshøj sogn er mindre koldt og 
tåget end i Vemmelev sogn, hvilket må skyldes den længere afstand fra 
havet. Han oplyser, at der i Vemmelev sogn er 1 1 tdr. 3 skpr. privilegeret 
hartkorn ager og eng og 420 tdr. 4 skpr. i fdk. 2 alb. uprivilegeret hart- 
korn ager og eng; højeste takst er 16 og laveste 14. Hartkornets forhold 
til areal er 1:9, og dets fordeling er (i runde tal): præstegården 11 tdr., 
en komplet hovedgård uden for sognet 25 tdr. (Taarnholm), selvejergods 
127 tdr., hoverifrit fæstegods 214 tdr. og hoverigørende fæstegods 24 tdr. 

Foruden præstegården og skolen findes i sognet 18 selvejergårde, 3 
selvejerbolssteder, 1 selvejerhus med jordlod og 1 uden jordlod, 37 fæste- 
gårde, 8 fæstebolssteder, 40 fæstehuse med jordlod og 14 fæstehuse uden 
jordlod. Taksationen til bankhæftelsen i sølv for jorderne er 149,897 
rbd., for tienderne 47,102 rbd., for bygningerne 6800 rbd. Brandassu- 
rancesummen er 116,950 rbd. sølv. 

Om jorderne siger Duus, at de som helhed har en jævn flade og en 
for plantevæksten heldig blanding både i underlag og overflade af ler, 
kalk og storkornet sand. Mulden dominerer overalt, særlig i Ormslev 
bys jorder, der hører til de bedste i amtet. Kun få bønder har en be- 
stemt driftsplan. Mange — dog i aftagende antal — følger den gamle 
skik at gøde grønjord til byg og først derefter at tage vintersæd. Gødet 

hel- eller halvbrak indføres efterhånden, da bønderne har set nytten 
deraf på præstens lod og de mænds lodder, hvor præstens eksempel 
allerede i nogle år er blevet fulgt. 

Næsten alle bønder bruger den nordamerikanske svingplov, som Duus 
selv siden 1807 uafbrudt har brugt de forskellige steder, hvor han har 
været præst. Desuden benytter han exstirpator („udrydder", en slags 
harve, som behandlede jorden dybt for at ødelægge ukrudtet), heste- 
hakke og kartoffelplov og til sædens rensning en særdeles god rense- 
maskine. Egentlig sommerstaldfodring bruges ikke af bønderne, men 
Duus har indført halv sommerstaldfodring, så han tager køerne ind kl. 
10 om formiddagen og sætter dem først i tøjr igen kl. 5 om eftermid- 
dagen. På stalden fodres først på sommeren med grøn vintersæd, senere 
med vikkehavre og kløver, til høsten er endt, hvorefter de går løse under 
vogtning om dagen og tages på stald om natten. 

Almindeligvis sørger bønderne for ren såsæd, og udsæd og fold i 
jævne gode år opgives således: hvede 42 tdr. i udsæd — 7 fold, rug 408 
— 8, byg 698 — 7, havre 294 — 7, boghvede 4 — 8, bælgsæd 238 — 7, 
kartofler 883 — 8, kløver sået 250 lispund, hør i 16 tdr. land — avlet 
24 tdr. frø og 160 lpd. uheglet hør, humle avlet 5 lpd. 

Husdyrenes antal var i 1838: 329 heste, 747 køer, 758 får (heraf 98 
blandet med spansk race), 239 svin, 54 bistader. 

Hegnene holdes temmelig godt i orden, og markfred opnås ved, at 
næsten alle tager deres kreaturer på stald om natten, resten tøjrer dem 
om natten; folketællingslisten 1787 anfører „gi. Nils Nelsen, Vemmelev, 
Hyre" — måske den sidste byhyrde. Havedyrkningen står meget til- 
bage, og der findes ikke små skovanlæg ved gårdene, skønt det var 
ønskeligt, da brændet er dyrt, og der kun findes få tørvemoser; præste- 
gården og mange bøndergårde mangler tørveskær. Husfliden frembrin- 
ger kun det nødvendige til husets brug. Korn og fedevarer afsættes i 
Skælskør, Korsør og Slagelse. 

I sognet findes nogle gode kilder. 

Om Hemmeshøj sogn meddeles, at det har ca. 298 tdr. uprivilegeret 
hartkorn — i forhold til areal 1 :8. Det er alt sammen tiendepligtigt og 
fordelt således: selvejergods ca. 115 tdr., hoverifrit fæstegods ca. 123 
tdr. og hoverigørende fæstegods ca. 59 tdr., højeste takst 15, laveste 14. 
Der er i sognet 17 selvejergårde, 4 selvejerbolssteder, 11 selvejerhuse 
med jordlod, 19 fæstegårde, 4 fæstebolssteder, 22 fæstehuse med jord- 
lod og 6 fæstehuse uden jordlod. 

Da nogle af sognets jorder er side — 40 tdr. land er enghave — er 
en del „brakgrøfter" nødvendige. Hvad der gælder for Vemmelev sogn 
med hensyn til driftsplan og redskaber, havedyrkning og husflid gælder 

også for Hemmeshøj sogn; dog sørges der mindre godt for markfred 
og hegns vedligeholdelse. 

Udsæd og fold opgives således: 12 tdr. hvede, 6 fold, rug 268 — 7, 
byg 426 — 7, havre 225 — 6, boghvede \ y 2 td. — 7, bælgsæd 150 —7, 
kartofler 469 — 8, kløver, sået 178 lpd., hør i 12 tdr. land, avlet 20 tdr. 
frø og 96 lpd. uheglet hør. 

Husdyrholdet er: 217 heste, 426 køer, 528 får (20 blandet med spansk 
race), 151 svin, 23 bistader. Man vil lægge mærke til, at der i begge 
sogne holdes et meget stort antal får, et husdyr, som det nu er en sjæl- 
denhed at se i sognene. 

Sognet er velforsynet med tørveskær; der opgives en tørvemose på 55 
tdr. land — vel „Gammellung" — (her har sognet haft et fortrin for 
Vemmelev sogn; i Erdrup har der tidligere været stort tørveskær, som 
også blev benyttet under verdenskrigen 1914 — 18 og i mindre udstræk- 
ning 1939—45). 

De to sogne har et „fattighus", hvor 16 almisselemmer forsørges, og 
uden for fattighuset forsørges — efter 5 års gennemsnit — årligt 20 
fattige (i 1856 var der 40). Da der hverken er legater eller donationer 
til fattigvæsenet, må sognene udrede de dermed forbundne udgifter, der 
efter 5 års gennemsnit anslås til 505 rbd. årlig i penge og naturalier. 

De af pastor Duus her meddelte oplysninger er tørre og knappe, men 
har dog interesse ved, at det gennem dem er muligt at danne sig et bil- 
lede af forholdene i de to sogne — væsentligt landbrugsmæssig set. Det 
mærkes tydeligt, at præsten ikke blot er teoretiker, men i høj grad prak- 
tiker, som ved sin intensive dyrkning af præstegårdsjorden efter mere 
moderne principper var et eksempel til efterfølgelse for sine sognebørn 
og tillige forøgede embedets indtægter — om flere andre præstemænd 
på den tid kunne det samme siges, de var ikke alene åndsarbejdere. Duus 
fremhæver sig også selv som „eksempel" både med driftsplan og red- 
skaber. 

Mærkværdigvis omtaler Duus kun i få linier udskiftningen af kom- 
munens jorder, en begivenhed, som dog fik så stor betydning for land- 
mændene og ikke lå længere tilbage i tiden end et lille halvt hundrede 
år, før han udsendte sin bog. Han skriver, at før udskiftningen blev kun 
de jorder, der lå nærmest byerne, gødet, de længst bortliggende blev 
ikke og udmarvedes derfor ved bestandig tilsåning med havre. Det kan 
særlig ses i Ormslev, hvis udflytterlodder, der har samme gode under- 
lag som bylodderne, lider af stor mangel på muld, skønt der er gået 
over 40 år efter udskiftningen. I begge sogne er der påbegyndt nogen 
udparcellering. 

Pastor Duus opgiver folketallet i Vemmelev sogn til 758 og i Hem- 

meshøj sogn til 524; i 1860 er der henholdsvis 1218 og 752. De følgende 
20 år viser en nedgang, for i 1901 er tallene 1201 og 675, og 1199 og 
663 i 1916. I 1950 viser Vemmelev en fremgang til 1474, men Hemmes- 
høj en tilbagegang til 616. Den 31. marts 1953 var de to sognes samlede 
indbyggertal 2106. 

Fra et stort og interessant værk af C. Rise Hansen og Axel Stensberg: 
„Jordfordeling og udskiftning" (1951) er følgende oplysninger om dette 
besværlige og langvarige arbejde hentet. 

Det var A. L. Rørbye, som ledede det i Vemmelev, Hemmeshøj og 
Stude, medens landinspektør Carsten Ehlers udskiftede Forlev, Ormslev 
og Erdrup samt tørvemosen i Hemmeshøj og engene i Stude. I Vem- 
melev blev 1 1 gårde liggende på deres oprindelige pladser. Deres lodder 
blev meget smalle nærmest byen, og der var tilfælde, hvor gaden skilte 
gården fra marken. De 7 gårde (39 pet.), som flyttedes ud, fik marker 
af en mere praktisk form ude ved bymarkens skel. Udskiftningen var 
„koncentrisk", en ret regelmæssig stjerne. Bykortet er fra 1806. 

Forlev jorder blev udskiftet i 1790erne, bykortet er fra 1796; i Orms- 
lev er det fra 1790, men om udskiftningen i disse to byer oplyser oven- 
nævnte værk kun, at udflytningen i Forlev var 20 pet. og i Ormslev 17 
pet., og at sidstnævnte by fik „blokudskiftning" o: lodderne fik ikke 
kileform som ved „stjerneudskiftning", men var nærmest som rektangler, 
hvad der gjorde inddelingen i agre mere praktisk. 

Udskiftningen i Hemmeshøj var ikke let at gøre tilfredsstillende, da 
byen ligger exentrisk i forhold til bymarken (i en udkant ned mod Vaarby 
å). Der blev kun udflyttet 2 gårde (i 1795) „Aasgaard" (?) og „Gede- 
marksgaard", og 4 gårde øst for landsbygaden fik deres marker på 
den anden side af denne (i „Jordfordeling og udskiftning" siges 4, men 
der er dog nu kun 3). Engen udskiftedes 1798, men bykortet er fra 
1807. 

Allerede da „den store matrikel" blev lavet i 1688, var Vaarby saga 
ude som landsby betragtet. På et kort fra 1770 er afsat 8 lodder nord 
for landevejen, men det kan ikke ses, hvor mange beboere der fandtes 
på disse. I året 1805 var der 2 gårde og 1 hus, som hørte til Taarnholm 
gods; den ene gård havde fra gammel tid hørt til Hemmeshøj kirke, der 
hørte til Taarnholm; 3 huse hørte til Holsteinborg. Vaarby fik en noget 
uregelmæssig „blokudskiftning". 

I Stude fik udskiftningen et ret heldigt forløb. Ganske vist fik de 8 
gårde i byen ret smalle lodder ind mod bypladsen, men de tre udflyttede 
gårde (27 pet.) fik velformede lodder. Tørvejorden udskiftedes først i 
1804; bykortet er fra 1807. 

Udskiftningen i Erdrup skete som for de andre sognebyers vedkorn- 



8 



mende i 1790erne, og det blev en exentrisk stjerneudskiftning; udflyt- 
ningen androg 14 pet., bykortet er fra 1807. 

De fleste af de her meddelte kendsgerninger har rimeligvis været pa- 
stor Duus bekendt, og det er nok pladshensyn, der har gjort, at han 
ingen af dem har medtaget i sin amtsbeskrivelse. 

En kongelig forordning af 1789 påbød, at fæstebønderne ikke måtte 
modsætte sig udflytning af deres gårde, men mange viste stor ulyst til 
at flytte bort fra landsbyen; de følte sig „sat uden for lavet", og der 
haves et eksempel fra 1774 på, at seks udflyttere i Nr. Mern ved Præstø 
rev deres nye gårde ned og flyttede dem tilbage til byen igen. For at 
tilskynde folk til at flytte deres gårde ud ydede regeringen en bygnings- 
hjælp til udflytteren på 50 — 100 rbd., ofte fik han tillige gødningshjælp. 
De beboere, der blev tilbage i byen, hjalp som regel også udflytterne 
på forskellig vis med kørsel o. a. 

De to sogne hørte i fortiden til Korsør amt, som sammen med Ant- 
vorskov amt i året 1798 lagdes til de allerede i 1748 sammenlagte Ring- 
sted og Sorø amter, hvorved det nuværende Sorø amt blev oprettet. 



SOGNEBYERNE 

De tre byer i Vemmelev sogn har endelsen „lev" i deres navn og hører 
til en gruppe landsbyer, der af stednavneforskere regnes til Danmarks 
ældste byer, stammende fra folkevandringstidens slutning ca. 450 — 500 
år e. Kr. Forskeren Henrik Larsen hævder („Fortid og Nutid" IV), at 
Sjælland dengang erobredes af en fremmed høvding, Skjoldungeslægtens 
stamfader, som uddelte øens gårde til sine mænd. 

Ordet „lev" betyder „levn", o: hvad en mand har efterladt sig af gods, 
eller hvad en mand har fået som arvegods efter en anden. Meningerne 
blandt stednavneforskerne er delt på dette punkt. Forledet er gamle dan- 
ske personnavne: Wimar, Forna og Orm; kun det sidste har bevaret sin 
oprindelige form, medens de andre to er ændret gennem årene. 

Vemmelev (af personnavnet Wimar) har været kaldt Wimmerløffue 
(1158—1177), Wimleve (1181), Wimmerleue (1182), Wimmerlef 
(1231), Wemmeløff (1406), Vemmerløff (1606) og Vemmeløv (1844). 

I „herredsbogen" oplyses 1648, at byen har sin jord skiftet i 4 bol (en 
jordenhed, forskellig i størrelse i de forskellige egne), i hvert bol 12 
pund skyld (1 pund = 20 skpr. rug eller hvede — 24 skpr. byg — 40 

skpr. havre). Jorden bruges af 15 hele gårde — 17 (?) med præste- 
gården, som står for 4 pund skyld — og 5 halve gårde. De forskellige 
bønders navne opgives med angivelse af deres landgilde (fra 2 — 4 pund), 
13 af dem hører til Antvorskov slot, og 2 til Borreby. Af de 5 halve gårde, 
som hver svarer 1 pund i landgilde, hører de 4 til Antvorskov, og 1 til 
Borreby. Der er 6 gadehuse, hvoraf et svarer 1 td. byg til Vemmelev 
kirke, et svarer 1 lam til Slagelse hospital, to tilhører kongen, og to 
Borreby. 

Efter „markbogen" (1682) er 10 af bønderne nu „rytterbønder", hvil- 
ket vil sige, at hver havde påtaget sig pligt til at underholde en rytter 
og yde ham månedlig 2 skpr. rug a 14 sk., 2 skpr. byg a 12 sk., 1 fdk. 
byg- eller havregryn 6 sk., til sul 64 sk., standkvarter, husværelse, seng 
og sengklæder 13 J/3 sk. Hestens foder ansloges til 52% sk. pr. md., 1 td. 
havre regnedes til 3 mk., 1 læs hø på 258 skålpund til 3 mk. 8 sk. (et 
skålpund var omtrent et pund), 1 læs halm af samme vægt 2 mk., over- 
munderingspenge 64 sk. Det blev ialt en månedlig udgift for en rytter- 
bonde på 2 rdl. 64 sk., men til gengæld var han fri for skatter og land- 
gilde. Møller var ikke inddelt til rytterhold. Af de andre gårde ligger nu 
1 til Niels Kræmmer i Slagelse, 1 til Henrik Holst i København, 2 til 
Fuirendal og 1 til Slagelse hospital. 

Efter matriklen af 1688 er forholdet del samme; dog ligger der ingen 

gård til hospitalet, men derimod en til Vemmelev kirke; den indehaves 
af degnen Anders Jensen. En vejrmølle svarer afgift til Niels Kræmmer 
i Slagelse og møller Peder Nielsen i Havrebjerg; der er 3 husmænd (1 
til hospitalet, 1 til degneboligen og 1 til Antvorskov) samt en øde jord 
til Vemmelev kirke. 

Matriklen opfører under sognet „Hollbye bye", hvorfra kun nævnes 
Oluf Svendsen, som svarer til kongen. „Danske atlas" anfører 1774 også 
,,Holbye" (Hulby) men uden at omtale den nærmere. Ifølge samme værk 
er der nu i byen 18 gårde og 7 huse, men hartkornsspecifikationen af 
1789 oplyser, at der i Vemmelev er 17 gårde med hver 7 tdr. 1 skp., 3 fdk. 
1 8 / 17 album ager og engs hartkorn; de lå alle til Dyrehovedgård (Taarn- 
borg). Der var 4 husmænd og 1 jordløst hus under Holsteinborg, og 15 
jordløse huse til Taarnborg. Ormslev kro er udflyttet fra Vemmelev. 

Efter „markbogen" (1682) er bymarken delt i tre vange: Kirkemar- 
ken, Mosevangen og Brovangen. I vangene angives navnene på de for- 
skellige åse og agre, men da deres betydning nu for manges vedkom- 
mende er gådefulde og først kan påregne rigtig interesse, når de kan 
henføres til de forskellige gårde, skal kun enkelte nævnes her. 

I kirkemarken findes: Tyvebierg ås, weisager ås, bønnelands homper, 
hunde maes agre (ma, made = eng) og Kirkebjerg ås. I Mosevangen: 
Huul-høfs ås, de yderste strand agre, Salthøj, dysse ås, Tangbierrig ås, 
præsteholm. I Brovangen: Lammesteens ås, Waarbecks ås, rå dyfiels 
(djævels) agre, nedre ådyfwel og Kaarsebierre ås. 

Antvorskov lensregnskab oplyser, at Vemmelev bymænd i året 1631 
byggede et smedehus på deres gade og måtte til slottet betale 2 tdr. 
havre i indfæstning. I regnskabet 1657 — 58 nævnes „Verner Smid i Vem- 
meløff". Niels Jyde i Vemmelev blev dræbt af Søren Olsen, som for 
denne gerning henrettedes 1631. Anders Olsen var i 1641 i skoven for 
at hente et træ, og Peder Smed i Vedbysønder udviste ham et, der var 
for stort, og måtte bøde for sin velvilje med „1 Øxen". I året 1651 blev 
en bro med tilbehør optaget på „Kongevejen" ved Rappenborg og igen 
opsat på Vemmelev mark. Under den store nordiske krig måtte Anders 
møller i Vemmelev vejrmølle i 1711 give 2 rdl. i „krigs-styr" (krigsskat). 

Forlev (af personnavnet Forna) findes omtalt med følgende navne- 
former: Forneleff (1177), Forneløffue (1205), Fornælef (1231), Førsleff 
(1378), Forløff (1606), Foerløff (1664), Forløf (1688) og Foerløv 
(1844). 

Efter kong Valdemars jordebog (1231) havde byen 7 bol i kongens 
eje, men herredsbogen sige, at den har 4 bol med 12 punds skyld for 
hvert. De drives af 16 hele og 1 halv gård; 9 ligger til Antvorskov, 6 til 
Korsør slot og 1 — beboet af Anders skrædder — til Vemmelev kirke; den 

halve gård til Antvorskov. Afgiften varierer fra 2—6 pund skyld. I byen 
ejer kongen 2 gadehuse (huse, som er opført på pladsen mellem gård- 
rækken og bygaden). 

Matriklen af 1688 oplyser, at 14 gårde er ryttergods, 1 ligger til kir- 
ken, 1 til sognepræsten Rasmus Schnabel, 1 til Niels Kræmmer i Sla- 
gelse, og 1 til kongen. Om Pine Mølle står: „Pinne Mølle, øde, forhen 
Oluf Møller", og videre: „Paa fornævnte Bys Mark en øde Plads, hvor- 
paa har staaet en Vandmølle, har ej været ved Magt i 30 Aar. Kongens." 
Modelbogen supplerer ved at oplyse: „Har haft tvende Kværne og Vand- 
sted til bemeldte Mølle. Imidlertid ganske opgroet." 

Efter hartkornsspecifikationen 1789 var der 12 gårde med hver 8 tdr. 
3 skpr. 2 fdk. l 57 / 60 alb. hartkorn under Antvorskov, 1 gård med 7 tdr. 
2 skpr. 1 fdk. htk. under Holsteinborg, 1 hus med godt 1 td. htk. og 5 
jordløse huse til Antvorskov. Fra byen er udflyttet 5 gårde og som „en- 
lige huse i sognet" nævnes 2 på Vaarby mark. I taksationsprotokollen 
anføres for de fleste gårdes vedkommende, at de har „en Pilehauge midt 
i byen". 

Byens tre vange hed Møllemarken, Meschevangen og Brovangen. 1 
førstnævnte er: Sølle-stykkerne, Kilde ås, Uhrs (Os) Højen, Hageldal 
ås. 1 Mesck( Mærsk) vangen er: Hylle Bavne ås, Hulhøyene Agerne, 
Stacke Stehr Høy, Passe (Pine?) Pøllen åsen, Sortekiers ås. I Brovangen: 
Svencke (Brincke?) Bierg, Kongevejens ås, Lyse Høys ås, Ertebiergs ås. 



i -> 



Modelbogen oplyser: „Udi Aaen omkring Byen fanges undertiden Aal, 
Suder, Gedder og andre Smaafisk." 

Lensregnskabet 1631 — 32 oplyser, at Laurits Hansen, Forlev, havde 
været i slagsmål med Jep Bloch, Forlev; han havde intet synderligt at 
bøde med, men måtte dog for den „fornøjelse" bøde 5 rdl. 32 sk. I 1639 
dristede Niels Nielsen, Forlev, sig til at holde gilde sammen med en del 
andre; det blev betegnet som „ulovligt" i henhold til forordningen, og 
hver deltager måtte bøde 2 rdl. — forhåbentlig har de haft glæde for 
pengene. Samme år må Hans Jacobsen, stedsøn af Morten Andersen, 
Forlev, bøde 2 rdl., fordi han, der havde sået noget korn hos nogle af 
kronens bønder, havde hjemført det uden forlov. I 1649 fik Niels Pe- 
dersen, Forlev, lov til igen at fæste sin gård, som han havde været fra- 
dømt, fordi han ikke havde svaret landgilde i rette tid. Anders Sørensen, 
Forlev, havde samme år skåret to læs tørv på Jens møllers grund ved 
Pine mølle; skønt det var sket med møllerens tilladelse, måtte han „af 
sin ringe Formue" bøde 2 dir. for sin formastelighed. Hans Dinesen, For- 
lev, fæster i 1653 fiskeriet „i den Bæk fra Pinne Mølle og til Stranden, 
kaldet Suendt" (Sortensvend) for 1 dir. 

Navnet Pine mølle kendes allerede fra 1376, og det træffes flere gange 
senere i ældre arkivalier. I 1611 sættes en ny sluse ved møllen, og i 1631 
slås 20 pæle for brystværnet og dæmningen i mølledammen, for at isen 
ikke skal ødelægge dæmningen. Møller Jens Jørgensen fæster i 1640 møl- 
len mod en indfæstning af 80 dir.; beløbets størrelse vidner om, at møllen 
da må have været i god drift. Antvorskov lensregnskab for 1643 — 44 ud- 
viser en udgift på 100 store spiger til den ny bro ved Pine mølle. I 1652 
overtager Oluf møller møllen, som „Jens møller af armod frakom". Han 
slipper med 2 tdr. havre i indfæstning, men i året 1657 — 58 får han af- 
slag i landgilden på grund af „øde og forarmethed", så de to nævnte 
møllere har ikke spundet guld ved deres næring. I regnskabet for 1682 
— 83 står: „Pine mølle afbrudt og ruineret øde." 

Ormslev (af personnavnet Orm), Ormslef (1231), Ormesløff (1286), 
Ormæsløøf (1399), Ormidsløff (1664), Ormitzløv (1844), havde efter 
„Herredsbogen" 4 bols jord med 12 pund skyld i hvert. Der var 19 hele 
og 6 halve gårde, og af helgårdene hørte 5 kronbønder under Antvor- 
skov, 1 til Tersløsegård, 5 til Hellestrup, 5 til Vedbygaard, 1 til Espe- 
gaard, 1 til Gerdrup og 1 til Hans Lindenows frue. De 6 halve gårde 
hørte til kronen, Roskilde domkirke, Hemmeshøj kirke, Slagelse hospital, 
Espegaard og Hellestrup. Der var 7 gadehuse, som lå til forskellige af de 
foran nævnte ejere. Af gårdene i Ormslev havde 3 tidligere ligget til Sorø 
kloster og 1 til Jørgen Bryske, så det vil ses, at byen havde mange for- 
skellige herrer. 

Dette viser også „Markbogen" 1682. Der er kommet nye ejere til: 
Næsbyholm, fru Malte Grubbe og Ørsløf kloster i Jylland, landsdommer 
Andreas Engel og amtmand Lutzow. En gård svarer landgilde til Hem- 
meshøj kirke men gør hoveri til Antvorskov; en øde jord tilhørte pro- 
fessor Meyer i Sorø. 

Efter matriklen af 1688 er gårdenes antal det samme, men der er nu 
7 „husmænd" og 2 „self Eiere og Huse bygt paa deris egen grund". I 
1774 angiver „Danske Atlas", at der i byen er 23 gårde og 16 huse, mens 
der i 1789 nævnes 19 gårde under Taarnborg og 2 under Espe, et hus 
med jord og 15 jordløse huse under Taarnborg. Gårdenes hartkorn va- 
rierer fra ca. 3 tdr. til ca. 8 tdr. 

De tre vange kaldes Høysmark, Søvangen og Dyssevangen. I først- 
nævnte findes „bytyrens jord", Biærstens ås, Aars Høyds agre, Kragedøs, 
Hull Høyds agre, Billingbiergs ås, Magele Høyds agre, Sølfuer (Sølver) 
Høfs ås, Hulleby tofteagre. 1 Søvangen er Østre Balle ås, Heilede (Hel- 
vede) stykkerne, Sandhøf, Agers Høys åsen, Kongshøys åsen, Hermands 
kilde ås, Søbierg åsen, Busse Bierg åsen, Schiefthøys åsen, Staufuers 
(Stavers) Høys ås. Fra Dyssevangen kan nævnes Langbierg åsen, 
Schelms Høys åsen. 

Dysser og høje har givet* navn til mange åse og agre (døs, høy, høyd, 
høf og bierg). 

Fra Antvorskov regnskaber kan oplyses, at Peder Thomsen, Ormslev, 
i 1644 nægtede at pløje på Korsør ladegård, men han måtte for sit mod 
bøde 5 dir. Smed Christen Knudsen fæstede i 1655 det nylig opførte 
smedehus i Ormslev for en årlig landgilde af 1 sletmark og |/ 2 td. havre. 
I 1693 overfaldt Peder Møller, Ormslev, ritmester Ulfeldts hovmester, 
Hans Poulsen fra Hemmeshøj, ved Vaarby. Hans Poulsen døde, og hans 
banemand rømte, men blev senere dømt for drab. 

Morten Christensen, Ormslev, faldt 17. marts 1864 ved forsvaret af 
Dybbøl. 

Vaarby omtales således i Markbogen: „Worbye mark, hvortil ingen 
hugning findes." Der synes kun at have været „halve jorder", idet der 
nævnes, at de 10 halve jorder tilhører kongen, de 12 Slagelse kirker, de 
4 Vemmelev kirke og de 4 Hemmeshøj kirke. Matriklen af 1688 angiver 
også 30 jorder, men da har Slagelse kirke 10, Hemmeshøj kirke 3 og 
Vemmelev kirke 7. Den oprindelige landsby Vaarby var opløst på den 
store matrikels tid — udskiftet før 1774. 

Af marknavne skal nævnes i Refuegravs (Rævegravs) åsen: Skjoldene, 
Wandaggers åsen. I Hvidageråsen er Dyrrestenene, Waremose og Brø- 
destykkerne. 

1 A 



Matriklen af 1844 angiver i Vaarbymarken 4 gårde og 1 hus med ialt 
38 tdr. 6 skpr. 2 fdk. hartkorn. 

Af navneformer findes ikke mange; i 1231 skrives Warby og i 1367 
Worby. Byen regnes for yngre end „lev"byerne. 

På grund af udgifter til broer over åen nævnes Vaarby tit i Antvor- 
skov lens- og amtsregnskaber. I det for 1637 — 38 står „gjort 2 nye 
Broer over Warby Aa, som K. M.s Vej gaar over ad Korsør til i Stedet 
for de forrige, som var forraadnede og slet sønder". I 1650 — 51 er der 
udgift, fordi „Tømmermanden har flikket en Bro og en Port på Kongens 
Vej ved Warrebyhus". Året efter meddeles: „Omlagt begge Broer ved 
Waarbyhus og istandsat den lille Bro paa Kongens Vej Østen for Waar- 
byhus, som var sønder." I 1663 — 64 bliver to lange nye broer lagt over 
åen, og i 1691 repareres broen, hvad der kun hjalp få år, for regnskabet 
for 1698 — 99 oplyser: „De tvende Hovedbroer, som kaldes Waarby-Broer 
og hver er 9 Alen lange og 4]/ 2 Alen brede, var ganske forraadnet paa 
Broværket, og paa den ene Side næsten nedfalden. Alle Planker er op- 
taget og igen sammenføjet, nyt Rækværk paa begge Broer og Bro- 
karme." I 1704 repareres „de tvende Broer paa Landevejen til Corsør, 
som kaldes Vaarbybroer." 

„Kongevejen" og den gamle landevej førtes over åen på to broer ved 
siden af hinanden ved „Hulken", men skiltes på den anden side af åen; 
landevejen passerede Vemmelev på modsat side af nu, og „Kongevejen" 
løb mod Forlev. Det flere gange nævnte „Vaarbyhus" har vist ligget mel- 
lem de to veje lige ved åen og har nok været bolig for brovagten. (Se 
iøvrigt „Historisk Aarbog for Sorø Amt" 1942). 

Hemmeshøj nævnes gennem tiderne under følgende navneformer: Him- 
mishøw (1366), Himmisøwe (1370), Hemmesoue (1399), Hymmesøw 
(1402), Hemmesøwæ (1408), Hemesoue (1410), Hemmesø (1606), 
Hemmersøe (1688), Hemmershøj (D. Atlas og i 1844). Dr. phil. Marius 
Kristensen mener, navnet kommer af, at en mand, Hemmer, er begravet 
i en høj, men man vil bemærke, at endelsen „sø, søe" også har været 
brugt. På prædikestolen står „Hemsø". 

Efter „Herredsbogen" var byjorden delt i 4 bol med 6 punds skyld 
i hvert. Der var 10 hele og 1 halv gård; „desuden er der en liden Annex- 
I Gæstebolig, som ikke er i Bol med de andre, men haver nogen forloddes 
Jord paa adskillige Marker, regnes for V/ 2 Pund Saaed". Af gårdene 
ligger 7 til Antvorskov, 2 til Korsør slot, og Niels Pedersens gård til 
Sorø kloster; den halve gård bebos af Peder smed, som svarer afgift til 
Antvorskov; der er 5 gadehuse, som tilhører kongen. 

Matriklen af 1688 opgiver 11 „rytterbønder" og Jens Jyde, som har 
præstens anneksgård, og „Præsteholmen"; der var 4 husmænd: 2 til kon- 



15 



Parti fra Hemmeshøj 



gen, 1 til kirken og 1 til degneboligen i Hemmeshøj. Hemmeshøj kirkes 
gård blev drevet af 5 bønder „ Herligheden til Antvorskov Slot, Land- 
gilde til Kirken". Ved „herligheden" forstås en slags overejendomsret, 
så at kongen f. eks. beholdt jagtretten og kunne kræve en afgift, „hus- 
bondhold", når gården skiftede ejer. I 1789 er der 12 gårde, 11 til Taarn- 
borg og 1 til Antvorskov; 2 gårde har ca. 13i/ 2 td. htk., 9 ca. 9 tdr. og 
1 ca. 8 tdr. Jens Lund har en ejendomsjord på godt 4 skpr. htk., og der 
er 5 huse med og 4 huse uden hartkorn; de ligger alle til Taarnborg. 

Markbogen oplyser, at navnene på de tre vange var: Langåsen, Mølle- 
vangen og Balkemark. I førstnævnte findes bl. a. Stegehule Homperne 
(„homper" var et lille stykke jord uden for det egentlige agerland), Høj 
Steens homper, Langemose åsen, Tolmosebjergs agre, store og små Ge- 
demarks agre, Stendtestykkerne. „Udi denne Mark fandtes ingen Stauf- 
rehug, Tiørne eller Giersel. Befandtis i denne Mark en Tørveskærsmose, 
som meste Delen deraf er opskaaren." Nogle af jordstykkerne hviler i 
15 år. I „Møllevangen" er Longe åsen, Rørre Mose åsen, Lid Høgs åsen, 
smaa Ugle Høgs agre, Mølle Knolds ås, Husmandsvænger (der nævnes 
Laurs Hjulmand, Bent Skomager og Friderich Skrædder). I „Balge- 
mark" er lodne Kiers Humperne, Kringelbechs stykke, Vadmels Kiers 
humper, Tyre Agger åsen, Eg Holms ås, Tue Holms ås. Et jordstykke 
er ikke pløjet i 40 år. 

Af mere personlige efterretninger kan meddeles, at Antvorskov lens- 
regnskab for 1915 — 16 oplyser, at skarpretter mester Sibbrand fra Ka- 

lundborg har fået 1 dir. for at henrette en karl fra Hemmeshøj, som havde 
dræbt et spædt barn med sit værge. I 1636 nævnes en smedie i Hemmes- 
høj, og året efter fæster Troels Jensen det smedehus i Hemmeshøj, som 
smed Niels Andersen frakom. Peder Olsen afslog i 1641 en lille eng, 
som tilhørte Peder Lerche, hvilken forseelse takseredes til 2 dir. 

Et tingsvidne fra 1643 oplyser, at der havde været skifte i boet efter 
Jens Pedersen, Hemmeshøj, som blev dømt til Bremerholm for tyveri. 
Kongen fik hans hovedlod, og efter at børnegods og gæld var udtaget 
af fællesboet, var der: 2 gamle puder, 2 „hongklæder", 1 lille blår garn 
for ialt 3y 2 mk., 1 gi. halv „Voge" (2 mk.), 1 messingkedel og 1 økse 
(\y 2 dl.), 1 skab (1 dl.), 1 gi. dyne (1 dl.), 1 sosvin (5 mk.), noget 
utærsket korn og hø (tilsammen 4 dir.). Et „magert" bo! 

Bonden Peder Tomassen forbavsede i 1692 sine byfæller ved at købe 
sig fri fra vornedskabet for et beløb af 40 rdl. At der fra Antvorskov slot 
også kunne vises en smule barmhjertighed, viser regnskabet fra 1697 
i følgende bemærkning: „Husmand Willum Ibsen, Hemmeshøj, er gam- 
mel og vanfør, så og vel Kvinden for kort Tid siden slaget sit Albue- 
ben i Stykker, og for den Aarsag frit Hus i dette Aar." 

Dines Petersen, Hemmeshøj, faldt 6. juli 1849 ved Fredericia. 

Stude. Dette ret ejendommelige navn, der har givet anledning til den 
folkelige vittighed om, at „Erdrup, Stude går til Hemmeshøj kirke", skal 
efter stednavneforskernes tydning betyde „småkrat". Det træffes under 
følgende former: Storthæ (1329), Stwthæ (1388 — „w" = „u"), Studde 
(1606), Studøe (Antv. lensregnskaber), Stuude (1664), Stude (1688 
og 1844). Der findes kun denne landsby med det mærkelige navn. 

Byjorden til Stude blev opgivet til at være 3 bol med ialt 24y 2 pund 
,,saaed". Der var da 8 hele og 3 halve gårde, af hvilke de 6 ejedes af 
kongen (4 lå til Korsør slot og 2 til Antvorskov), 1 gård svarede afgift 
til Hemmeshøj kirke og 1 til Sorø kloster. Af de 3 halve gårde lå 2 til 
Korsør slot, og 1 til Slagelse hospital; der var 5 gadehuse, som tilhørte 
kongen. 

I 1688 var der i Stude 11 bønder, hvoraf de 6 var „rytterbønder", 3 
lå til Antvorskov, 1 til Hemmeshøj kirke og 1 til Slagelse hospital; der 
var desuden 3 husmænd. I 1789 var der også 11 gårde, men ejendoms- 
forholdet er nu forandret, idet 9 ligger til Bonderup, 1 til Taarnborg og 
1 tii Espe; 4 huse uden hartkorn ligger til Bonderup. 

De tre vange i bymarken kaldtes Refvehøjs (Rævehøjs) Vangen, Kilde- 
marken og Mølle Vangen. I førstnævnte træffes marknavnene Mølleag- 
rene, Preste Torn, Liong Bierge åsen („liong" = lyng eller lung), grønne 
Bøgs dal, Kildehomperne, „en Byes Holm ligger Sønder og Nør, som er 
il samtlige Bymænd udlagt til Tyren", (9 agre). I Kildemarken er Høye- 

Den gamle smedie i Stude 



stens Homper, Langbierg åsen. „Af Herlighed noget ringe Tørveskær, 
men intet Giersel eller Staverhug." Fra Møllevangen skal nævnes: Kirke 
Homper, Flønderbjergs åsen, lille Ørbierg, Mølleholmen, Stig Knøs ås, 
Smør Høys åsen, Katte Nesse åsen, store Ørbierge, „et lidet Tørveskær 
i denne mark". Enkelte jordstykker hviler i 6 — 9 — 12 år. 

Navnet Møllevangen skyldes, at der i gamle dage lå en vandmølle i 
Stude enghave, hvor der ved anlæg af en lang dæmning, der endnu kan 
spores, var skabt en stor, „bundløs" møllesø; af denne kom ved åens re- 
gulering en del ind på Lundforlund mark. Der skal være fundet brand- 
mærkede stolper og rester af en vej, der førte mod Stude, vel nok en 
møllevej. 

I Stude har der ifl. Trap ligget en hovedgård, der i 1320 tilhørte Peder 
Grubbe. Hartvig Tralow tilskødede i 1409 bisp Peder i Roskilde „Storte" 
og „Storte vang". På gårdejer Kristian Kristensens mark (matr. nr. 6) 
er fundet murrester og brandpletter, der kunne tyde på, at omtalte gård 
har ligget dér. I året 1634 fæster Hans Høegh kirkens gård i^tude, som 
Jep Olsen „for Armod oplod ham", og giver 20 dir. i indfæstning. Lau- 
ridtz Sørensen i Stude må sammen med Henning Sørensen fra Tjæreby 
i 1644 bøde 20 dir., fordi de uden tilladelse havde „afført" nogen sæd, 
de havde haft på Jørgen Trudhiembs mark i Vemmelev. Regnskabet for 
1759 meddeler, at Peter Hansen i Stude driver ulovlig brændevinsbræn- 
ding — en dengang ofte forekommende forseelse hos landbefolkningen. 

Efter mundtlige meddelelser havde Morten Jensen i Stude (Astrups 
gård) i 15 år været underofficer i Altona, men kom så hjem og overtog 
gården. Han blev sognefoged, drev lidt hestehandel og red heste til for 
folk. Han døde i en alder af 87 år og havde da alle sine tænder i behold 
på nær een, som han gik med i vestelommen. I Stude enghave boede 
„Fisker Lars", som „optog" folks heste, køer eller andre dyr for at kræve 
„optagelsespenge". Han havde i stuen et bord af tommetykke egeplan- 
ker og med stor skuffe, hvori der var brød, som de optagne heste fik lov 
til at stå og æde. 

Erdrup er „barnet" blandt sognebyerne, da landsbyer med navneen- 
delsen „-torp" regnes for vore yngste. De stammer fra o. år 1000 og 
findes i et antal af ca. 2000, langt den største gruppe. Torp (drup, strup, 
rup) betegner en udflytterby, der er opstået som en aflægger af „adel- 
byen", hovedbyen. Navneforledet er hyppigst et personnavn, for Erdrups 
vedkommende rimeligvis det olddanske mandsnavn „Erre". 

Af brugte navneformer kan anføres: Erredorp (1361), Ærdorp (1375), 
Erstrop og Eistrop (1383), Erdorpe og Erdrop (1388), Erdorp (1399), 
Erstorp og Erdrup (1688). En ganske afvigende form kendes fra 1576, 
hvor Jørgen Lykke bevilger kronen en gård i Aurdrup. 

I modsætning til de hidtil omtalte byer havde Erdrup ingen boisskiftet 
jord, men kun „Tokkejord, beregnet for 21i/ 2 Pund Saaed". „Tokkejord" 
var jordstykker, som på grund af beskaffenhed eller beliggenhed ikke 
var dyrket og lagt ind under boisjorden, men i dette tilfælde har dyrk- 
ning selvfølgelig fundet sted. Jorden blev brugt af 7 hele gårde, hvoraf 
3 var kronens og lå til Antvorskov, og 2 lå til Espegaard. „Henning Mor- 
tensen giver 3 Pund til Gierløv Kirke, og han har ogsaa den 7. Gaard 
i Brug; der er ikke bygget paa grunden, og der gives 2 Pund til Ros- 
kilde Skole." Der var desuden 3 halve gårde, der ejedes af Antvorskov, 
Korsør slot og Borreby; et gadehus lå til Espegaard. 

Ejerforholdet i 1688 er noget ændret. Der er nu 3 „rytterbønder, 1 til 
Roskilde skole, 1 til Københavns hospital, 1 til borgmesteren i Kalund- 
borg, 1 til fru Hedvig Krabbe, 1 til Gerdrup, men svarer landgilde til 
Gerlev kirke, 1 til Hemmeshøj kirke. I 1789 ligger 7 gårde til Gerdrup og 
1 til Gerlev kirke, 5 jordløse huse ligger til Bonderup. 

De tre byvange kaldes rugmarken eller lille-marken, Studemarken og 
biug(byg)marken (i modelbogen „den anden mark"). Rugvangen har 
bl. a. følgende marknavne: Blaa Agre ås, Sø Moese ås, Lerbjerge ås, 
Gaase Kilde ås, Sylledys, Tol Bechs ås, Langedys ås og Espe Mose ås. 
I Studemarken er Baune åsen og Baune Homper, Stenberig åsen, Mølle 
Stup, Brydebierrig, Smør Høyen, Brød Høyen. Nogle jordstykker hviler 
fra 12 til 18 år. Bygvangen har Enghave homper, Langrød åsen, Bræn- 



desten, Ravnebierrig, store Høyg. Om denne vang skrives: „Ingen Her- 
lighed af Stavre, Giersel Hug el. 1." Mange jorder hviler i 12—19 år. 

Ifølge lensregnskabet 1639—40 måtte Anders Nielsen, Erdrup, bøde 
6 rdl., fordi han ikke havde forhindret Henrik Pedersen i at begå drab 
på Søren Pedersen, Erdrup, og året efter måtte Morten Davidsen, Er- 
drup bøde 5 dir. af samme grund som Anders Nielsen, „og Gernings- 
manden var bortrømte En betydelig mand i byen må Eyler Jørgensen 
have været; i 1688 betalte han skat af „5 Ildsteder" (man kunne også 
dengang finde på de mærkeligste skatteobjekter), og i takseringen til 
krigsstyr" 1710 og 1711 nævnes han som selvejer (var blevet det efter 
1688) og må betale 2 — senere 4 — rdl. i krigsskat. Jørgen Nielsen, 
„som bruger Hestemølle", slipper med at betale 1 rdl. 
' Rasmus Sørensen, Erdrup, faldt 26. juni 1864 på Als. 

I Dansk Bygd" II skriver Thorkild Gravlund: Naar det regner, siges 
der:"„Saa kan vi bære os ad lisom de i Erdrup! — ? De lar det regne." 
Det er nok ikke særegent for denne by. 

Erdrup bro figurerer tit i Antvorskov regnskaber. I 1639 skrives: „Er- 
drup Bro, hvor ingen tilforn uden Livsfare kunde komme over, er bygget 
op af ny." Broen omtales atter som livsfarlig at passere i 1686. Antvor- 
skov slot vedligeholdt den sammen med broerne over Vaarby å for „bro- 
havren", en afgift på 31 tdr. 4 skpr., som 21 byer under Antvorskov og 
Korsør len måtte svare om året. Vemmelev svarede 15 skpr., Ormslev 18 
skpr., Forlev 11 skpr., Hemmeshøj 12 skpr. og Stude 5 skpr. „brohavre". 
Erdrup bro blev repareret med egetømmer i 1696, men ombygget året 
efter, og allerede i 1702 måtte den igen repareres, så arbejdet synes ikke 
at have været godt udført. 

Ved en *ård i Erdrup står en høj firkantet stenpæl, hvor der på for- 
siden er indhugget F 5 - AVS - AVB - - 1762 - N 25. Det er en 
„vildtbanesten", en af den række sten, som kong Fr. V lod sætte for at 
markere grænsen for „vildtbanen", det kongelige jagtområde. Det øver- 
ste af stenen var formet som en krone, men denne er desværre nu af- 
slået (se iøvrigt årbog for „Historisk Samfund for Sorø Amt" 1930). 

På „Lærkestensgaarden"s mark har ligget en meget stor sten „Lærke- 
stenen". Den blev sammen med stenene fra en langdysse på „Minde- 
gaard"s mark kløvet og brugt til opbygning af Erdrup bro 1873—74. 

En ting var alle byerne i de to sogne i fortiden fælles om, og det var 
det sted, hvor de samledes for at få retslige sager afgjort, det var „ting- 
stedet", hvor herredstinget blev afholdt. 

I 1569 fik prior Bertel Sørensen, Antvorskov, befaling til at oprette et 
birketing i Bjergby, hvortil klostrets bønder, bl. a. i Vemmelev og Hem- 
meshøj sogne skulle søge, men i 1675 kom en kongelig befaling til bøn- 



derne i Slagelse herred, „hvem de end tjene", som hidtil havde søgt Sla- 
gelse herreds ting i „Hemmindshøye", om for fremtiden at søge tinget 
i Korsør. Kun fem år efter fik Hemmeshøj den ære at være tingsted til- 
bage igen, idet kongen befaler, at herredstinget, som for nogen tid siden 
var flyttet fra „Hemensiø By, hvor det fra Arilds Tid har ligget", igen 
må flyttes tilbage, da Korsør ligger meget ubelejligt for de fleste, og der 
ofte tildrager sig megen uskikkelighed med drukkenskab og andet. At 
dømme efter dette kongelige brev må tinget i Hemmeshøj være af meget 
gammel dato. 

Hvor tingstedet har været, kan ikke med sikkerhed angives, men et 
fingerpeg kan måske den omstændighed være, at navnet „Tinget" eller 
„Stude Ting" endnu bruges om en bestemt plads på Stude mark. Navnet 
„Hemmeshøj ting" kan hentyde til sogne- og ikke til bynavnet. I „Dan- 
ske Atlas" skriver Pontoppidan i omtalen af Boslunde: „Paa Marken, 
som kaldes Studebye Mark, findes et stort Hedensk Alter. Lige over for 
en Mængde Sten i en Cirkel, som kaldes Stude Ting." 

De omtalte sten har uden tvivl været randstenene til den dysse, der 
fandtes på gdr. Kr. Kristensens mark, men som nu er sløjfet. Stenene 
blev først kastet i en mergelgrav, men siden taget op igen for at blive 
slået til vejskærver. 

Det var vist i fortiden ofte skik, at et tingsted fandtes på en dysse, 
hvis sten dannede en naturlig afgrænsning af tingpladsen. 

Som sognebeboerne var fælles om tingstedet, var de det også i lange 
tider om det torv, hvor de søgte at afsætte deres produkter. Kristian I 
påbyder, at alle, „som bygge og bo" i Taarnborg, Hemmeshøj og Vem- 
melev sogne, skal søge torv i Korsør. 



Ormslev kro. 

På et af et oliefirma udsendt automobilkort findes „Vemmelev kro" 
afsat, hvor gdr. Gunnar Jørgensens gård ligger. Da der her ingen kro 
findes, virker oplysningen overraskende, da man dårligt tør gå ud fra, 
at firmaet eller kartografen har kendt den gamle overlevering. 

Efter denne skal der nemlig i fortiden have været en kro i gården, og 
dette lyder ikke utroligt i betragtning af, at „Kongevejen" har haft denne 
retning mod Forlev, så der meget vel kan have været brug for en kro 
på dette sted. 

Har den virkelig været der, må den senere være blevet flyttet til Vem- 
melev, længe før „Kongevejen" blev officielt nedlagt. 

Fra Aage Welblund og Arthur Hassø's interessante bog: „Gamle Lan- 



21 



devejskroer" har jeg tilladt mig at hente nogle af de efterfølgende op- 
lysninger. Den 26. maj 1762 var en købmandskarl fra Slagelse på besøg 
hos smed Christen Ibsen i Vemmelev, og han affyrede da i kådhed et 
skud, hvorved smedehuset antændtes og nedbrændte tillige med en del 
gårde samt præstegården, hvorved provst Søren Tuxen mistede sit biblio- 
tek, og to af kirkens ældre kirkebøger blev også et rov for luerne. 

Smeden blev gjort ansvarlig for ulykken og blev idømt en mulkt på 
50 rdl. eller fæstningsarbejde i 50 dage, og det er forståeligt, at han 
sender en ydmyg ansøgning til kongen om at blive fritaget for straffen. 
Samtidig beder han om, at han til hjælp i sin nød må skænke øl og 
brændevin for de rejsende, imod at tage varerne i købstæderne. 

Hans ansøgning blev omhyggeligt gransket og bedømt af forskellige 
autoriteter, og i 1763 fik han privilegium på en kro i Vemmelev og kunne 
nu lovligt sælge de varer, han rimeligvis havde solgt ulovligt før; han 
døde i 1778. 

Proprietær Chr. Eggers, „Dyrehovedgaard", blev ejer af kro og sme- 
die i 1774. Han ville gerne have kroen bevaret, men hans første ansøg- 
ning i 1783 om privilegium blev afslået. En ny blev omgående afsendt, 
og denne gang med mere held, for i decbr. 1783 fik han bevilling til at 
lade opføre en kro ved den ny landevej mellem Korsør og Slagelse, hvor 
der var en landevejsbom med bomhus. Han skulle tage sine varer i nær- 
meste købstad, betale 6 rdl. i årlig afgift og måtte ikke holde kro for 
sognets bønder. 

Vemmelev kro blev nu til Ormslev kro, og den første kromand var 
Christen Jensen (Joensen), der i folketællingslisten for 1787 betegnes 
som kromand i Vemmelev, 37 år gammel. Han drev kroen nogle år, men 
en senere ejer af „Taarnholm", kammerråd Giersing indsendte i 1796 
krobevillingen til kassation, hvilket skete, og dermed var Ormslev kros 
saga foreløbig endt. 

Den opstod dog igen i 1831, da den daværende ejer af det tidligere 
krosted, Martin Birck, fik bevilling på kroholdet mod en årlig afgift af 
12 rbd. Han måtte selv brygge sit øl, men skulle tage sit brændevin fra 
købstæderne; der måtte ikke holdes kro for sognets folk. 

Hans søn, Jens Christian Birch, fortsatte krodriften efter sin moder 
fra 1839 — 1845 og fik i sidstnævnte år kgl. bevilling på kroholdet. Sogne- 
forstanderskabet anbefalede, da „Kroen ligger meget beqvemt for Rej- 
sende", men i 1892 nægtede sognerådet at anbefale et andragende om at 
få Ormslev kro flyttet til Forlev, da man hellere så kroen nedlagt, men da 
Axel Birk i 1897 ansøgte om bevilling, havde rådet intet at indvende mod 
det?i£&\ døde 1884, men fra 1860 var kroen forpagtet bort til forskellige. 
I Traps „Danmark" (1898) eksisterede kroen endnu, men ved folketæl- 

Ungen i 1901 nævnes ingen vært i kroen. Den, der ikke vil nøjes med 
disse knappe oplysninger, henvises til den udførlige og interessante ar- 
tikel i „Gamle Landevejskroer" (1946 — S. 316—329). 

Over indgangen til haven ved Ormslev kro sad i mange år et stykke af 
en marmorkamin fra Antvorskov slot. 



KIRKER 
OG SOGNEPRÆSTER 

Sognekirkerne. 

For den, der ønsker et nøje kendskab til de to kirkers bygningshistorie 
og tidligere og nuværende inventar, vil det af Nationalmuseet udgivne 
pragtværk „Danmarks Kirker" (Sorø Amt, 5. H.) være den bedste kilde, 
men da værket desværre ikke er blevet en „folkebog", skal de vigtigste 
oplysninger fra det anføres her, suppleret med forskellige meddelelser 
fra arkivalier. Begge kirker nævnes i Roskildebispens jordebog fra o. 
1370, men de er langt ældre. 

Vemmelev kirke har — næst efter Taarnborg kirke — det største ro- 
manske skib af amtets landsbykirker. Af den oprindelige kirke findes 
endnu skibets langmure og vestgavl, opført af rå og kløvede kampsten 
i regelmæssige skifter. Murhøjden i den romanske del er 4,50 — 4,75 m. 
I middelalderens sidste århundrede blev der i skibet indbygget fire go- 
tiske krydshvælv, hvoraf de tre vestre er bevaret. Tårnet og den søndre 
tilbygning, begge af munkesten, er fra samme tid; tårnrummet er vå- 
benhus. 

I 1871 — 73 blev koret nedrevet, og skibet blev forlænget med en til- 
bygning mod øst af små gule mursten og med to krydshvælv, og den 
sidste hvælving i det gamle skib blev nymuret. I 1936 blev det sydlige 
kapel indrettet til ligkapel. Den gamle kirkelade blev allerede solgt og 
nedbrudt i 1652. Kirken tilhørte først kongen, men kom i 1699 til Bas- 
næs, og i 1742 til Holsteinborg, hvorfra den 1. december overgik til selv- 
eje (97475 kr.). Kirkens regnskaber fra 1631 — 99 findes i Landsarkivet 
og fra 1661 — 72 i Rigsarkivet. I sognekaldets embedsbog (påbegyndt 
1762) står: „Kaldsret har Kongen og Ejeren af Bopæl, som er Grev 
Holst. Kongen kalder kun een Gang, men Greven to Gange." 

Kirkens inventar var i fortiden ret beskedent. „Herredsbogen" (fra' 

1648) oplyser, at det bestod i „en stor dansk Bibel til begge Kirker, som 
sidst er udgaaet, en smaa Lerritz (lærreds) Alterdug, en rød Fløyls Mes- 
sehage!, en ny Kaffes (taffes, taffetas, silke) Messehagel med Guldpos- 
semendt, et Rycklin (ryglin), en stor Kalk og Disk af Sølf og forgyldt, 
en Tinflaske, et Par store Messing Liusestager paa Alteret, en Egekiste i 
Sacristiet at forvare Alterklæderne udi og Kalk og Disk, et Messingbæk- 
ken i Daabsstenen, Alterbog paa Alterbordet, Gradual (det afsnit af den 
hellige skrift, Davids Salmer, der synges mellem epistelen og evangeliet) 
og Salmebog i Degnestolen; har foruden en gammel afsat Altertavle". 
Fra denne altertavle (1450 — 1500) findes to figurer, Jomfru Maria og S. 
Katarina, nu i Nationalmuseet. Et „solur" omtales i regnskabet 1666 — 67. 

Af det nuværende inventar er altertavlen fra 1612 (C 4). Der var tid- 
ligere en alterbordsforside (vist fra det 16. århundredes slutning); den 
blev i 1832 betegnet som „højst ussel". Egetræskrucifikset er fra o. 1700, 
men billederne i felterne er oprindelige. Alterkalken har følgende ind- 
skrift: „Her Jørgen Jensøn Sognepræst og Hans Anderson, Peder Harbo 
Kierke Wergie lode forbedre och forgyle denne Kalck och Disk, som 
hører thil Wemmerløf Kierke Anno 1597". I regnskabet 1659 — 60 står, 
at der er anskaffet en kalk og disk af tin, „eftersom vi ikke tør lade den 
anden Kalk og Disk staa i Kirken, for vi frygtede, den skulde blive 
staalen". Det har været de svenske soldater, man har frygtet. 

De to svære, rigt profilerede alterstager er fra o. 1600 — 1650. På den 
romanske granitfont af een sten er udhugget to relieffer, hvoraf det ene 
forestiller Isaks ofring. Dåbsfadet af messing er fra o. 1800. 

Det store korbuekrucifiks, der nu hænger i ligkapellet, er fra o. 1475. 
Da det hængte i selve kirken, var der „Friser tvært over Kirken under 
Korset, udskaaret udi Billedsnideværk" (rgsk. 1631). Prædikestolen, 
der er fra o. 1625 — 30, har fået en Kristusfigur erstattet med en Markus- 
figur. Stoleværket er nyt; af det gamle fra o. 1630 findes noget opsat 
som panelværk i den gamle skole. Kirken har haft et ur, „sejerværk", 
som for at blive repareret sendtes til København, hvor det bortkom under 
belejringen, hvorfor man i 1663 — 64 anskaffede et nyt med en lille klokke, 
som slog i kirken (rgsk.). 

Af kirkens to klokker er den ene fra 1616 og den anden fra 1663. En 
klokke blev afgivet ved klokkeskatten 1528. 

Kirken har fire lysekroner, hvoraf en er skænket af rentier Chr. Niel- 
sen, Ormslev, og de tre andre af tømrermester Chr. Larsen og hustru, 
Slagelse. Elektrisk varmeværk indlagdes i 1953. 

I kirken findes en mindetavle over præsten Søren Tuxen, og fra kirke- 
gården er et gravminde af smedejern over Søren Henriksen (1789 — 1875) 
ført til „Dansk Folkemuseum". Under det nedbrudte kor var der en åben 

begravelse. Biskop Mynster betegnede i 1849 kirken som temmelig stor, 
lys og i ret god, men simpel stand. 

Kirkens indtægter var i 1648: 1. Tienden, givet i skæpper, var 1 læst 
(22 tdr.) hartkorn (hårdt korn), halvt rug og halvt byg, 8 tdr. havre og 
1 skp. boghvedegryn. 2. Landgilden, hvoraf Forlev af en gård, der ejedes 
af kirken, gav årlig 2 pund — det ene pund gik til brød og vin, og det 
andet var „substituten" (degnens stedfortræder) lønnet med for „Klokke- 
riet og Sejerværket at stille". Af Vaarby jord blev der givet 2 pund årlig 
i de to år, den var i brug; det tredie år, hvor den var fælled, blev intet 
givet. Af et gadehus i Vemmelev, hvortil der i to marker lå jord til \]/ 2 
td. såsæd, blev årlig givet 1 td. byg og 1 mk. (1774: 1 td. byg). 

Ovenstående er i det væsentlige det samme, som oplyses i „Sielands 
Sticts Bog 1567", som tillige meddeler, at Vemmelev kirke har 60 „de- 
cimantes" (tiendeydere), samt at Oluf Fynbo bebor gården i Forlev (i 
1774 Anders Skrædder). Qadehuset i Vemmelev kaldes „et Pengehus" 
(et hus, der blev udlejet for penge), og endelig nævnes, at kirken har 
,,en øde Byggested hos Vongeledet" (vangeledet). 

Kirkens udgifter var ifl. „Herredsbogen": „Studii Universitatis" (hjælp 
til fattige studenters ophold ved universitetet) \y 2 rdl. 30 sk., visitats- 
penge 1 rigsort, drikkepenge 1 rdl., til pesthus ] / 2 rdl. „Her foruden Mi- 
nisterii Penge, 1 Rixdaler, som tilforn kaldtes Konge Daler, som nu siden 
1673 er bevilget til ministerium i København for deres Uge-Prædikener, 
som allene gives af 2de Kirker her i Herredet, nemlig Korsør Kirke og 
bemeldte Vemmelev Kirke." Det oplyses dog, at denne afgift ikke er 
givet af Korsør kirke de sidste 1 1 ]/ 2 år. 

Efter markbogen ejede kirken i 1682 fire halve jorder i Vaarbymark, 
og efter matriklen af 1688 hørte 7 bønder i Vaarby til kirken; i Vemme- 
lev havde den en øde jord og en gård, der brugtes af Anders Jensen 
Degn, i Forlev den tidligere nævnte gård. Journalen for matrikulerings- 
arbejdet oplyser (1811), at kirken havde en jord på Vemmelev mark, 
som pastor Lemvigh brugte mod en årlig afgift på 5 rdl. til kirkepatronen, 
grev Holstein. Desuden ejede den 4 tdr. land, dels på Vemmelev og dels 
på Hemmeshøj mark. De var fulgt med ved kirkekøbet 1742 og havde 
været brugt af degnen Sander Sæbye og senere af andre — bl. a. en 
degn Lindenblad, men ingen steder står denne jord nævnt som „degne- 
jord". 

Tiendespørgsmålet var for begge sogne ofte lidt indviklet gennem ti- 
derne. I 1551 fik sognepræst Anders Nielsen, Slagelse, kronens part af 
tienden i Vemmelev sogn; prior Bertel Sørensen, Antvorskov, fik den i 
1572 uden afgift, og Slagelse hospital havde den i 1585. 

Kong Fr. II sendte i 1581 et brev ud til „menige Sognemænd" i forskel- 

lige sogne — også til „Vemmerløf og Hemersøe" — og i dette stod, at 
kirketienden, som hidtil var ført til Korsør slot til strøelse for kongens 
heste og andet brug på slottet, for fremtiden — både korn og halm — 
skal ydes i negene på Korsør slot, mod at dette svarer kirken den afgift, 
der går af negene, men året efter lægges begge sogne til Antvorskov 
kloster. 

I 1588 påbydes det igen at levere kirketienden på Korsør slot, hvis* 
lensmand skal svare kirkerne den afgift, der tidligere har været svaret 
af tienderne, og nu fik kirkeværgerne i de to sogne og i Lundforlund og 
Gerlev store og langvarige bryderier. De klagede snart til kongen over, 
at lensmanden, Knud Rud, skyldte deres kirker fire års afgift — kun 
Vemmelev havde fået en ringe part. Kirkerne forfaldt dag for dag, fordi 
der ingen midler var til deres vedligeholdelse, og sognebeboerne „tiltaler 
og beskylder" kirkeværgerne for kirkernes forfald. 

Klagen hjalp, og Knud Rud fik i 1596 befaling til at betale kirkerne 
deres tilgodehavende, og samtidig fik kirkeværgerne lov til hver at oppe- 
bære deres kirkes tiende, som de flittigt skulle anvende til kirkens bedste. 

Knud Rud dristede sig til at lade hånt om befalingen, hvorfor kirke- 
værgerne i 1597 igen indsender en klage, hvori de fremhæver kirkernes 
„bygfældighed". Nu fik lensmand Ebbe Munk, Antvorskov, ordre til at 
afregne med Knud Rud, som enten skulle betale straks eller give bevis 
for sin vilje til at ville betale til en bestemt tid. Han skriver så et brev 
til Ebbe Munk 1597 og meddeler, at han har gjort kirkerne regnskab for 
det skyldige beløb. Det må dog have været så som så med dette regn- 
skab, for året efter klager kirkeværgerne over, at de ikke har fået hele 
det beløb, de skulle have. 

Dette fik bægeret til at flyde over, og Knud Rud fik befaling til at 
betale inden 1. maj, ,,saafremt Kongen ikke skal foraarsages til at kræve 
Gælden af ham med Rigens Dele". Selv denne meget kraftige påmin- 
delse syntes Knud Rud at have taget let på, for d. 2. marts 1599 fik han 
igen et brev med kraftigt pålæg om at betale, „hvad han bliver Gierløf, 
Lundforlunde og Erdrup Kirker i Siælland skyldige for deres Tiender". 
I stedet for Erdrup skulle der jo nok have stået Hemmeshøj; det ser ud 
til, at kirkeværgerne for Vemmelev kirke har fået deres part, og da der 
ikke senere høres mere om sagen, må den vel endelig være blevet bragt t 
i orden, så kirkerne er blevet sat i tilbørlig stand. 

I bispearkivet findes et brev fra præsten Anders Madsen i Vemmelev, 
hvori han skriver, at „Kirketienden er fæstet af Sognemændene for en 
vis Afgift, enten Væksten er god eller ringe", og i Taarnborg hoveri- 
reglement fra 1775 står: „Hemmeshøj Sogns Kirketiende oppebæres i 
Negene, kan regnes ungefær af sig af alle Sorter Korn 150 Læs." 

I 1631 optrådte Vemmelev kirke som långiver til selve Kongen, der 
lånte 3\y 2 kurantdaler af kirkens rede penge. Kirkens regnskaber fra 
1631—1699 findes i Landsarkivet, fra 1661—1672 i Rigsarkivet. 

Hemmeshøj kirke kan langtfra måle sig med Vemmelev kirke i stør- 
relsesforhold, men i det ydre afgiver den et mere interessant billede (se 
fotografierne af de to kirker i „Danmarks Kirker"). 

Om kirkebygningen meddeles i „D. K.", at den har et romansk kor og 
skib af rå, kløvet kamp i uregelmæssige skifter. Sakristi, nordkapel og 
tårn er gotiske tilbygninger, og fra en senere tid er de to tilbygninger til 
tårnet, et våbenhus i syd og et materialhus i nord. Tårnet og de nordre 
udbygninger er opført af munkesten, men våbenhuset af små sten, gavlen 
dog af munkesten. Tagværket er af eg og stammer fra den senere middel- 
alder. 

Kirken var først kronens, men ved salget af Antvorskov blev den af- 
hændet og hørte derefter til herregården Taarnholm indtil 8. maj 1911, 
hvor den overgik til selveje. Regnskaber 1661—72, 1700—21 1721—68 
(R. A.), 1729—76 (L. A.). 

Alterbordet i kirken er af tegl, men har en forside (antemensale) af 
to egetræsplader med et oliemalet billede af Gud-Fader, Kristus og Hel- 
ligåndsduen; det er fra tiden o. 1550—75. Altertavlen, der er i senre- 
naissance med bruskværk, er fra o. 1625; i krucifiksgruppen er sidefigu- 
rerne nye, og enkelte dele af tavlen blev fornyet i 1872. 

Alterkalken skal særlig fremhæves. Den er fra tiden o. 1300—1350 
og har en fod af guld med kumme af prøvesølv fra 1847. En af kirkens 
tidligere præster, J. Nissen, har i årbog for „Historisk Samfund f. Sorø 
Amt" (1914) skrevet en interessant artikel om kalken, og han mener, at 
ikke mange kirker i Danmark har en kalk, der er ældre. Han antyder den 
mulighed, at den er blevet anskaffet, efter at Valdemar Atterdag i 1341 
fik en kalk af hver kirke for dermed at indløse Vordingborg. På fodens 
seks sider er fastnittet figurer af Kristus, Paulus, apostlen Johannes, Jo- 
hannes Døber, apostlene Andreas og Peter. Et skriftbånd langs fodkan- 
tens overside bærer en latinsk indskrift: „Hil Maria, fuld af Naade, Her- 
ren er med dig, du velsignede blandt . . Nationalmuseet fremhæver 
fodens fortrinlige middelalderlige arbejde. Disken har to indgraverede 
våben og indskriften G B K S B 1614 (Gert Bryske og Kirsten Sand- 
berg). 

Alterstagerne stammer fra tiden o. 1650—1700. Et malmkrucifiks i 
romansk stil og med bjergkrystaller findes nu ikke mere i kirken. Den 
romanske granitfont er af een sten. Dåbsfadet fra o. 1600 er af malm 
og har en graveret fremstilling af Jesu dåb og bogstaverne 1 D M W. 
Korbuekrucifikset i nordkapellet er fra o. 1450. 



27 



Prædikestolen i ungrenaissance er fra 1580erne. Den blev istandsat" 
1872 og har malede våben for adelsslægterne Egern-Friis og Hardenberg 
og indskrifterne „Christian Friis", Frw Mette Hardenberg", „Her Hans 
Hansen S F" (skal være S P, d. v. s. sognepræst), „Hans Niels(øn) af 
Erderup, Oluf Pers(øn) af Hemsø" (kirkeværgerne og deres bomærker. 
Endelig „Alexander Oxholm" (med våben — 1872). Christian Friis var 
lensmand på Antvorskov 1589—96. Stoleværket fra o. 1625 blev meget 
stærkt fornyet 1872. To pengetavler er fra 1600erne og en pengeblok 
fra 1847. 

Den ældste kirkeklokke har en latinsk indskrift, der på dansk lyder: 
„Hans Pedersen, Borger i Slagelse, gjorde mig ved Peders og Paulus' 
Fest i Herrens Aar 1475." Provst Nissen, der har skrevet en artikel om 
den i årbogen for 1915, sætter fejlagtigt årstallet til 1472. På den anden 
klokke står: „Loffver Herren medt Bassuner Harper och Trommer, ia 
loffver Herren aldt som haffver Aande. Anno 1619 støbt mich Hans 
Kemmer y Helschenør." I klokkestolens tømmer er indskåret P H 1656, 
Anno 1684, C VIII R 1848 død i Fred. Under korhvælvet er opsat to fane- 
stænger, i hvis gennembrudte spyd bogstaverne A G findes. Der har før 
været en fane med en tysk indskrift over en major Albrecht Gorgh, der 
døde 1692. 

Efter „Herredsbogen" var inventaret i 1648 noget nær det samme som 
i Vemmelev kirke; der var dog kun een messehagel (af rødt fløjl); i 
sacristiet var et egeskab til at gemme kalk og disk i, og en kiste af fyr 
til alterklæderne, og endelig læses den ret kuriøse bemærkning: „Nok 
en Bryggerkiædel, deraf gaar aarlig Byg 1 Tdr." Det kan måske an- 
tages, at kirken på en eller anden måde er blevet ejer af dette „aktiv" 
og ved udlån fået den nævnte indtægt. I en inventarieliste fra 1716 
nævnes „et Ildkar". 

I sin visitatsbog skriver biskop Mynster i 1839, at kirken er lille og 
simpel, men i ret god stand, og i 1857 skrives om den, at den af mangel 
på vinduer er noget trist og fugtig. 

Tømrermester Chr. Larsen og hustru, Slagelse, skænkede kirken 3000 
kr., der skal anvendes til kirkens prydelse. 

Kirkens formue er ca. 20,000 kr. 

Ifl. „Stictsbogen" havde kirken 32 tiendeydere i 1576, og den ejede 
en gård i Stude og en i Ormslev, to „pengehuse", et i Stude og et i Hem- 
meshøj, to øde jorder på Vaarbymarken, og en skov „hos Eskildrup (Bos- 
lunde sogn) kan føde, naar Olden er, 30 Svin". Tienden gav 1648 årlig 5 
pund hartkorn, halvt rug og byg. Gården i Stude gav 2 pund korn i land- 
gilde, og den i Ormslev 1 pund, Vaarbyjorderne i 2 år 2 pund byg, det 



tredie år intet, Vaarbyengene i Hemmeshøj mark gav 3 mk., et gadehus 
i Hemmeshøj 9 ] / 2 sk., „en liden bolig" i Stude 12 sk. 

Markbogen fra 1682 angiver som kirkens ejendom fire halve jorder 
på Vaarbymark, og matriklen af 1688 nævner 3 bønder i Vaarby, som 
lå til kirken, 5 bønder i Hemmeshøj må svare landgilde til kirken; i Er- 
drup ligger 1 gård og i Stude 1 gård og 2 husmænd til kirken. 

Et regnskab fra 1757 — 58 over de 14 kirker, som lå under Antvorskov 
rytterdistrikt, viser, at Hemmeshøj kirke da havde en beholdning på ca. 
1514 rdl., over dobbelt så meget som den kirke, der kom den nærmest. 
Af de forskellige indtægter skal her blot nævnes „Klokke-, Tavle- og Liig 
Penge" 3 rdl. 20 sk. „Stole-Stade Penge, Kirke Skat" gav kun 80 sk. 
Ingen „foræringer" er at melde om. Den samlede indtægt blev 1731 
rdl. 16Ve sk. 

Af udgiftsposter skal nævnes enkelte. I brandhjælp (til andre kirker 
eller præstegårde) er kirken sluppet med 20y 2 sk., men har måttet yde 
over 43 rdl. i kongelige contributioner. Til „Belønninger, Skolehusenes 
Vedligeholdelse med videre" blev ydet ca. 75 rdl. Det summariske regn- 
skab giver desværre ingen oplysning om, hvad der skjuler sig under 
udtrykket „belønninger", men man kan vist dristigt gå ud fra, at skole- 
husenes vedligeholdelse ikke har kostet meget — der anføres f. eks. for 
,,Sancte Mikkels Skole i Stoer Waldbye" 4 rdl. årlig. For kirkens repara- 
tion blev der betalt 84 rdl., og kirkeværgernes „salarium" var 1 rdl., så 
det har ikke været noget særlig fedt „ben". 

Kirkens samlede udgift var ca. 218 rdl., og da den ingen gæld havde, 
blev beholdningen over 1512 rdl., hvad der i betragtning af kirkens tid- 
ligere dårlige økonomiske forhold måtte kaldes for et fint resultat. 

I året 1719 angives Hemmeshøj kirke at skulle svare i skat 20 tdr. 4 
skpr. af dens tiende efter matriculeret hartkorn 252 tdr. 1 skp. Præste- 
kaldets embedsbog (1838 — 81) oplyser, at da det ved et kirkesyn blev 
vedtaget, at kirkegården skulle udvides med 2 skpr. l&nd mod sydsiden 
af den jord, der dels tilhørte anneksgården og dels kirkesangerens klok- 
kervænge, blev agerjorden takseret til 600 rdl. pr. td. land, og jorden 
i vænget til 750 rdl. pr. td. land. I „Den Vest-Siellandske Avis" bekendt- 
gøres, at Taarnholm hovedgård med bøndergårde og Hemmeshøj kirke, 
tilhørende grev Ahlefeld-Laurvigens opbudsbo stilles til bortsalg ved 3 
offentlige autioner 20. maj, 3. juni, 19. juni 1835. Kirken overgik til 
selveje 8. maj 1911 — af løsningssummen var 17000 kr. 

Sognepræster. 

Forud for den i „Herredsbogen" og i Wibergs præstehistorie opførte 
præsterække kan nævnes endnu en præst, idet „Fr. Ps danske Registran- 
ter" omtaler „Her Jnguar Olufszen" som sognepræst til „Wimmensløff" 
i året 1532. Herredsbogen har: 1. Knud Boesøn var provst i Slagelse her- 
red nogen rum tid for 100 år (siden). 2. Hans Mortensen, som var til 
1544. 3. Hans Hansen, som ved døden er afgået 1596. 4. Jørgen Jensen 
(eller Hansen), som efter 10 års tjeneste blev removeret (afsat). I „Kan- 
celliets Brevbøger" findes under 8. juli 1613 et brev fra Chr. IV til lens- 
mand Ebbe Munk, hvori der står, at kongen har bragt i erfaring, at 
sognepræst Jørgen Jensen i lang tid har ført et meget uskikkeligt levned 
til stor forargelse for menigheden og andre, hvorfor Ebbe Munk har ladet 
ham tiltale, forfølge og endelig fået dom over ham, som henstiller hans 
straf til kongen. Da kongen som kristen øvrighed ikke bør lade sådanne 
grove laster, der er det ganske prædikeembede til foragt, passere ustraf- 
fet, befales det strengeligen Ebbe Munk at lade hr. Jørgen Jensen af- 
sætte og forvise og sørge for, at der siden bliver kaldet en anden præst 
til sognene, som med hensyn til levned og lærdom er skikkelig til at 
forestå dem. 

Efter dette „sorte får" i præsterækken kom Søren Nielsen Flenstrup, 
„som efter 11 Aars Tjeneste hensov i Herren" (1623). Nr. 6 var Lauge 
Mogensen Crommerup (1623—1640). Der findes i „Herredsbogen" en 
kopi af hans kaldsbrev, hvori kirkeværgerne Hans Andersen og Søren 
Pedersen i Vemmelev, Peder og Oluf Andersen i Hemmeshøj samt Dines 
Jensen i Forlev, Jens Michelsen i Ormslev og Michel Sørensen i Hem- 
meshøj „kiender for alle ved dette vort aabne Brev", at da Søren Nielsen 
er afgået ved døden, er antaget- den „hæderlige og vellærde Karl Lauge 
Mogensen, som har studeret ved det høylovlig Københavns Universitet", 
til at være sognepræst. Han var i 1644 fadder til et af slotspræst Ebbe 
Jensen Bruns børn og gav i faddergave 1 rdl. og et stykke guld på iy 2 
mark. 

Hans eftermand i embedet blev Anders Madsen (1640 — 1682). I „Kir- 
kehistoriske Samlinger" findes gengivet følgende brev: 

„Allernaadigste Herre og Konning! 

Jeg fattige Mand haver for Ed. Kgl. Maj. paa det ydmygeligste og ; 
allerunderdanigste at andrage, hvorledes jeg, fast fremfor anden Præste- 
mand af Fjenden betrænges udi Fjendens første Indfald ved megen Over- 
last er bleven af Fjenden skudt med en Pistolkugle, hvilken midi udi mit 
Rygben tørned (ikke endnu ved Lægers Middel er kunnet blive udtagen), 



og da uden Livs Forhaabning med stor idelig Smerte maatte føres fra 
mit Hus, Lægen at søge, og derudover, som paa Landevejen imellem 
Korsør og Slagelse udi Vemmeløv boende, er næsten da førstegang fra 
al min Formue udi største Hast geraaden. Haver dog, efter Freden var 
sluttet, draget til tomme Huse, hvad ringe mig da øvrig kunde være, 
ved den Ruptur (ophævelse), Fjenden paa Freden gjorde, er jeg da som 
en, der først paa Strugged (strøget) boede, ganske paany udplyndret, 
af Gaarden forjaget, Husene forvisede og moxen nedbrudte, saa jeg ha- 
ver mist Helbreden og Formues Middel, at jeg ved Godtfolks Hjælp i 
Fjendetiden er opholdt sørgelig, og haver nu ikke nogen Middel Gaar- 
den iggen at reparere og opbygge. Er derfor paa det underdanigste af 
Ed. Kgl. Maj. Hylde og Naade ydmygelig begjærendes, at eftersom de 
tvende Kirker, jeg uværdig betjener, nemlig Vemmeløv og Hemmeshøj, 
have 500 Daler udi Behold, mig da de 3 Parter maatte naadigst for- 
undes til Gaardens Reparation, efterdi samme Kirker behøve ikkun føje 
Hjælp til deres Brøstfældighed, og overflødigen med øvrige fjerde Part, 
hvad Mangel findes, forfærdiges kan. Og eftersom dette ikke kan for- 
strække til Gaardens Opbyggelse, som er meget ruineret, er jeg under- 
danigst anmodendes Ed. Kgl. Maj. vil mig en Rigsdaler af Eders Kirker 
her i Landet naadigst bevilge. Saadan kongelig Gunst og Almisse vil 
Gud visseligen Ed. Majestæt og det ganske kongelige Hus ved Jesum 
Christum rigeligen igen belønne. 

Kjøbenhavn, d. 22. Juli 1660. 

Ed. Kgl. Maj.s 
underdanigste og ydmygeligste Tjener 
Anders Madtzen." 

Dette meget lange og ydmyge klagebrev fik af lensmand Hugo Lutzow, 
Antvorskov, følgende påtegning: „Denne fattige Præst bor ret paa Lan- 
devejen og haver udstaaet megen stor Besværing foruden et Skud, som 
han fik af en svensk Rytter og maaske aldrig kommer tilpas igjen. Vilde 
Hs. Maj. naadigst unde hannem, da var det hannem en stor Naade, og 
Præstegaarden kunde komme noget paa Fod igjen." 

Den arme præsts brev gav et grelt billede af svenskernes voldelige op- 
tråden under krigen, og kongen gjorde sig fortjent til noget af den be- 
lønning, Anders Madsen lover ham og hans hus, ved at tillade, at 200 
rdl. af kirkernes beholdning måtte anvendes til præstegårdens reparation. 

Wibergs præstehistorie angiver som nr. 8 i præsterækken M. Rasmus 
Schnabel (1692 — 1724). Han var provst over Slagelse herred og måtte 
i „krigsstyr" betale 25 rdl. i 1710 og 1711 og 80 rdl. i 1714. Han efter- 



fulgtes af sin søn Hans Rasmussen Schnabel (1724 — 1730), og denne 
igen af Henrik Herman Røeder (1731 — 1738), over hvem der har været 
et epitafium i kirken. Så kom Søren Pedersen Tuxen (1738 — 1771). Om 
ham skriver Pontoppidan i „Danske Atlas" følgende: „I Sacristiet et 
Epitafium over Provst og Sognepræst Søren Tuxen, som 1771 døde sid- 
dende i Skriftestolen i hans Alders 72. Aar, efter at han samme Dag 
havde forrettet Tjenesten i Annexet og i Vimmelhøy Kirkegaard kastet 
Jord paa tre Lig." I 1738 skrev Tuxen, at der ingen kapellan var, men 
Wiberg oplyser, at der var en Folkmar Stephansen Danchel (1751), som 
i 1759 blev sognekapellan i Emmerlev — har nok været Tuxens ka- 
pellan. 

Den følgende præst, Hans Georg Hansen Keutel (1771 — 1773), havde 
en tid været hovmester på Holsteinborg og blev kaldet til embedet af 
enkegrevinde Holstein som curatrice for hendes søn, Heinrich von Hol- 
stein. Andreas Severin Pedersen Balle (MIA — 1794) efterlod sig 12 
bøm.Michael Gottlieb Birckner døde uden at være blevet indsat, hvorfor 
hans enke ingen pension fik. Han havde pådraget sig kancelliets unåde 
ved sin energiske kamp for trykkefriheden, og det har nok mere været 
denne omstændighed end den manglende indsættelse, som hans enke kom 
til at lide under. Hans grav findes på Korsør kirkegård. Nr. 16 i rækken 
var Jacob Lemvigh (1798 — 1826), som kom fra Slots Bjergby. 

Hans efterfølger, Peder Rahr Duus (1818 — 26), var en ret kendt 
præst. Han havde været præst i Haarslev og var da tillige forstander for 
det institut, som lensgreve F. A. Holstein havde oprettet på „Fuirendal" 
for fattige og forsømte børn. For landhusholdningsselskabet berejste 
Duus Sorø amt og udgav i 1840 „Bidrag til Kundskab om de danske 
Provinsers nuværende Tilstand", (se første afsnit). 

Efter Duus blev der kaldet en præst, som dog aldrig kom i embedet. 
Det var dr. theol. Gerhard Peter Brammer, som, inden han tiltrådte, blev 
kaldet til biskop over Lolland-Falsters stift — senere over Aarhus stift; 
han havde været præst og seminarieforstander i Snedsted. I eftermanden 
Vilhelm Rothe (1843 — 1876) fik Vemmelev-Hemmeshøj dog en præst 
med titel af „dr. theol." .Han havde været sognepræst i Hyllested og lek- 
tor ved Sorø akademi og var en ret selvstændig natur, som ikke var 
bange for at gå imod „lov og øvrighed". Således undlod han at opfylde 
sin pligt til at døbe baptisters børn og gav for sin handlemåde et dogma- 
tisk forsvar, som biskoppen dog ikke ville anerkende (kirkehist. saml. 
3. r V b. s. 446). Fra 1870 havde han som kapellan Th. Jakob Holm, 
hvem han lønnede med 300 rdl. i årlig løn, kost, logi, lys, varme og vask 
i præstegården samt fri befordring på embedsrejser. Han havde råd der- 
til, for han havde efter sigende 8000 rdl. i årlig løn og kørte efter si- 

gende til tider med firspand. Han havde noget sektvæsen at bekæmpe, 
men herom senere. 

Rothes efterfølger blev Gabriel Thomas Skat Rørdam Heiberg (1877 
—1886). Han var provst for Slagelse herred og rejste fra Vemmelev for 
at blive andenpræst ved Roskilde domkirke. Derefter blev Anton Gregers 
Harald Reimer sognepræst 1887—1897. Han havde sammen med H. E. 
Søborg oprettet Københavns private seminarium 1860. Den følgende 
sognepræst, Michael Cosmus Bornemann Nielsen (1897—1909), var en 
af de mest kendte præster i embedet. Han havde været folketingsmand 
for Bogensekredsen (1892—1898), var folketingskandidat i Slagelse 
1889, i Ruds- Vedby 1909 og i Frederikshavn 1910, censor ved lærer- 
eksamen 1895—1899 og 1909—24, provst for Slagelse herred 1906— 
1909. I ministeriet Zahle var han kultusminister fra 1909 — 1910 og op- 
hævede som sådan det berygtede „mundkurvecirkulære". Han blev 1911 
præst ved „Det Harboeske Enkefruekloster" i Kbhvn. — f 1930. 

Jørgen Nissen (1909—21) var en jævn og bramfri præst med histo- 
riske interesser. Som sønderjyde valgte han at flytte til det genvundne 
land efter genforeningen og døde som præst i Ql. Haderslev 1923. Han 
efterfulgtes af L. N. Lundby (1920—27), der døde i embedet, og hans 
eftermand blev Oluf Olsen (1927—38), der rejste til København og blev 
præst ved „Grundtvigskirken", han døde 1953. Valdemar Nielsen var 
sognepræst fra 1939—1946 og blev derefter præst ved Markuskirken i 
København. Asger Schat-Kielberg 1947 — . 



PRÆSTEEMBEDETS INDTÆGTER 
PRÆSTEGÅRDEN 

I „Stictsbogen" oplyses 1567, at der til præstegården i alle tre vange 
kan sås 12 pund, og at der til embedet hører et „pengehus". „Herreds- 
bogen" siger 1648, at der i en mark kan sås 3 pund hartkorn og 4 tdr. 
havre, i hver af de to andre marker 4 pund htk. og 5 tdr. havre. Årlig 
høbjergning er 12—13 læs, men der tilføjes: „Græsgangen er maver og 
skarp paa den bare Hede, saa ikke aleneste lidet Qvæg kand tillægges, 
men<endogsaa til Husholdningen indkøbes skal aarligen baade Smør og 
Tælle. Skov til Præstegaarden er ingen, men Ildebrænde maa hentes 2 
Miils Veys herfra og det dyer betalt." I 1856 skrives, at tørv er vanske- 
ligt at få, og de må hentes 2—3 mil borte fra gården. 

Tiendeindtægten formindskes ved, at 7 gårde er uden besiddere. Den 
vdcs i skæppen og giver ca. j/ 2 gang mere end kirken, undertiden dobbelt 

så meget „derimellem, ligesom Gud den Almægtige giver Grøde og Frugt 
paa Jorden". Af anneksgården gives 1 pund rug, 2 pund byg og et lam. 
Dette er kaldets hele indtægt, „og naar Kornet slaar fejl, og Misvækst 
sker, er dette et fattigt Kald". Endelig tilføjer den gamle pastor Crom- 
merup: „Alf ar Landevej foraarsager ved Giest og Gangende baade fra 
Fristed til Fristed over Beltet stor Tynge og Besværing." Præstegården er 
blevet betragtet som et „herberg", hvor enhver kunne tage ind — vel som 
regel uden betaling. Fra Anders Madsen lød jo senere den samme klage. 

Den næste indberetning om indtægterne gav Søren Tuxen i 1738. Han 
skrev, at tienden kunne beløbe sig til 232 tdr. byg og ansatte 1 tdr. byg 
til en mellemtakst a 5 mk. Hver gård svarede 2 skpr. boghvede, der blev 
omregnet til byg. Anneksgården gav 8 tdr. byg, 20 skpr. rug og 5 rdl. 
2 mk. Kvægtiende havde der ikke i mands minde været ydet, men lamme- 
tienden var ca. 80 stkr. a 3 mk., 80 gæs a 10 sk., ca. 80 par høns a 8 
sk. og 80 snese æg a 4 sk. — mensalgods fandtes ikke. 

De tre højtidsofre satte Tuxen til 80 rdl., accidenser til 33 rdl. — „for 
Forlovelser ofres eller gives intet". Han opgiver kaldets samlede indtægt 
til 392 rdl. 2 mk. Af ost kan han ikke opgive en bestemt indtægt, da det 
var skik, at hver tiendeyder gav, hvad han fandt for godt. I 1762 skrev 
han dog, at ostetienden enten er et pund for hver td. hartkorn eller 2 sk. 
pr. pund. „Over alt hænger Kaldets Herlighed paa Kornskæppen," slut- 
ter Tuxen sin indberetning. I 1762 noterede han, hvorledes han (som Per 
Degn i „Erasmus Montanus") har forbedret sit embede, idet han har 
bragt det dertil, at Folket uvægerlig betaler efter Kgl. allerhøjste For- 
ordning Føl- og Kalve-Tienden, som de ellers tilforn formente som gan- 
ske ubilligt at skulle indberegnes i deres Korn-Tiende. End giver de og 
herefter som andre Steder noget for Trolovelsesforretning". Der findes 
ingen dokumenter, der skal følge kaldet, og ingen stiftelser, legater og 
donationer til fattigfolk eller anden gudelig brug. 

1 Efterretninger om gejstlige Embeder" (1857) oplyser Hertz, at 
kirketienden er 536i/ 2 td. byg in natura og 38>/ 2 td. efter kapitelstakst. 
Anneksgården må nu svare 6 tdr. rug, 6 tdr. byg, 1 lam og 16 rdl. Kvæg- 
tiende betales i penge efter loven. Småredsel af hver gård: 1 levende gas, 
1 skp. havre, 1 par kyllinger er ved privat overenskomst erstattet med 
1 fdk. byg efter kapitelstakst. Offer og accidenser er nu 300 rdl. Endelig 
er der udbytte af 4 bankaktier, rente af 50 rdl. (stiftsmidler), 6—7 rdl. 
af herredets calente, og fra Taarnholm en refusion på ca. 17 rdl. 

Som udgiftsposter opføres: skatter og bankrenter 150 rdl., commu- 
nitetsafgift (til fattige studenters underhold) 40 rdl., ekspenser (penge- 
udgifter") 35 rdl., bygningsgæld 450 rdl. (i 1844 100 rdl.), indløsnings- 
sum 500 rdl. 



Til de foran nævnte indtægter kom dog også præstegårdens avling. 
Den i 1576 nævnte Eskildstrup skov synes i 1648 at være lagt til em- 
bedet, for pastor Crommerup skriver: „En liden Skov er til Annex Kirke, 
i Boslunde Sogn, kaldes Hemmesøe Kirkeskov, derudi jeg intet endnu 
paa 25 Aars Tid nydt haver; taaler dog nu ikke meget at hugge udi." 

Ved udskiftningen fik præstegården tildelt 80 tdr. land med 1 1 tdr. 
5 skpr. htk. Pastor Lemvigh skriver i „Nye Stiftsbog" (1804), at halv- 
delen af jorderne er gode, resten sure og side. Af de dårlige er bortlejet 
10 tdr. land, der grænser til Hemmeshøj skel, og her vil præsten, så 
snart det er muligt, lade opføre et hus, hvis beboere skal have opsigt 
med ledet, da Hemmeshøj mænd har deres møllevej over marken. Be- 
boerne skal svare af hver td. land 3 rdl., vedligeholde de pågrænsende 
grøfter og betale husleje. Senere vil præsten søge at skaffe arvefæste 
på hus og jord. 

I 1857 havde præstegården en besætning på 20 køer foruden ung- 
kvæg og får. Byggen gav 10 — 12 fold og derover. Forpagtningsafgiften 
af det hele var 100 tdr. byg efter kapitelstakst, 87 tdr., forskellig hus- 
holdningsmad, 10 pund smør ugentlig, 10 potter mælk daglig og 166 
rdl. årlig; præsten betalte skatter og afgifter. Forpagteren gør 50 høst- 
dage. I 1863 deltes jorden, så 45 tdr. land „i firkant" skulle blive ved 
præstegården og ca. 37 tdr. land skulle bortforpagtes for 30 — 50 år i 
samlet bedrift. 

Præstegårdsjorden blev solgt 1933, og de 7 statshuse, der blev byg- 
get på den, får mere end „10 — 12" fold af deres udsæd. 

I „Nye Stiftsbog" (1804) står, at anneksgården svarede i landgilde 
og tiende 3 tdr. 3 skpr. rug, 8 tdr. byg, 5 rdl. i hoveripenge og et land- 
gildelam til 1 rdl. Den beboedes i 1801 af sognefoged og lægdsmand 
Hans Pedersen (40 år) og blev i 1861 solgt for 4225 rdl. Fæsteren hæv- 
dede, at denne sum efter hans og hans kones alder skulle nedsættes til 
ca. 2000 rdl.; men præsten holdt på, at en sådan nedsættelse kun kunne 
finde sted, hvis ejeren straks efter skødets udstedelse betaler renter af 
købesummen. Da fæsteren påstod, at han og hans kone for livstid skulle 
nyde godt af den fastsatte rentefrihed, forespurgte præsten de højere 
myndigheder, hvilken købesum der skulle stå i skødet. I protokollen er 
afsat plads til svaret, men dette mangler. 

En ret almindelig forekommende udgift for en præst var enkepen- 
sionen. Fra Røeders tid var den 28 tdr. byg, 10 lam, 10 gæs, 10 par høns 
og 10 snese æg, 5 sletdalere af hvert højtidsoffer (1 sletdaler = 4 mk., 
1 rdl. = 6 mk.). Pastor Keutel skrev (1772), at hvert lam blev beregnet 
i penge til 3 mk. 2 sk., men desuden betalte han ostepenge 1 rdl. 2 mk. 
til formandens enke. Der fandtes ingen enkebolig. 



Et kort fra 1771 over Antvorskov distrikt viser, at den tidligere lande- 
vej delte Vemmelev i to dele, den sydligste var den største, og præste- 
gården lå dengang også ved vejen, ,,ret på landevejen", som Liitzow 
skrev. I ,, Sjællands Stifts Degnehistorie" skriver Anders Petersen, at 
præstegården brændte 26. maj 1762, ved at en karl affyrede en bøsse. 
Foruden præstegården brændte degneboligen, 6 gårde og 5 huse; et 
barn indebrændte, og to mennesker blev alvorlig forbrændt. En ny præ- 
stegård blev bygget, og om den skrev biskop Mynster i sin visitats 1839: 
,,Præstegaarden ved Kongevejen gammel og simpel, dog ret taalelig. 
Haven, 7 skpr. land, ellers ikke mærkværdig." I 1849 skrev han: „Præ- 
stegaarden er blevet meget forbedret og forskønnet og afgiver nu en ret 
smuk og hyggelig Bolig." Hertz skrev i 1856, at den havde godt tømmer, 
men var skødesløst bygget. Pastor Rothe havde forbedret stuehuset med 
grundmurede vægge og gibsede lofter i alle værelser. Der var en god lyst- 
have og en god urtehave (anlagt af Rothe) lige ved præstegaarden, men 
dårligt og utilstrækkeligt vand i brønden. 

I embedsbogen (påbegyndt 1762) indførte Rothe i 1859: „Den 29de 
Mai om Morgenen Klok: mellem 2 og 3 opkom Ildløs, hvorved hele Vem- 
melev Præstegaard blev afbrændt. Ilden opkom i Taget paa en Udlænge, 
der vendte ud mod Vejen, hvori ingen havde Ærinde. Vi takke Gud, at 
ikke noget Menneske mistede Livet, og bøje os under hans Tugtelse. 
Kirkernes Bøger og Sognenes Regnskabsbøger blev reddede." 

Ved den forrige brand gik alle kirkens bøger til, så den ældste kalds- 
bog og kirkebog er fra 1762. Regnskaber fra 1631 — 99 findes i Lands- 
arkivet og fra 1661 — 72 i Rigsarkivet. 

Præstegårdens vestre avlslænge blev nedbrudt 1950, og de brugelige 
materialer, der var betalingen for nedbrydningen, blev af de to mænd, 
som udførte arbejdet, anvendt til et svinehus og en ladebygning. På den 
nedbrudte længes facadeplads opførtes en mur, og samtidig erstattedes 
den nordre længes stråtag med tegl. 



SOGNEDEGNE — ENKE SÆDE 
Sognedegne. 

Frantz Degn i Vemmelev nævnes i 1636, men den første degn, som 
Anders Petersen nævner i sin degnehistorie, er Anders Jensen, som var 
student som alle de følgende, og fik embedet ca. 1680. Jacob Nielsen 
Møller var degn fra 1707 — 26; han måtte i „Krigs-Styr" betale 4 rdl. i 
1710, 2 rdl. i 1711 og 6 rdl. i 1714 — nok en ret følelig udgifl i forhold 

til hans løn. Efterfølgeren, Sander Jensen Sæbye (1726 — 80), blev kal- 
det af biskop Worm. Degneboligen brændte 1762, og til dens genopfø- 
relse fik han den sædvanlige hjælp af kirken og 3 års skattefrihed for 
pension til Slagelse skole. Efter ham fulgte Severin Christian Lindenblad 
til 1804. Han var teologisk kandidat, havde været skoleholder forskel- 
lige steder og blev fra Skørpinge-Faardrup af grev Holstein kaldet til 
degn i Vemmelev, hvorfra han flere gange forgæves søgte præstekald; 
han døde som lærer og kirkesanger i Særslev 1831. 

Degnens løn opgives i 1567 til indtægt af „degnestavnen", hvori der 
årlig kan sås 4 skpr. korn. I 1648 skriver pastor Crommerup, at degnen 
til begge kirker er høreren i Korsør skole, men embedet bestrides af en 
substitut, der som sin løn opkræver 1 skp. byg af hver gård i sognene 
og deraf leverer høreren 4 pund (a 24 skpr.). Præsten skriver, at der 
,,kand ikke deraf blive tilovers uden en føye Ting, 1 Td. Biug eller \y 2 , 
eftersom hver Mand vil være villig og rund med Maalet". Alle de gårde, 
som ikke giver mad, må give substituten 1 sk. af hvert punds skyld. „For 
Seyerværket at stille og Klokkeriet haver Substituten af Hoved-Kirkernes 
Landgilde 1 Pd. Biug." Degneboligen er „et lidet ringe gadehus", hvoraf 
der gives 1 dl. i årlig leje. 

Kun i een af markerne har degnen jord, hvori der kan sås 3 tdr. korn 
— dog et fremskridt siden 1567. I Hemmeshøj sogn giver 7 gårde maci 
om julen: et brød og en „bøste" flæsk (svinebov eller skinke) eller en 
halv gås, og disse madvarer må substituten selv beholde. „Ellers haver 
Substituten intet for sin Umage uden noget lidet Offer, og hvad Sogne- 
folket ellers godvilligen give vil." 

Høreren har fået sin part uden arbejde, medens den stakkels substitut 
for at kunne føre en nogenlunde tilværelse har måttet løbe an på „vil- 
ligheden" og „rundheden". 

Provst Tuxen oplyser i sin indberetning, at der er en degnebolig med 
5 skpr. htk. og to marker, som tilhører Vemmelev kirke, og hvoraf degnen 
svarer skat. Degnen opgiver sin indkomst til 110 rdl. Sander Sæbye op- 
gav den i 1749 dog kun til 90 rdl. — hans enkes pension var 10 rdl. 
årlig. I Hans de Hofmans „fundationer" (1762) står, at hørerne ved den 
latinske skole i Korsør var tillagt 10 tdr. byg af „Wirnmeløv Degne Pen- 
sion", men denne indtægt blev senere henlagt til rektoren i Helsingør. I 
1802 meddeler pastor Lemvigh, at der til degneboligen er omtrent 5 tdr. 
3 skpr. „Saae-Land", af hvilke 1 td. 1 skp. ligger på Vemmelev mark og 
1 td. 2 skpr. på Forlev mark, 1 td. 4 skpr. på Ormslev mark og 1 td. 4 
skpr. på Hemmeshøj mark. Desuden hører til embedet 2 mensalhuse 
(huse lagt til gejstlige personers indtægt), et i Vemmelev med 2 skpr. 
såland og et i Hemmeshøj, hvortil der kun er have. 

Det har i sandhed været et splittet jordområde, degnen havde. 
På Sander Sæbyes tid havde degneembedet en indtægt af 2 rdl. 4 mk. 
i årlig husleje af et hus (matr. nr. 41) i Vemmelev, og Sæbye androg 
Fr. V om, at det måtte blive til beboelse for hans hustru, hvis hun over- 
levede ham, mod at hun svarede til hans efterkommer i embedet 2 rdl. 
4 mk. årlig. Kongen svarede, at da huset lå langt fra degneboligen, og 
degneenker blev husvilde efter mandens død og „næsten af alle for- 
ladte", tillades det, at huset bliver „et perpetueret (vedvarende) Enke- 
Huus for Degneenkerne der i Kaldet". Kongen stiller dog en række be- 
tingelser, hvoraf enkelte skal nævnes. Enken skal holde huset ved hævd, 
men ved ildsvåde skal degnen betale skaden, reparationer på grund af 
storm eller uvejr skal degnen betale halvdelen af, hvis de overstiger 2 
rdl. Er der flere enker på kaldet, skal indflytning ske „efter tur". 

Huset har været fri for indkvartering i forrige tider, men bønderne i 
Vemmelev har undertiden ved gennemmarch af krigsfolk bebyrdet det 
med indkvartering, hvilket ikke må ske i fremtiden. 

Fra først af udlejedes huset til fordel for degnen, og senere for læ- 
reren og kirkesangeren i Vemmelev. I nogle år gik indtægten i skole- 
kassen, men i 1832 resolverede skoledirektionen, at indtægten for de sid- 
ste 1 1 år skulle udbetales til den daværende lærer, Lars Hansen, som 
derefter selv udlejede huset med tilhørende have og vænge. 

Senere gav enkesædet anledning til en langvarig proces, hvoraf der 
i Vemmelev skolekommissions protokol findes et udførligt referat, hvis 
væsentligste punkter gengives her. 

I 1824 havde den daværende lejer af huset, Anders Eriksen, af skole- 
kommissionen fået tilladelse til at afstå hus og vænge til sin søn, Jens 
Andersen, mod at denne opbyggede huset og aftrådte 4 fag til foræl- 
drene. Han skulle betale i husleje 20 mk. sølv ligesom faderen, der skulle 
have det halve vænge. I en lejekontrakt af 1826 blev der ikke indsat 
nogen bestemmelse om de 4 fag hus til faderen, der var død samme år, 
men J. A. havde opbygget 5 fag hus ved den østlige ende til en beboelse,' 
hvis lejere måtte betale leje til lærer Hansen, der døde 1852 og var fader 
til den i sagen indstævnte forhenværende lærer Hansen, Hulby. 

Der forelå et skøde fra 1835, hvori [ens A. ved sin underskrift („med 
paaholden Pen") overdrager til lærer L. Hansen „det jordløse Hus, som 
hidtil har tilhørt mig, og som er beliggende i Vemmelev By, bestaaende 
af 5 Fag og af mig opbygget til det saakaldte Mensalhus, som tilhører 
Kirkesangerembedet, for en Købesum af 31 rdl. 4 mk. Sølv". L. Hansens 
arvinger overdrog huset til sønnen Ole Ludvig Hansen, der betalte lære- 
ren 10 kr. årlig (før processen begyndte, var rdl. afløst af kr.). 

Efter O. L. Hansens død blev boet registreret af sognefogeden, der 

tilføjede en bemærkning om, at huset stod på fremmed grund og derfor 
kun kunne takseres til nedbrydning til 25 rdl. Da skiftet sluttede 20. 
decbr. 1864, blev boet overladt til indstævnte, som havde betalt begra- 
velsen og en huslejerestance på 20 kr. 

Huset var med tiden blevet meget brøstfældigt og ønskedes nedbrudt, 
hvorfor læreren opsagde lejeren, urmager Hans Jacobsen, til fraflytning 
1. maj 1882, men L. Hansen nægtede at respektere opsigelsen. Sogne- 
rådet fik fri proces ved Korsør byret og krævede L. H. til at nedrive og 
bortføre de 5 fag hus, fratræde besiddelsen af hus og have og betale 
erstatning. 

Byretsdommen gik imod sognerådet, som appellerede til overretten, 
hvor begge parter havde fri proces. L. Hansen hævdede, at arealet var 
gadejord, mens sognerådet påstod, at det hørte til matr. nr. 41, og L. H. 
har ikke bevist at have ejendomsret til den. Skødet fra 1835, der aldrig 
blev tinglæst, og hvor både udsteders og vidners underskrift er skrevet 
med hans faders håndskrift, giver intet bevis for hans påståede ejen- 
domsret. 

Overrettens dom, der faldt 11. juni 1888, var i sognerådets favør. L. 
Hansen blev dømt til at ryddeliggøre og fraflytte ejendommen, en dag- 
mulkt af 5 kr., hvis dommen ikke efterfølges, og erstatning. 

Sejren gjorde tilsyneladende sognerådet forhandlingsvillig, for 1. sep- 
tember 1888 enedes det med fhv. lærer Hansen om, at de 5 fag hus 
blev overdraget til sognerådet, som til gengæld frafaldt hvert krav på 
erstatning for afsavn af hus og have. 

I 1914 androg lærer H. Larsen om, at enkesædet blev bortsolgt til 
fordel for embedet, da det var meget brøstfældigt. Sognerådet bifaldt, 
og amtsrådet gjorde det samme i 1915 med den bemærkning, at læreren 
af renten kun måtte få et beløb, der svarede til 2 rdl. 4 mk., såfremt der 
fandtes en enke efter en i førstelærerembedet død eller afskediget lærer. 

Også ministeriet bifaldt planen, og i 1915 købte gdr. Peter Nielsen, 
Vemmelev, enkesædet for 1000 kr., hvoraf renten, 40 kr., tilfalder første- 
læreren med ovennævnte forbehold. I 1916 blev huset nedrevet, og der- 
med gik enkesædet „over i historien". Sander Sæbye havde nok aldrig 
tænkt sig den mulighed, at det skulle give anledning til så stor en „hi- 
storie". 

SKOLEVÆSEN 



Det er tvivlsomt, om der har været et særligt skolehus i Vemmelev, før 
Fr. IV i 1721 lod opføre en „ kongelig skole" eller „rytterskole", som en 
sådan skole senere populært blev kaldt, fordi den lå på et „ryttergods". 
Hverken stiftsbogen fra 1567 eller herredsbogen fra 1648 giver noget 
fingerpeg. I Tuxens indberetning fra 1735 står: „Her er et ordentligt 
Skolehus, bygt af Kongen", — altså ovennævnte, der kostede 550 — 
600 rdl. 

Indtil 1816 søgtes denne skole af alle skolepligtige børn i pastoratet 
med undtagelse af dem fra Erdrup, som søgte skolen i Lundforlund. Ved 
en visitats i 1799 skrev provst Plum: „Mangel paa Skoler og duelige 
Skolelærere lægger endnu her de største Hindringer i Vejen for Ung- 
dommens Oplysning". I 1801 skrev han: „Skade, at der endnu ingen 
Lejlighed er til at faa Skolevæsenet forbedret i disse to talrige Menig- 
heder". 

Om det er provstens hjertesuk eller den bitre nødvendighed, der endelig 
hidførte en ændring, kan ikke siges, men i Vemmelev skoles embedsbog 
står: „Fra 1816 kun Vemmelev Sogn og Vaarbymark af Hemmeshøj 
Sogn, da der oprettedes en Interims-Skole (foreløbig) for Hemmeshøj 
Sogn". Der blev foreslået den forandring, at 7 gårde, 2 boelssteder og 
12 huse af Ormslev blev taget fra og lagt til Hulby skole, mens Vaarby- 
mark med undtagelse af Niels Jensens gård blev lagt til. 

Efter den endelige plan af 20. juni 1824 kom distriktet til at omfatte 
17 gårde, 3 boissteder, 9 huse med og 8 uden jord, samt møllegården i 
Vemmelev, 15 gårde, 1 boissted, 11 huse med og 4 uden jord i Forlev, 
12 gårde (8 i byen, 4 udflyttede), 1 halvgård, 3 boissteder og 16 huse 
i Ormslev, 1 gård og 3 huse i Vaarbymark, ialt omfattende ca. 350 tdr. 
htk., 100—110 familier med 90—100 skolepligtige børn (i 1839 var der 
79, og i 1849 var antallet 125). 

I anledning af vakance skrev førstelærer Kornbeck i 1860: „Boligen 
er beqvem og nylig opført af Grundmur." Det var en tilbygning til Fr. 
IV's gamle skole, som tiden havde nødvendiggjort. Den blev brugt, indtil 
der i 1908 — 09 blev bygget en stor smuk skolebygning, der allerede er 
for lille, så en udvidelse skal foretages. 

Skoleplanen af 1824 siger: „Hermed bortfalder alle Bestemmelser ef- 
ter den Antvorskovske Skoleplan. Indbyrdes Undervisning er her allerede 
indført og bør fremdeles vedblive, da Antallet af de skolepligtige Børn 
vilde gøre Undervisningen vanskelig og mindre frugtbringende efter den 
ældre Lærermaade." 

Sogneforstanderskabet androg i 1849 om, at der måtte ske en ind- 
skrænkning af de for mange og for lange ferier, men fik afslag under 
henvisning til anordningen af 29. juli 1814. 

I 1850 kom der en ny skoleplan, hvori der findes denne ret mærkelige 
vending: „Med øverste Klasse gennemgaas et af Evangelierne i Moders- 
maalet" (mon Vemmelev skolebørn heller har kunnet andre sprog?). Om 
regning siges, at den skal „fremføres i det mindste til Husholdningseks- 
empler" — her forstås vel praktisk regning. Planen er så moderne, at 
den omfatter undervisning i naturhistorie, som dog skal indskrænkes til 
fortællende beskrivelse af nogle af de vigtigste pattedyr, fugle og fisk 
og til planter, som findes og dyrkes i landet. „Gjenstandene meddeles 
dem mundtligt og oplyses med gode Billeder." Desuden skal børnene 
gives et kort begreb af jordbundslæren „med Angivelse af Gødningsmid- 
lerne og disses Virkning, samt Luftens og Regnens Indflydelse paa Jor- 
den" — altså „landbrugsskoleundervisning" i mindre stil. 

Det er interessant at se den omsorg, planen viser sang, et fag, der i 
fortidens skoler vist tit blev tilsidesat. Der står: „Sangundervisning, helst 
i flerstemmig Sang, gives til de Børn, der har Stemme. Der synges for- 
uden Salmer ogsaa smukke danske Folkesange. Sangundervisning gives 
de to ældste Klasser 2 Timer ugentlig uden for Skoletiden." Man kan 
vel gå ud fra, at der også er blevet sunget i skoletiden, da ellers de to 
yngste klasser er blevet stedmoderligt behandlet. Planen siger videre: 
„For at vinde tid vil det være nødvendigt, at den Frihed for Undervis- 
ningen, Skolelæreren hidtil har haft Lørdag Eftermiddag, herefter bort- 
falder. Man ønsker det derfor paalagt Andenlæreren, at han — hvis dette 
bliver Tilfældet — skal besørge Gudstjenesten skiftevis med Førstelæ- 
reren." Endelig slår planen fast, at børn kan udskrives af skolen til kon- 
firmation også uden at have gennemgået øverste klasse. 

I 1861 androg pastor Rothe om at måtte afstå et stykke af sognekal- 
dets jord til kommunen uden vederlag til anlæggelse af en gymnastik- 
plads. Dette tillades på den betingelse, at sognepræsten udstedte lov- 
formeligt skøde til kommunen, der skulle bære alle overdragsomkost- 
ningen. I 1891 fik Vemmelev skole „en Springemaskine og et Ligegangs- 
bræt." 

Lærerlønnen ved skolen var oprindelig: 24 rdl., 3 læs brænde af kon- 
gens skove, 1 lispund hø og et lpd. halm af hver td. htk. og græsning 
på fælleden til 2 køer og 6 får. Jordløse husmænd skulle gøre ham 2 
dages arbejde om året eller betale 4 sk., hvis de havde børn i skole. Der 
måtte ikke kræves skolepenge, men der skulle betales 2 sk. om ugen til 
^krivematerialer for de børn, der lærte at skrive. 

I skoleplanen af 1824 sættes lønnen til 6 tdr. rug og 10 tdr. byg efter 

kapitelstakst eller andre præstationer som er lig med dette beløb, des- 
uden jord, fourage og brændsel efter anordningen. Til bestridelse af 
denne løn haves af distriktet uden ligning: 49 tdr. 6 tø skp. byg, 54 stkr. 
brød, \5 l / 2 snese æg, 16 stkr. halve svinehoveder, nogle „sulepenge" 
o. s. v. Offer og accidenser anslås til 40 rbdl. sølv. Alt dette er tilstræk- 
keligt til, at de 24 rbdl. og husmandspengene kan bortfalde. 

Kirkesangeren i Vemmelev skal fremtidig udrede degneembedets afgift 
til Slagelse lærde skole, og provstebrevets besørgelse må påhvile ham. 
Endelig skal han til kirkesangeren i Hemmeshøj udrede 12 rbdl. årlig. 

I en længere specifikation over lærerlønnen er de forskellige natural- 
ydelser omregnet til byg og rug; de 54 brød a 10 pund sættes til 2 tdr. 
2 skpr. rug, 16 snese æg a 6 sk. beregnes til byg a 3 rbdl. pr. td., 8 
svinehoveder a 40 sk. sølv er lig med 1 td. 8 / 9 skp. byg. lait opgives ind- 
tægten til 2 tdr. 2 skpr. rug og 79 tdr. 5 tø skp. byg, men fra denne går 
forskellige afgifter, og der bliver 64 tdr. 5 tø skp. til rest. Hertil kommer 
indtægten af jorden, 6 tdr. land, fourage (313 lpd. hø og 313 lpd. halm) 
og brændsel (3 favne brænde a 2 rbdl. og 15 læs tørv). 

Efter en del beboeres ønske androg sogneforstanderskabet i 1853 om 
en ændring i førstelærerens lønning, og ministeriet udtaler i sit svar, at 
de gamle degneindtægter skal udredes på samme måde som hidtil, at 
brødene stadig må beregnes til 10 pund, at udparcellerede gårde skal yde, 
hvad der blev vedtaget ved udstykningen, at læreren kun har ret til 128 
lpd. hø og 192 lpd. halm, og endelig, at da Vemmelev sogn nu må lønne 
to lærere, skal de 12 rbdl. til kirkesangeren i Hemmeshøj for fremtiden 
indbetales i Vemmelev skolekasse som bidrag til andenlærerens lønning, 
og læreren i Hemmeshøj skal have erstatning ved ligning på dette sogn. 

I 1860 opgiver lærer Kornbeck lønnen til ca. 33|/ 2 td. byg efter ka- 
pitelstakst, kirkebylærerløn 10 rdl., offer og accidenser 132 rdl., refusion 
fra „Taarnholm" ca. b x / 2 rdl., del af skolepenge 37 rdl. 3 mk., 18 læs 
tørv og 3 favne brænde, refusion 12 rdl. — jordlodden, 8 tdr. land, har 
i de senere år været bortforpagtet for 18 tdr. byg. Ministeriet satte den 
i 1866 opgivne indtægt på 827 rdl. ned til 815 rdl. Reguleringssummen 
var i 1886 på 2085 kr., men blev i 1896 af ministeriet sat til 1640 kr. — 
en alvorlig „nedskæring". 

På grund af elevantallet blev der i 1849 ansat en andenlærer til at 
undervise de to nederste klasser. Hans løn blev sat til 200 rbdl., lejlighed 
til ham i en tilbygning til skolebygningen og brændsel til eget og den 
ene skolestues brug. Ministeriet satte i 1866 hans løn til 273 rdl. 

At lønnen til andenlæreren i Vemmelev skulle lignes på hele pastoratet, 
var man ikke tilfreds med i Hemmeshøj, og nogle beboere klagede der- 
over, idet de mente, at udgiften alene burde hvile på Vemmelev sogn. 

Hertil svarer ministeriet, at det i planen af 1824 stod, at skolevæsenets 
udgifter skulle lignes på hele pastoratet, men hvert sogn havde hidtil 
betalt for sig. Det kan bifaldes, at det fremdeles sker, men da Vemme- 
lev sogn har deltaget i tilbagebetalingen af et lån på 1000 rdl. til op- 
førelse af en skolebygning i Hemmeshøj, findes det rimeligt, at Hem- 
meshøj sogn deltager i tilbagebetalingen af de 500 rdl. til udvidelse af 
Vemmelev skolebygning. Til gengæld skal Hemmeshøj sogn så ikke be- 
tale til lønningen af andenlæreren i Vemmelev. 

Pastor Duus oplyser 1840, at udgifterne til skolevæsenet efter fem års 
gennemsnit er 600 rdl. årlig. 

Allerede i 1784 ønskede Hemmeshøj sogn at få sin egen skole, og i 
1807 blev andragendet fornyet, men uden resultat. 

Hemmeshøj skole holdtes fra 1816 — 1828 i „en slet Lejebolig" i Hem- 
meshøj by, tilhørende selvejer Jens Jensen, som ifl. skolekassens regn- 
skab fik 16 rdl. i leje i året 1827—28. 

Den 17. april 1828 blev der på Slagelse rådhus afholdt licitation over 
opførelsen af en skolebygning i Hemmeshøj sogn efter fremlagt tegning 
og overslag. Skolebygningen blev på ti fag, 25 alen lang og 12 alen bred 
og rummede både beboelse og skolestue, og først i 1859 byggedes en 
særlig beboelsesbygning, der stod til 1924, medens skolebygningen blev 
erstattet 1905 med den nuværende (7700 kr.). I 1943 opførtes en ny 
stor bygning, der rummer gymnastiksal, sløjdlokale, skolekøkken og 
sognebiblioteket. 

Grunden, hvorpå skolen byggedes, blev købt af Karen Christensdatter, 
enke efter gmd. Andreas Larsen, Stude, og betalt med 250 rbdl. sølv + 
ca. 38 rdl. i salgsomkostninger. Conditionerne findes i sognets arkiv; et 
tillæg til dem forlangte, at der skulle være en kampestensgrund, 2 alen 
dybt i jorden under bagerovnen, som skal være under fyrstedet. Der sæt- 
tes en dagmulkt på 2 rdl. for hver overskridende dag for afleveringen. 

Det samlede overslag lød på 810 rdl. for skolebygningen og 160 rdl. 
for udhuset. Tømrer og hjulmand Jens Jacobsen, Pedersborg, og „kæl- 
dermand" Niels Nielsen, Slagelse, fik tilslag for 977 rdl., men skole- 
direktionen fandt ikke den stillede kaution betryggende og indstillede, at 
købmand Smith, Korsør, fik overdraget at opføre skolen for 970 rdl., 
,,da man er overbevist om, at han baade kan og vil lade Arbejdet udføre 
paa bedste Maade og stille en paalidelig og sikker Selvskyldnerkaution". 
Det skete, og den 29. september 1828 overtog skolekommissionen efter 
afholdt syn den ny skole. 

Som underskriver af conditionerne står pastor Duus, på skolepatronens 
vegne forvalter Mortensen, „Taarnholm", og som skoleforstandere Mor- 
len Hansen, Jens Jensen („med ført Pen") og Rasmus Pedersen („med 

mmeshøj gamle skole 



paaholdt Pen") — en lille forskel på de to sidstnævnte skoleforstanderes 
dygtighed i den svære skrivekunst. 

Til bestridelse af udgifterne ved opførelsen af skolebygningen låntes 
i amtets skolelærer-hjælpekasse 837 rdl. 14 sk. sølv eller sedler og tegn 

— „tegn" var skillemønter af kobber, som rigsbanken udstedte i 1813 
(6 og 12 sk.), 1814 (16 sk.) og 1815 (2, 3, 4 sk.). Regnskabet for 1833 
viser en beholdning på ca. 14 rdl., hos skoledistriktets beboere er opkræ- 
vet omtr. 54 rdl., og Vemmelev sogns andel i renter og afdrag af lånet til 
skolebygningen er ca. 72 rdl., bekostning ved indkøb af jordlod ca. 23 
rdl. Udgiften var ca. 244 rdl., bl. a. 24 rdl. for 4 favne brænde og ,,Leje 
af en Kakkelovn (hos Niels Jensen, Stude Mark) til Skolelæreren" 1 rdl. 

— det var dengang. 

En liste fra 1833 over de afgiftspligtige til Hemmeshøj skoledistrikt 
opgiver navnene på 1 selvejer, Jens Jensen, der har 9 tdr. 7 skpr. 1 fdk. 
2 5 / 10 album htk., 12 gårdmænd, der med et par undtagelser har 8 tdr. 
7 skpr. 3 fdk. 1 5 / 10 album, Vaarbygaarden har 11 tdr. 7 skpr. 1 fdk. 1 
alb., 13 husmænd, hvoraf Henrik Martinsen tillige er smed, 1 aftægts- 
mand med 1 fdk. 1 album htk.; husmændenes htk. svinger mellem godt 
4 skpr. og godt 1 td. 

I Stude er ikke mindre end 6 selvejere, 2 gårdmænd, 2 fæstere, 8 bols- 
mænd, hvoraf den ene tillige er væver, og 3 husmænd. Hartkornet svin- 
ger fra 12 tdr. (Anders Larsens enke) til 2 tdr. 4 skpr. for gårdmænds 

nes vedkommende og for bolsmændene fra 2 tdr. 4 skpr. til 1 td., hus- 
mændene fra 5 skpr. til 2 fdk. I Erdrup er 7 gårdmænd med ca. 8 tdr. 
htk. hver, 1 bolsmand, 5 husmænd med hver 2 skpr. htk. 

Nu havde Hemmeshøj sogn fået sin særlige skole, hvad der nok har 
været tilfredshed med dengang, men i 1890 henstillede gdr. Anders Chri- 
stensen, Erdrup, sammen med flere beboere til sognerådet, at den nu 
gamle skole blev solgt, og at der i stedet for opførtes to nye skoler, en 

1 Hemmeshøj by og en i skellet mellem Erdrup og Stude. Hertil svarede 
sognerådet, at vel var skolen en gammel bygning, men dog ikke træn- 
gende til ombygning, og man anså det for uforsvarligt at bebyrde kom- 
munens beboere med så stor en udgift, når der ingen særlig trang var 
dertil. En skole i skellet var allerede forslået i 1807. 

Lærerlønnen var i 1856 sat til: 23 tdr. = 102 rdl. 6 sk., godtgørelse 
for offer og accidenser 44 rdl. 2 mk. (afkortning ifl. skoleplanen), brænd- 
sel 30 rdl., fourage 30 rdl., julerente (omsat til 5 tdr. byg) 22 rdl. 1 mk. 

2 sk., refusion fra skolekassen 12 rdl., offer og accidenser 120 rdl., kirke- 
sangerløn 10 rdl., 32 brød 8 rdl., bolig og have 60 rdl., jordlod 90 rdl. — 
dertil kom skolepenge for 112 børn samt godtgørelse for klokkeringning. 

I 1866 fastsatte ministeriet reguleringssummen for førstelæreren til 
635 rdl. og for andenlæreren til 262 rdl. — der hvilede på embedet en 
pension af 5 rdl. — af legatrenter eller særlige pengeindtægter havde 
skolen 17 rbdl. 57 sk. 

Børneantallet 71 i 1839, i 1849 var det 96 og 112 i 1856. 

I sin bog „Slagelse Herreds Skolehistorie 1721 — 1830" nævner Johs. 
C. Jessen som den første kendte skoleholder i Vemmelev Peter Hegelund, 
som i 1737 på grund af sygdom måtte forlade embedet. Efter ham kom 
Peter Bischoff, der var student og rejste 1745 for at blive degn i Søn- 
derup-Nordrup. Han efterfulgtes af Andreas Motzfeldt, der også var 
student. Ved en visitats 1749 blev han rost for sit arbejde med børnene. 
Johan Marse, stud., rejste fra embedet 1762, i hvilket år han blev degn 
i Marvede. Jens Aagaard, stud., virkede kun en ganske kort tid ligesom 
Peter Breum, der var skoleholder til 1765. Nu vendte Jens Aagaard til- 
bage til sit tidligere embede og bestred det til 1772. Når biskop Harboe 
efter en visitats i Vemmelev 19. juli 1766 kunne skrive, at børn og ung- 
dom fra begge sogne i stor mængde var mødt frem i kirken og viste „en 
dejlig Kundskab, der vidnede om den flid, hvormed Undervisningen var 
drevet", så må Aagaard nok også have følt, at en del af biskoppens ros 
kunne tilfalde ham. 

Efter Aagaard fulgte Niels Jensen Fjeldgaard, der flyttede til Tjæreby 
!777, og nu gik man bort fra de „studerede" skoleholdere og ansatte 
skrædder Andreas Jørgensen som skoleholder i Vemmelev. Han betegnes 

i folketællingslisten af 1787 som ugift, men i den fra 1801 som gift og 
52 år. Biskop Balle skrev i 1784, at både børn og voksne ved visitatsen 
i almindelighed svarede „til fornøjelse, og nogle viste sig rosværdigen", 
og fem år efter er han endnu mere tilfreds og skriver: „Her mærkedes 
en tiltagende Forbedring. Ikke faa svarede med Færdighed og god For- 
stand. Hos Menigheden befandtes Kundskaben antagelig." Han var også 
tilfreds med skolebørnenes fremgang; de kunne „skikkeligt" gøre rede 
for børnelærdommen, ikke uden eftertanke. „Men i Boglæsning behøves 
nogen større Færdighed." 

Efter visitatsen 1796 udtalte biskoppen sig rosende om menigheden, 
som svarede „meget fermt med god forstand", og mange — selv blandt 
de ældre — kunne gøre rede af lærebogen, kendte den bibelske historie 
og flere smukke salmer. I skolen var der også god fremgang hos de flit- 
tige børn, og boglæsningen var nu god. Knap så godt lyder det i 1802, 
hvor biskoppen skriver: „En stor Mængde var forsamlet; deriblandt sva- 
rede mange saa vel, baade med Indsigt og Færdighed efter Lærebog og 
Cathecismus, at jeg kunde og burde tillægge dem Berømmelse. De sidst 
konfirmerede have fortrinsvis udmærket sig. Men en stor Del udviste 
derimod, at denne Kundskab ikke er blevet udvidet ved fortsat Øvelse, 
og adskillige var helt svage. Imidlertid var Boglæsningen for det meste 
ret god. Man havde ogsaa lært Salmer, og nogle vidste af den bibelske 
Historie." 

Alt i alt synes Andreas Jørgensen at have klaret sig nogenlunde til 
biskoppens tilfredshed, men efter hvad Johs. C. Jessen meddeler i sin 
skolehistorie, var provst Plum meget utilfreds med A. J., hvem han be- 
tegnede som en af herredets mest forsømmelige lærere, der næppe ev- 
nede at bruge nød- og hjælpebogen. Som svar på dette beklagede A. J. 
sig 1803 til biskoppen over, at Plum forlangte, at han skulle lære bør- 
nene at skrive og regne; det sidste kan han ikke og er nu for gammel til 
at lære det; det blev heller ikke krævet af ham, da han blev antaget. 
Provsten forlanger af ham, at han ikke noget øjeblik må forlade skole- 
stuen, men uden arbejde kan han ikke få sin sæd høstet. 

I et gensvar hævder Plum, at man ikke kan fritage A. J. for at lære 
børnene at skrive og regne eller for at være til stede i undervisnings- 
tiden. Når Plum uanmeldt besøgte skolen, traf han ham aldrig i skolen. 
Da A. J. har nogen formue og godt kan ernære sig ved skrædderhånd- 
værket, er der ingen grund til medlidenhed. — De to parter har åbenbart 
ikke været „hjertensvenner". 

Andreas Jørgensen afgik 1805 og efterfulgtes af den af Jessen nævnte 
islænder Poul Arngrimsen, som i 1820 blev optaget i Slagelse hospital; 
det er vel ham, hvem det skyldes, at biskop Miinter efter en visitals i 

1811 kunne skrive, at der i Vemmelev kirke var mødt „en meget talrig 
og ypperlig oplyst Ungdom". 

Nu fik Vemmelev skole en eksamineret lærer i Lars Hansen, som vir- 
kede i embedet fra 1820 — 1852. Den mere kritiske biskop J. P. Mynster 
skrev i 1839, at L. H. skal have været meget forsømmelig, men skolen 
hæver sig dog noget igen; han katekiserer temmelig godt. Resultaterne 
var dog ikke strålende; øverste klasse fik i læsning og skrivning tg, i 
religion og regning g?, indbyrdes undervisning tg, men i gymnastik mg. 
I 1849 lyder det: „Lars Hansen, 56 Aar, er nu meget flittig og duelig, 
katechiserer godt. Læsning ug, Skrivning g, Religion mgX, Retskrivning 
mg, indbydes undervisning mg?." 

Lars Hansen måtte i krigsskat betale 1 rdl. 80 sk. i 1848 — 50. 

Efter ham fulgte P. Rønne, der var cand. theol. og senere blev præst 
i Sønderup, 1852—59, S. Kornbeck 1861—93, H. Larsen 1894—1922 
og Chr. Knudsen 1922—. 

Af andenlærere kan nævnes en lang række, der dog først begynder 
med året 1849 og savner årstal for de første fem. Høegh (betalte 61 sk. 
i krigsskat 1848 — 50), Tinghuus, Nielsen, Halskov, Askegaard, H. Larsen 
1891—1894, K. J. Møller 1894—1895 (el. 96), N. P. Ditlevsen 1896— 
1901, Niels P. Pedersen 1902—1905, Th. Lauridsen 1905—1908, Ras- 
mus Andersen 1908—1912, Alfred Jensen 1912—1921, Uffe Brøns 1922 
—1923, Johs. Larsen 1923—1930, Harry Olsen 1931—1933, Ejgil Ager- 
lin Hansen 1933 — 1943, Arne Sørensen 1943 — 1948, Mogens Jensen 
1949 — , Ejgil Hovaidt Nielsen 1953 — . Som lærerinder: K. A. Hjerrild 
1944—47, Karen Rolighed Jensen 1948—, Karen Nielsen 1949—53, 
Astrid Westergaard 1950 — , Ane Lise Hovaidt Nielsen 1950 — . 

Den første lærer i Hemmeshøj skole var Hans Rasmussen, som havde 
været lærer ved „interimsskolen" fra 1814 — 28. Om ham skrev biskop 
Mynster i sin visitatsbog (1839): „Læreren, Hans Rasmussen, 46 Aar, 
Sem. fra Brøndbyvester, men eksamineret paa Jonstrup, har været saa 
svag, at han har havt Hjælpelærer, men kan nu selv forestaa Skolen. 
Han er langsom, men ellers ikke uduelig; dog synes han efter de epilep- 
tiske Anfald, han har havt, at have beholdt noget Fiantet, og øverste 
Classe var ringere end nederste. Øverste Cl. Læsse tg, Skr. tgX, Rel. mg, 
Hovedregning slet, syntes aldeles uøvet. Indb. Und. g, Gymnastik mg." 

Ved visitatsen i 1849: „Børnene kom til Vemmeløv. Skolehuset skal 
være meget godt. 96 Børn. Læreren Vilhelm August Gørling, 43 Aar, 
Student og Privatist fra Snedsted, er en brav og ordentlig Mand, som 
katechiserer ret godt. Læsn. mg, Skr. g, Rel. mg, men skraalende, Regn. 
mgX, Retskr. g?, Indb. Und. mg. Gymnastik ikke prøvet formedelst 
Regnvejr." 

L. S. Kornbeck (1852—60) flyttede til Vemmelev som lærer; han var 
kendt som en meget ivrig jæger. J. Nielsen (1860 — 1868) døde som læ- 
rer i Kvislemark. C. C. Arleth (1868—77). H. K. L. Appel (1877—1907) 
var sønderjyde og som „edsnægter" rejst til kongeriget. N. P. Larsen 
1907—1938. H. Nygaard Christensen 1939—. 

Fra 1858 var der andenlærer ved skolen, og i skolen indrettedes to 
klasseværelser med mellemliggende bolig til andenlæreren. J. Nielsen 
(1858—60, derefter 1. lærer). Arleth (1860—1868, derefter 1. lærer). 
A. J. K. Michelsen (1868—75), der som lærer i Sludstrup gjorde sit navn 
kendt ved at fremelske roesorten „Sludstrup Barres". Appel (1875 — 77, 
derefter 1. lærer). Lærerinde A. J. K. Michelsen (fru Appel) virkede fra 
1878—84. L. P. Rasmussen (1884—89). Jens Petersen (1889—94). M. 
Holm (1894—95). N. P. Larsen (1895—1901, senere 1. lærer). C. Un- 
germann (1901—04). Fritz Jacobsen (1905—07). J. Christiansen (1907 
—1910). Gudrun Stendal (1910—1948), Karen Nielsen (1948—1949), 
forskellige vikarer (1949—1950), Petrea Navntoft (1950—). 

Fra den lange række af provstevisitatser (den første fra 1772) kan 
i embedsbogen findes udtalelser som „god Kundskab", „smuk Kund- 
skab", „virkelig Kundskab udi deres Christendom", „baade confirmerede 
og uconfirmerede svarede til Fornøjelse". Fr. Plum skrev 1795, at der var 
„Aarsag til at rose disse Sognes Fremgang". I 1797 var forsamlingen 
„kun liden", og året efter var kun meget få mødt, og de kunne næsten 
ikke prøves i andet end indenadslæsning, hvori de dog var nogenlunde 
øvet. Bedre var det ved visitatsen i 1801, hvor nogle af de mødte viste 
god kundskab, og alle var øvede i at læse i bog. 

Alt i alt giver både bispe- og provstevisitatser indtryk af, at oplysnin- 
gen i de to sogne dengang var ret tilfredsstillende efter tidens krav. 

Biskop Mynster var ved sine visitatser, 1839 og 1849, ret hård mod 
præsterne Duus og Rothe. Om den første skriver han: „Duus prædikede 
over Matth. 22, 37—40: Kierlighed til Gud og Næsten det bedste Mid- 
del til at opnaa den sande Lykke, som bestaaer i Forstands Oplysning, 
Hiertets Forædling og Pligters Opfyldelse". Søvnigt tænkt og foredra- 
get; nogle faa Rester af fordums Veltalenhed, ingen Spor af kristelig 
Indsigt eller Følelse. Han katechiserede ganske i Søvne. Ungdommen 
derimod svarede godt, og viiste Opmærksomhed og Eftertanke." 

Ved visitatsen i 1849 prædikede dr. Rothe over Luk. 14, 12—15 og fik 
følgende skudsmål af Mynster: „Den upassende Tekst blev dreiet til 
„Kristi Kierlighed er Grunden til vor Salighed". En Slags Homilie o: en 
Vrøvl af løse pietistiske Tanker i et jævnt Sprog og et frit, men mono- 
tont Foredrag. Katechisationen ret god. En talrig Menighed, og Ung- 

dommen svarede særdeles godt, næsten med for meget Liv men dog med 
god Eftertanke." 

Det skal dog bemærkes, at den karakteristik, som Mynster nedskrev 
i præstekaldenes „liber daticus" ofte var langt mildere end den, han ned- 
skrev i sin private optegnelsesbog. 

Friskoler og pogeskoler. 

I anledning af Forlev friskoles 75 års jubilæum skrev skolens lærer, 
A. Ankerstrøm, en artikel i „Sorø Amtstidende" (30. maj 1939), som 
ikke i sin helhed kan gengives her, men fra hvilken nogle hovedpunkter 
skal meddeles. 

Forlev friskole blev oprettet af de tre tilflyttede langelandske brødre 
Jørgen, Frederik og Lars Rasmussen, Forlev, sammen med den blinde 
lægprædikant Jens Dyrholm. Den begyndte 1. maj 1864 i en stue, der 
blev stillet til rådighed af Niels Hansen, og den havde i det første halve 
år kun 5 — 6 elever, men antallet voksede snart til 15 — 20, og skolen blev 
flyttet til et hus i Forlev. Den første lærer — eller rettere de første læ- 
rere — var Kristen Hansen, Forlev, der var dimitteret som lærer fra 
Blaagaards seminarium 1863, og hans ven Lars Sørensen. 

I 1870 nåede friskolen et elevantal på 30 — 40, og Lars Sørensen, som 
var svagelig, måtte holde hjælpelærer. Friskolekredsen ansøgte i 1874 
om kommunetilskud og blev bevilget 1 kr. (!) pr. barn og 35 rdl. til hver 
skole (i 1879 fik hver af skolerne 50 kr. til landkort og bøger). Dette meget 
beskedne tilskud medførte, at skolens modstandere klagede til amtsrådet, 
som først i 1876 godkendte sognerådets vedtagelse. Klagen til amtsrådet 
havde som motivering, at børnene i friskolen intet nyttigt lærte, men blev 
fyldt med eventyr, historier og andet skadeligt stof. Ved et møde i Vem- 
melev, hvortil friskolekredsen havde indbudt, talte den unge friskolelærer 
Klaus Berntsen så varmt om værdien af de gamle sagn og eventyr, at 
han vendte stemningen, og efterhånden voksede kommunens tilskud til 
6 kr., i 1914 til 10 kr. og senere til 40 kr. pr. barn. Til friskolernes drift 
yder kommunen nu 80 pet. af det beløb, der ikke kan dækkes af stats- 
tilskudet. I 1881 fremsendte et sognerådsmedlem fra Ormslev en klage 
til amtet over, at flertallet af sognerådsmedlemmerne havde overskredet 
deres kompetence ved at tilstå 50 kr. af kommunens kasse til friskolerne 
i Forlev og Ormslev. Det kunne sognerådets flertal ikke erkende. 

Lars Sørensen døde 1866 og efterfulgtes af en tidligere elev, Mathias 
Mathiasen, som i 1890 flyttede med skolen ind i en sidebygning til for- 
samlingshuset. Omkring 1900 var der i skolen 70 — 80 elever, og der blev 
ansat en lærerinde. Lærer Mathiasen virkede til 1925, og hans eftermand 

blev Sigurd Brøndsted, der i 1929 gik over i højskolegerningen, hvor- 
efter skolens nuværende lærer, A. Ankerstrøm, trådte til. 

Den 30. maj 1939 holdtes en stor og vellykket jubilæumsfest, og den 
19. oktober 1952 indviedes en ny friskolebygning med et bebygget areal 
på 484 m* og med 3950 rumindhold; den har kostet 220—225,000 
kr. Bygningen er smuk og praktisk med stor gymnastik- og badmintonsal, 
sløjdlokale, skolekøkken, bibliotek, serveringslokale med køkken til brug 
ved festlige lejligheder, samt en stor god scene med moderne udstyr og 
to omklædningsrum. Under gymnastiksalen kan indrettes skydebaner, og 
der er anlagt idrætsplads uden for skolen. Der var mødt ca. 200 men- 
nesker til festen, og kredsen omfatter nu ca. 70 familier. 

Ormslev friskole startedes 2. januar 1865 af gmd. Rasmus Markussens 
søn, Kristian Stenbæk, i en lejet stue, der foruden at være skolestue til- 
lige var opholdsstue og soveværelse. Kakkelovn, inventar og bøger an- 
skaffede Stenbæk selv, og han begyndte skolen med 9 elever. Efter ti 
års forløb var der 60, og der blev dannet en friskoleforening, der som 
formand fik statsskolelærer (!) Hansen fra Sdr. Bjerre. 

Pastor Rothe i Vemmelev var en stærk modstander af skolen, som ikke 1 
dyrkede udenadslæsning og lærebogsundervisning, „systematisk Lære- 
bygning Paragraf for Paragraf". Han kunne heller ikke forlige sig med 
Stenbæk, der ingen eksamen havde, men en udtalelse om, at man jo 
kunne tage en anden sognepræst, afsvalede Rothe lidt. I skolestuen sam- 
lede Stenbæk ungdommen hver lørdag aften og de ældre om søndagen 
to gange månedlig, og tilstrømningen var så stor, at nogle måtte stå i 
forstuen og andre uden for vinduerne. Skolen måtte udvides og blev af- 
løst af et hus med skolestue og beboelse samt en jordlod på 3]/ 2 td. land. | 

Stenbæks løn var fra 1865 — 82 gennemsnitlig 300 kr. årlig, og han 
satte sin formue til som lærer. Han påtog sig mange hverv til fordel for 
sit sogn og var rigsdagsmand fra 1876 — 81. Efter opfordring rejste han 
til Langeland, hvor han oprettede Nordenbro friskole og virkede i den 
i ni måneder for så igen at vende tilbage til Ormslev friskole, hvorfra 
han — af økonomiske grunde — rejste i 1882 for at virke som friskole- 
lærer i Elmelunde på Møen. Ret hurtigt opgav han dog denne plads og 
gik over i bladvirksomhed, først i Assens og senere i Nyborg; som ældre 
var han bogholder ved ,,Sorø Amtstidende" (efter „Den danske Friskole- 
af Kristen A. Lange — 1933). 

Efter Stenbæk fulgte følgende lærere: Jørgen Nielsen, Thue Jensen, 
Niels P. Madsen, Jensen Haarup, Jørgen Andersen, Jørgen Andreasen 
(1891), Jens Kramer (1904), Jensen, Niels Sørensen Lykke (1908), 
Olav Ulriksen (1931), Andreas Clausen (1937), Aksel Andersen (1945), 
Inger og Jens Jørgen Jensen (1948), Henning Refstrup fra 1951. 

Før den nuværende friskolebygning blev opført i 1904, holdtes der 
skole fem forskellige steder, hvoraf flere nu ikke findes mere; det sidste 
var i Jørgen Andreasens gård, som nu ejes af Ejner Ludvigsen. 

Af børn i skolepligtig alder var der 21. decbr. 1952 i kommunen 246 
ialt. 

I 1884 fik jomfru Kornbeck, Vemmelev, af sognerådet tilladelse til at 
opsætte en skorsten i skolens udhus i en stue, der blev benyttet som 
„pogeskole", og i 1889 fik Emma Kornbeck 20 kr. i tilskud til sin poge- 
og håndgerningsskole i Vemmelev. Senere får lærer Arleths enke, Hem- 
meshøj, Amalie Kornbeck og Gertrud Povlsen, begge i Vemmelev, tilskud 
(20, 10 og 15 kr.) til deres poge- og håndgerningsskole. 

Tanken om et børnebibliotek ved skolerne blev fremsat i 1874 af 
lærer Appel, men sognerådet nægtede tilskud, og det blev også nægtet 
Vemmelev skole i 1877, men kort derefter fik hver af skolerne dog 15 
kr., og året efter blev givet 10 kr. til hver af de fire skoler; i 1882 fik 
Hemmeshøj skole 20 kr., Vemmelev 15 og Ormslev 10. 

Sognerådet vedtog i 1877 at ansøge om at få en lærerinde ved Hem- 
meshøj skole i stedet for en andenlærer og fastsatte lønnen til 400 kr., 
skolepenge, bolig og brændsel. Skoledirektionen foreslog en højere løn, 
men fik det svar, at kunne der fås en lærerinde til den foreslåede løn, var 
der ingen grund til forhøjelse, men hvis ingen søgte embedet, var man 
villig til at overveje lønspørgsmålet igen. Året efter ansøgte man om at 
få en ueksamineret lærerinde og fik det også. Der indrettedes en lejlighed 
til hende i skolen for 129 kr. 34 øre. 

Allerede i 1842 foreslog „forstander" Jens Jensen, at der skulle holdes 
aftenskole i Hemmeshøj skole, men denne tanke synes der ikke at have 
været grobund for dengang. 



DAG OG DONT 

Almindeligvis havde „kronbønder" det vist bedre end „herremands- 
bønder", og da så mange af de to sognes beboere hørte under kongen, 
har kårene måske været tålelige, men ulykker som krig, kvægpest og 
misvækst ramte alle uden hensyn til, hvem der var gårdens ejer. 

Når bønderne blev ramt økonomisk på en eller anden måde, fik kongen 
det at vide gennem klageskrifter fra de pågældende eller ved udeblivelse 
af de pligtige afgifter, og den bitre nødvendighed tvang ofte kongen eller 

lensmanden til at vise godhed og eftergivenhed. Som eksempel kan næv- 
nes, at to kronbønder, Niels Hansen i Hemmeshøj og Jens Knudsen i 
Vemmelev, i 1587 klagede over, at de måtte forsømme deres næring, 
fordi de i Korsør skulle opskibe varer til kongens brug. Niels H. blev 
fradraget i sin landgilde 1 pd. byg, 2 tdr. havre, 1 lam, 1 gås, 1 skp. 
havre og 18 sk. arbejdspenge; Jens Kn. blev fradraget 1 pd. byg og 8 sk. 
— de to bønder fik da noget ud af at klage. 

Ildebrand var en meget alvorlig sag i de tider, hvor assurance var et 
ukendt begreb, men i så tilfælde trådte kongen hjælpende til. I 1584 blev 
nogle bønder i Vemmelev, for hvem det var brændt, fritaget for årets 
landgilde, og i 1614 blev Peder Andersen, Christoffer Hansen og Bir- 
gitte Nielsen i Hemmeshøj fritaget for et års landgilde, da deres gårde 
og hele ejendom var brændt; endvidere skal de have hjælp med tømmer 
fra kongens skove til genopbygning af gårdene. 

Svenskekrigene medførte store ulykker for sognene. Af Antvorskov- 
lens regnskab for 1657 — 58 ses, at 15 bønder i Vemmelev, 8 i Forlev, 5 
i Ormslev, 2 i Stude, 8 i Hemmeshøj og 4 i Erdrup fik afslag i land- 
gilden — vel på grund af krigen, Oluf Møller i „Pine mølle" på grund af 
,,øde og forarmethed". En synsforretning fra 1661 giver et billede af til- 
standen i de to sogne efter krigen. Der nævnes det samme antal bønder 
som ovenfor, kun er der 14 nødlidende i Vemmelev, men 9 i Forlev og 6 
i Ormslev. Nogle eksempler viser tilstanden: Hans Stephensen i Hem- 
meshøj havde sået 5 tdr. rug og avlet 7 tdr., 5 tdr. byg og avlet 1 ]/ 2 skp.; 
i „Studøe" havde Michell Koch sået 1 td. rug og avlet \y 2 td., 1 skp. 
byg og avlet 2 x / 2 skp. — ,,øde og forarmet". Peder Nielsen i Forlev havde 
sået 1 td. byg, men kun avlet 7 skpr. — „øde og forarmet". Pine mølle 
var „øde og afbrut", og i Vemmelev var en gård „øde og ubeboet" og 
en anden „øde". 

Misvækst på grund af vedvarende tørke eller andre forhold forekom 
hyppigt. Præsten Andreas Madsen skriver i en indberetning 12. oktbr. 
1690, at det desværre overalt i begge sogne har været et meget ringe år 
med hensyn til korn og foder, „slettere end det dyre Aar 1684". Han 
har fået sin tiende, „en Del i Neg, en Del i Skæppen, og endog at Sogne- 
mændene har givet over Evne, saa kan jeg dog ikke vente mig i dette 
Aar over 50 Tdr. ialt, i den Sted jeg i andre Aaringer har kunnet naa 
70 — 80 Tdr. Rugen giver 2 Skpr. af Traven, Bygget giver 2^ — 3 Skpr., 
Havren 2y 2 Skp. Boghveden kan ikke udregnes, hvad den giver af Tra- 
ven, eftersom den ikke bliver opbunden, men samles i en Hob og føres 
i Hus; dog saas her paa Egnen ikke meget af den Slags Korn. Erter saas 
her ingen. Ellers for at slutte om den slette Tilstand paa Kornet her i 
Sognene, da er der en Del af Bønderne, som allerede har optaarsket, Og 

det hos de fleste ikke vil holde til Jul, saa at mange af dem ikke skal 
kunde til Veje bringe det Laanekorn, som de i Sommer har oppebaaret 
baade til Sæd og Bæster". Dette lånekorn gav tit anledning til klager fra 
bønderne, som var utilfreds med, at lånekornet blev leveret med „løst", 
men forlangtes leveret tilbage med „fast topmaal". 

Da der i 1717 blev nedsat en kommission til at undersøge, hvor der 

1 landsbyerne kunne indrettes „rytterhuse", nævntes i fortegnelsen hus- 
mændene Oluf Pedersen, Vemmelev, Johan Pedersen og Laurits Jørgensen 
Hjulmand, Hemmeshøj, Hans Juel og Peder Juel, Stude, og Jens Peder- 
sen, Ormslev. 

Den omkring midten af det 18. århundrede grasserende kvægpest har 
udentvivl også hærget i de to sogne, men der findes kun en opgørelse for 
det samlede antal døde kreaturer i Antvorskov og Korsør amter, det 
var 4741. 

I anledning af Antvorskovs salg 1774 blev affattet en fortegnelse over 
de forskellige landsbyers tilstand, og denne betegnes i Vemmelev og 
Studeby som „god", men i Hemmeshøj og Ormslev kun som „mådelig". 

Selv om ejerne af de i nærheden af de to sogne liggende herregårde 
var bøndernes mere „konstante" herrer", medførte dog salg eller mage- 
skifte af det „strøgods", som konge eller adel besad i sognene, tit for- 
andringer i bøndernes afhængighedsforhold. Erik Rosenkrantz til „Arre- 
skov", Jørgen Lykke til „Overgaard", Anders Dresselberg til „Vognse- 
rup", Vilhelm Dresselberg til „Vindingegaard" („Fuirendal"), Jørgen 
Vind til „Gundestrup" og landsdommer Herluf Skave har haft gårde og 
jord i Erdrup, Jørgen Bryske, Erik Rud, Karine Qyldenstjerne og Axel 
Arenfeld har haft gårde i Ormslev, og Roskilde skole, Sorø kloster, Sla- 
gelse hospital m. fl. har haft gods i sognene. 

Den mest trykkende og forhadte byrde, der hvilede på bønderne, var 
hoveriet, men dette kunne jo ikke gøres til gårde, som lå mange mil fra 
bondens hjem, og der blev så ydet en pengeafgift i stedet for. Efter ho- 
verireglementet fra 1773 gjorde 14 bønder i Forlev hoveri til Antvorskov, 

2 bønder (17 i 1789) i Vemmelev, 24 i Ormslev og 19 i Hemmeshøj 
gjorde hoveri til Taarnborg; til Espe gjorde 2 bønder i Ormslev, 1 i 
Erdrup og 1 i Stude en Københavnsrejse „med Feede (-varer), Hafre el. 
Korn aarlig". 

Antvorskov hoverireglement angiver i 1775, at hver hoverigørende 
bonde skal yde 22 „spanddage" (med hestespand) og 30 „gangdage" 
(uden vogne); desuden skal der til hoved- og ladegårdenes „opbyggelse" 
og istandsættelse, som menes at kunne ske i løbet af 6 år, ydes 1 1 spd. 
og 10 gd. Taarnborgs reglement har 26 forskellige punkter mod Antvor- 



skovs 17, men stemmer i hovedsagen overens med dette. Til Espe gjor- 
des 19 spd. og 43 gd. af helgarde og det halve antal hovdage af halv- 
gårde (gårde på under 40 tdr. land). 

1 Rigsarkivet findes en række indberetninger fra landets amtmænd an- 
gående de forbedringer i landbruget og foranstaltninger til jordfælles- 
skabets ophævelse, der skete fra 1773—1809. Fra 1773 meldes, at Vaarby 
å fra Faardrup bys grund til udløbet i havet, ialt 24000 alen, er udgravet 
med 3 alens grøft, hvorved vandet er faldet meget til de pågrænsende en- 
ges forbedring. Stude og Erdrup byer er ved grøftning blevet skilt fra 
Neble by, og Erdrup fra Boslunde. Forlev har (1778) fået skel mellem 
byen og Frølunde „fiddemark", og Vemmelev og Hemmeshøj har fra- 
lukket den såkaldte møllemark, de hidtil har haft fælles, ligesom Ormslev 
har fralukket kirkemarken, som byen før havde fælles med Vemmelev. 

Fra 1784 meldes, at bønderne i Vemmelev og Ormslev har haft travlt 
med deres markers forandring, hegns og gærders indretning på grund 
af landevejsanlæg over markerne. Dette nødvendiggjorde nye hegn og 
led og har givet ikke så lidt ekstraarbejde for bønderne. 

Taarnborg, der blev oprettet ved salget af Antvorskov 1774, blev i 
1777 tilskødet proprietær Chr. Eggers, Dyrehovedgaard, og i 1845 til 
marinekaptajn Harald Oxholm; der lå da til godset følgende bønder- 
gårde: i Stude 1 gård, i Vemmelev 17 gårde, 2 boissteder og 17 huse, i 
Ormslev 13 gårde og 31 huse, i Hemmeshøj 10 gårde og 22 huse, der- 
iblandt „Vaarbygaarden" med ca. 5 tdr. htk. Den solgtes i 1853 i arve- 
fæste til fæsteren Mads Bredsted for 4850 rdl., men med en årlig afgift 
på 60 tdr. byg og en lige så stor afgift ved ejerskifte. Oprindelig havde 
den kun godt 4 tdr. htk., men to af Hemmeshøj kirkejorder med godt 7 
tdr. htk. blev lagt til den. 

Når Duus oplyser, at sognene forsørger 36 fattige årlig, må det synes 
at være et stort antal, men det kan ikke forundre, når han oplyser, at 
daglønnen efter middeltal fra forskellige egne kan antages at være 
kosten og 16 sk. først på sommeren, og kosten og 24 sk. i høstens tid. 
Et lille trist billede giver folketællingslisten 1787 i den oplysning under 
Stude: Peder Hansens 3 børn, 12, 9 og 6 år, er „forældreløse og for- 
ladte, gaar om og tigger og er husvilde". 

Særlige sygdomsepidemier synes sognene at være blevet forskånet for; 
i embedsbogen oplyses, at der i 1780 var nogle dødsfald i Hemmeshøj 
af „sprinkler" (plettyfus, mæslinger), og i 1785 døde 16 personer i Vem- 
melev af „forraadnelsesfeber". I Hemmeshøj var det før skik, at man ved 
dødsfald hentede et bestemt bord i gdr. Laurits Nielsens gård og lagde 
liget på det. Der sendtes engang bud efter det til en mand, man troede 
død, men han kom sig igen. 

Politisk interesse ser ikke ud til at have præget sognene, men ved 
valget d. 5. oktober 1848 i Korsør til den grundlovgivende rigsdag var 
gdr. Jacob Jensen, Hemmeshøj, opstillet som kandidat. Han fik kun 6 
stemmer, mens sognepræst F. E. Boisen, Skørpinge, fik 346 og magister 
Adolph Steen, Kbhvn., 274. Det må have været en kedelig hjemkomst 
til Hemmeshøj. 

Derimod sysselsatte religion mere end politik mange menneskers sind. 
Den såkaldte „gudelige bevægelse" kom til pastoratet med den kendte 
skolelærer Rasmus Sørensen, Venslev. At hans virke satte frugt, kan ses 
af følgende meddelelse i „Vestsjællands Avis", 4. og 6. novbr. 1837: 
„For et Par Dage siden blev Skolelærer Rasmus Sørensen, Venslev, Hus- 
mand Hans Østed, Vemmelev, Husmand Søren Rasmussen, Ormslev, 
Gaardmand Hans Andersen og Enken Ane Jensdatter, Forlev, ved Under- 
retten dømt for Overtrædelse af Forordningen af 31. januar 1741 ved 
at have afholdt saakaldte gudelige Forsamlinger." Rasmus Sørensen fik 
en bøde på 100 rdl. — mange penge dengang. 

I Aarb. f. „Hist. Samf. f. Sorø Amt" 1918 har provst Nissen givet en 
udførlig skildring af den kristelige vækkelse i sognene, men af plads- 
hensyn meddeles her kun hovedtrækkene. Juledag 1835 oplæste pastor 
Duus fra prædikestolen en indskærpelse af forordningen fra 1741, og 
han „advarede sine brave og gudfrygtige Sognemænd for de Slanger, 
der sneg sig om i Folks Huse og forførte deres Tjenestefolk til at gaa 
hele Mile til Kirke". Her sigtede han nok til Slots-Bjergby, hvortil mange 
gik for at høre Fenger, og at ikke få tjenestefolk sluttede sig til bevæ- 
gelsen, ses af de senere forhør. Den omtalte forordning fra 1741 forbød 
alm. private mennesker at holde sammenkomster om en åben bibel el. 
salmebog uden forud indhentet tilladelse hos sognepræsten, som skulle 
vide, hvor og hvornår sammenkomsten skulle finde sted. Ved sådanne 
møder skulle kønnene holdes hver for sig. 

Duus anmeldte flere forsamlinger, men birkedommer Birch, Antvor- 
skov, nøjedes med at indprente sognefogederne at have øje med sådanne 
forsamlinger og bortvise alle, der ikke hørte til huset; folk, hos hvem der 
var holdt forsamlinger, blev formanet til at undlade dette i fremtiden. 
Trods dette blev der snart igen holdt forsamling hos Hans Hansen, Vaar- 
bymark, og deltagerne, hvoraf flere var fra Vemmelev, blev forhørt ved 
Antvorskov birketing. Birkedommeren lod dem slippe med indskærpelse 
af de tidligere givne formaninger, men amtet beordrede særligt forhør 
over sognefoged Niels Pedersen, Vemmelev, som ikke alene havde und- 
ladt at anmelde forsamlingen, men selv deltaget i den; han blev suspen- 
deret fra sit embede. 

Året efter anmeldte Duus igen en forsamling og bad birkedommeren 

om, at alle måtte blive indstævnede og straffede. Forsamlingen var holdt 
hos Hans Østed, og Rasmus Sørensen havde ledet den. Et omstændeligt 
forhør, hvortil der var tilsagt en masse vidner fra alle sognebyerne med 
undtagelse af Erdrup, endte med sagsanlæg mod R. S. og en irettesæt- 
telse fra amtmanden til nogle af deltagerne fra Vemmelev m. fl. Allerede 
to måneder efter dette blev der to dage i træk holdt forsamling hos gmd. 
Hans Andersen, Forlev, og den blev — sammen med et par andre i For- 
lev — anmeldt af Duus, som skrev: „Saadan Trodsighed burde dog be- 
handles ret alvorligt. " Der blev nu igen holdt stort forhør, og der blev 
anlagt sag mod de tidligere nævnte personer. Som modtræk indgav disse 
til kongen en klage over præstens og øvrighedens fremgangsmåde, men 
de blev alle idømt bøder, R. S. — som før nævnt — 100 rdl., Hans 
Østed 25, Hans Andersen og Ane Jensdatter 15 og Søren Rasmussen 10 
rdl. Ved en appel til overretten blev bøderne nedsat, Rasm. S. slap med 
30 rdl., Hans Østed med 10 og hver af de andre med 5 rdl. til Sorø amts 
fattigkasse. 

Med denne afslutning ser det ud til, at den hårdhændede behandling 
af „de vakte" døde bort, men senere var der en del sektvæsen, særlig i 
Vemmelev sogn. 

Som tidligere nævnt havde pastor Rothe været i konflikt med biskop- 
pen, fordi han ikke havde opfyldt sin pligt til at døbe børn af baptister, 
og embedsbogen (1838 — 81) giver nogle oplysninger om hans forhold 
til sekterne. I 1844 var der en mindre baptistmenighed i Vemmelev sogn, 
og samme år mødte en kone sammen med sin mand for præsten „og be- 
kjendte en hjertelig Anger og Fortrydelse over sin Vildfarelse". Hun var 
gendøbt, men begærede at blive optaget i den lutherske kirke igen og at 
stedes til alters, hvilket skete. I juli 1844 anmeldtes tre baptistforsam- 
linger for præsten, og d. 27. s. md. blev en baptist gift, hvorefter Rothe 
skriver, at „der nu er 6 Individer i Menigheden". 

Fra 1855 meddeles, at et ægtepar, der en tid havde hørt til mormo- 
nerne, atter begærede at blive optaget i den lutherske folkekirke, hvad 
det også blev efter at have svaret på tre af præsten stillede spørgsmål 
(„Præsten turde ikke nægte dem Sakramentet"). Samme år må præsten 
skriftligt anmode to familier om at lade deres børn døbe. I 1857 frasiger 
en mand sig i embedsbogen med navns underskrift al forbindelse med 
mormonismen og begærer at vende tilbage til den lutherske kirkes skød. 
I folketællingslisten for 1860 oplyses, at der i sognet findes 5 mormo- 
ner, baptister og frikirke-lutheranere — et beskedent antal at fordele på 
tre „retninger", og samme år omvendes en ung pige fra mormonismen — 
måske en reduktion af de 5. 

Sæd og skik i de to sogne i „gamle dage" har nok ikke adskilt sig 
væsentligt fra andre sognes, men der skal her gives nogle oplysninger 
efter gamle, nu afdøde meddelere. 

Fastelavnsugen havde 11 dage, og de gik med gilder og løjer af for- 
skellig art. Udpyntede karle red i stort optog omkring i sognene, og 
hovedpersonerne var en „konge", en „dronning" (en karl i kvindeklæ- 
der) og en „nar". En af deltagerne havde en tobakspibe med et hovede 
så stort som „en tøjrkølle"; han stoppede piben hvert sted, de kom, men 
kradsede tobakken ud, når han kom udenfor, og han skaffede på den 
måde tobak til aftenens gilde, der blev holdt i en af gårdene. Der blev 
serveret æggekage af de indsamlede æg, og så blev der danset turdanse 
som Firtur med Svejtrit, Kvadrillen, Liffigsang, Pigernes fornøjelse, Det 
lille f, Oksekow og endnu flere samt de almindelige pardanse. Musik til 
gilder i det hele taget blev som regel leveret af Hans Madsen, Sludstrup. 
^ Til tider gik de udpyntede karle rundt i byen med een eller flere spille- 
mænd i spidsen; de slog også „Katten af tønden". En dengang brugt 
fastelavnsleg bestod i, at en karl skulle tage i den ene ende af et langt 
reb, hvis anden ende var fastgjort til en fritstående stang. Han skulle 
så løbe rundt, til rebet var viklet om stangen, og imens skulle en anden 
karl løbe om i byen og slå et slag på kakkelovnene de forskellige steder; 
den karl, der først blev færdig med sin opgave, var sejrherre. 

De ældres fastelavnsgilder varede et par aftener, og det gik „på om- 
gang". Der blev trakteret med suppe og danset hele natten; ungdommen 
konT senere på aftenen, og den var til bal næsten hele fastelavnsugen, et 
eller andet sted. 

Ved påsketid gik børn og fattigfolk om og tiggede æg. I gårdene fik 
tjenestekarlen og tjenestepigen hver 10 farvede, kogte æg, mens „dren- 
gen" måtte nøjes med 5 eller 6 æg. 

' Juleaften fik hver først alle de æbleskiver, de ville have, og derefter 
vankede der risengrød og klipfisk. Køerne fik ekstrafoder, og ved mid- 
nat fik de mæle. Ingen plov måtte stå ude julenat, for så satte „Jerusa- 
lems Skomager" sig på den til skade for den kommende høst. Nytårs- 
aften trakteredes med oksekødsuppe og helligtrekongersaften med sød- 
suppe og klipfisk; der blev støbt et særligt tregrenet lys til denne aften. 
Højtidsdagene sluttede med, at „hertug Knud drev julen ud". 

Af særlige gilder holdtes „ornegilde" hos den mand, der havde by- 
ornen, hvorfor han fik 2 skpr. byg af hver af de andre bymænd, som 
efter tur måtte huse dyret. Ved gildet var der spisning og derefter kort- 
spil f. eks. Firkort om 4 skilling, hvor der sattes „béter med streger", 
olier 16 streger om 25 øre; der kunne komme så mange streger på béten, 
at den kom op på 5 kroner. 

Også „tiendegilde" gik på omgang og holdtes hos den mand, som 
rejste til Korsør med tienden. Hver gav ham 4 kr. til hjælp, og for pen- 
gene indkøbtes kognak. Traktementet var æbleskiver og punch, og alle 
byens tiendeydere, både „store" og „små" var med til gildet. Det var 
især kirkeskatten, det gjaldt. 

Ved bryllupper og barselsgilder stod 3 — 4 spillemænd i gården og 
blæste, når gæsterne kom. Et bryllup varede i to dage, og tjenestepi- 
gerne kom med „føring" af høns, æg, smør m. m. 

Brygning og bagning foretoges i hjemmet; bagningen holdt sig længst 
i brug. På en gård i Erdrup var bagerovnen en udbygning på den ene 
længe, og oppe på loftet var „maltkøllen", hvor maltet lå for at blive 
tjenligt til ølbrygning. Når man klippede får omkring på gårdene, kom 
fattigfolk og bad om lidt uld. I høstens til havde man de almindelige 
skikke med at „hugge ræven ud" og „stryge for kålen"; de sidste bundne 
neg, „kællingerne", blev bundet med flere bånd end de andre neg. 

Et gennemsyn af de gamle fæste- og skifteprotokoller giver et inter- 
essant indblik i datidens liv og kår, hvorfor der her skal meddeles ud- 
drag af et fæstebrev og af en skifteretsbehandling. 

Forvalter Fogh fæster d. 27. september 1757 på Antvorskovs vegne 
rytterbondegård nr. 1 i „Hemmesøe" by til Niels Ebbesen på „Dyre- 
hovedgaard". Gården har 13 tdr. 4 skpr. 2 fdk. 1 alb. hartkorn og har 
været fæstet til Hans Hansen, som nu er død. Fæstet er på livstid, og 
fæsteren skal holde gårdens huse, jorden med besætning og sæd i for- 
svarlig stand; jorden skal gødes og dyrkes, og intet af den må bruges 
„til u-pligt" eller overlades til andre. Til markernes forsvarlige indheg- 
ning skal laves dygtige stengærder og jordgrøfter, og der skal holdes 
by- og markfred. Fæsteren skal pode og plante frugttræer og pil og 
bygge humlekuler; han må ikke indtage „inderster" (indsiddere) uden 
tilladelse og heller ikke befatte sig med krohold el. 1. men holde sig alle 
kongelige love og forordninger efterrettelig og være øvrigheden hørig 
og lydig, „alt under dette Fæstes Fortabelse og anden vedbørlig Straf 
efter Loven". 

Niels Ebbesen går ind på at betale landgilden med 4 tdr. 2 skpr. rug, 
4 tdr. 7 skpr. byg og 2 tdr. 6 skpr. havre samt hoveripenge med 1 rdl. 7 
sk. af hver td. htk. Han lover at holde jorderne forsvarligt og gøre 3 
skovrejser med brænde eller tømmer fra Lindebjerg skove efter tilsigelse, 
samt 3 „skivningsrejser" med kornvarer til den nærmeste købstad. Ende- 
lig lover han at indgrøfte skoven i Sønder Overdrev og meje, binde og 
hjemføre rørene i Halseby sø hvert år. 

Da Niels Sørensen fra Stude overtog fæstet af gård nr. 1 1 i Hemmes- 

høj, blev der forud af to af retten udvalgte mænd foretaget en omstæn- 
delig „overtagelsesforretning", som var meget gunstig for Niels S. og 
bl. a. konstateredes, at der var sæde- og fødekorn med alt videre „i over- 
flødighed" — overflødigheden på dette punkt var vist ellers ikke al- 
mindelig. 

Den 13. maj 1795 blev der foretaget skiftebehandling i boet efter af- 
døde gmd. Christen Larsen, Forlev mark; den foregik hos enken Mar- 
grete Andersdatter og viser, hvad der fandtes af inventar, redskaber, be- 
sætning m. m. Nedenstående er kun et uddrag af vurderingsmændenes 
fortegnelse. 

Af møbler fandtes 2 borde, 3 bænke, 3 gi. stole, 1 fyrre-himmelseng 
(1 rdl.) og 2 standersenge; blandt den beskedne samling sengetøj var 
1 „Rødægten" underdyne. Der var 2 kister med afdødes klæder, bl. a. 
1 blå vadmelskjole (1 rdl.), 1 rødtrøje, 1 skindtrøje, 1 hvid vadmelstrøje, 
1 gi. undertrøje, 3 brystduge, 2 par skindbukser (2 mk.), 4 par strøm- 
per, 1 „kabuse" (hue), 1 hat, 1 tørklæde, 4 skjorter og 1 par gi. sko 
og støvler. 

Køkkeninventar var der meget lidt af; der fandtes bl. a. 1 kobberkedel 
(2 rdl.) og 1 messingkedel, „der er pantsat af skolealderen i Bjergby- 
for 2 Rdl. 1 Mk. 8 Sk.", 2 gryder, 1 trefod, 1 spand, 1 mælkekande, 1 
strippe, 1 messingsi, 1 dejgtrug. 

På loftet og i gården var 8 tdr. rug a 15 mk., 10 tdr. såbyg og „utor- 
sken" rug for 2 rdl. 3 mk. Af redskaber var der 1 beslagen vogn, 1 par 
høsthaver, 1 harve (halvt af træ og halvt af jern), 1 gi. træharve, 1 træ- 
plov (1 rdl.), 8 seler, 2 tømmer, 1 par halskobler, 1 agestol, 2 høtyve, 2 
grebe, 1 „Skulle" (skovl), 1 hørbrag, 1 sadel, 1 skærekiste m. kniv og 
endelig nogle tønder og fjerdinger, noget værktøj og 5 læs langhalm 
(3 rdl. 2 mk.). 

Besætningen bestod af 8 heste og 4 plagge (1 „gul Plak" er 3 år); 
den bedste hest er 6 år og sættes til 8 rdl., 1 par gamle heste sættes hver 
til 2 mk. Der er 5 køer til en værdi af 3—5 rdl. for hver, 4 kvier a 2—3 
rdl., 2 tyre (1 og 3 rdl .), 2 kviekalve a 1 rdl., 5 får og 4 lam sættes til 
5 rdl. og 1 vædder til 3 mk., 2 grise (2 rdl.), 2 gæs og 1 gase (4 mk. 8 
sk.). Den samlede værdi af boet blev anslået til 150 rdl. 2 mk. 6 sk. 

Ved skiftets afslutning 4. september 1795 blev boets udgift sat til 116 
rdl. 1 mk. Der var herskabets fordring på 20 rdl., og „fælden på gårdens 
bygninger" (den skade, fæsteren var pligtig til at afhjælpe) var 48 rdl. 
4 mk. 4 sk. Til udgift for dødsboet regnes endvidere det inventar, kvæg, 
får, svin m. v., som fæsteren ved tiltrædelsen overtog, ialt for 116 rdl. 
i mk. De overleverede kornvarer regnes ikke til udgift, da et lige kvan- 
tum af sæd i efteråret er udlagt. Begravelsesomkostningerne er 14 rdl. 

og med de forskellige omkostninger ved skiftebehandlingen bliver boets 
samlede udgift 205 rdl. 5 mk. 1 1 sk. 

Dommeren resolverer, at da boets udgift langt overstiger indtægten, 
bliver enken (som allerede er trolovet!) overleveret alt det registrerede 
mod at betale alle anmeldte og uanmeldte regninger, samt så vidt muligt 
afhjælpe gårdens brøstfældighed og holde skifteforvalteren „ancher- og 
cravesløs" i alle måder. Dette lover hun, og da ingen var mødt for at 
protestere mod skiftet, bliver det sluttet og underskrevet. 

Ved en sammenligning mellem ovenstående og nutidsforhold må man 
sige, at forandringen til det bedre er ualmindelig stor. For de forskellige 
godsers vedkommende, som sognenes beboere har hørt under, findes i 
„Landsarkivet" følgende skifteprotokoller: Antvorskov 1791—1813, Dy- 
rehovedgaard 1797—1818, Espegaard 1737—1828, 1828—1850, Hol- 
steinborg 1774—1805, 1806—1850, Lyngbygaard 1830—1850, Taarn- 
holm 1774—1805, 1806—1850, Valbygaard 1775—1820. 

I de tidligere nævnte optegnelser af Hans Petersen, Stude, findes et 
eksempel på, hvilke betingelser en „aftægtskontrakt" kunne indeholde. 
H. P.s oldefader Peder Rasmussen, kaldet „Per Spillemand", købte sam- 
men med seks andre i 1796 (skøde af 11. juni 1798) af kammerjunker 
Castenschiold til Bonderup to udlodder, der stod for 16 tdr. htk. og be- 
taltes med 225 rdl. pr. td. htk. Jorden deltes, så 6 ejere (deriblandt P. R.) 
fik hver 2 tdr. htk., en fik 4. 

Peder Rasmussen opbyggede på sin part, der kaldtes „Præstetorns- 
huset", en ejendom, som i 1806 blev brandforsikret for 640 rdl. Hans 
søn Jeppe Petersen overtog den i 1819 for 800 rdl. — 4 tdr. land var 
fraskilt, så der var da kun 16 tdr. land, og J. P. indgik på at svare sin 
fader følgende aftægt: 

a. 3 fag hus, indrettet til ordentlig beboelse og køkken samt med for- 
svarligt loft, vinduer og døre. 

b. Til ildebrændsel årlig iy 2 læs æltetørv af forsvarlig godhed og 
størrelse. 

c. Fornøden græsning og foder til en ko. 

d. Til føden årlig: 1 td. rug, 1 td. 4 skpr. byg, 4 skpr. malt, 3 lispund 
fedt flæsk og 3 fede gæs med fjer samt 9 rdl. sølv i penge. 

e. Til klædning årlig en syet ny hørgarns skjorte og 4 alen blårlærred. 
Svigersønnen, Hans Petersen, som fik 4 skpr. htk., skulle svare: 

a. Til ildebrændsel årlig 2|/ 2 læs god æltetørv og forsvarlige læs. 

b. Fornøden græsning og foder til et får med grøde (lam). 

c. Til føde 4 skpr. rug, 4 skpr. byg, 1 lispund flæsk, 1 fedegås med 
fjer, samt 3 rdl. sølv i penge. 

d. Til klæder årlig 2 alen hvidt vadmel. 

Hvis P. R. ikke ønsker at blive boende i sin aftægtsbolig, har han ret 
til at tage bolig i Sorø amt, hvor han vil, og sønnen skal da årlig yde 
ham 5 rdl. sølv til husleje, og han og svogeren er da pligtig til at yde 
ham aftægten på hans bolig: tørvene mellem St. Hansdag og St. Olufs- 
dag (29. juli), sædevarerne inden Mortensdag, flæsk og gæs mellem 11. 
november og 24. december, pengeydelserne inden 1. november. Således 
gik det til i fortiden. 

Også nogle oplysninger om soldatertjenesten gives. Peder Rasmussen 
fik 15. februar 1800 som 36-årig udstedt sit fripas fra landmilitsen med 
påtegning om, at han herefter kunne opholde sig, hvilket sted i landet 
han lystede. Hans søn Jeppe blev i en alder af 22 år udskrevet på 8 år 
som soldat ved Kramers regiment fra 1. juli 1816 og fik sin afsked 16. 
oktober 1838 med tilladelse til at bo, hvor han ville. Det vil af dette 
kunne ses, at en soldat i og for sig var „stavnsbunden", til han havde 
fået sit afskedspas fra militærtjenesten. 

For dennes skyld blev der i 1836 optaget en fortegnelse over mulige 
„soldateremner". Et enkelt dobbeltark af en sådan ejes af gdr. Jens An- 
dersen, Stude, og fra dette skal gives et par oplysninger. Hans Nielsen 
i Erdrup har en søn, Søren, hvis alder opgives til 31 år, og hans højde 
til 65 tommer. Om ham står der i en vedtegning: „1827 høire Arm noget 
stiv og Albue — bedst til Trainkudsk." En karl i Hemmeshøj, Jørgen, fik 
denne vedtegning: „Noget Skjevhed i Rykraden og Kalvebenet." Drenge 
på 4, 5, 6, 7 og 1 1 år findes opskrevne i denne form for „lægdsrulle", 
så de har meget tidligt kunnet føle sig som vordende soldater. 

Som eksempel på, hvad en bondegård kostede for 150 år siden kan 
nævnes, at selvejer Hans Hansen i Stude til sin broder Morten Hansen 
af Erdrup sælger sin gård på 55 4 / 14 td. land, 8 tdr. htk., samt et tæt op 
til gården liggende hus på 7 fag for 1400 rdl. „Dansk Courant" (gang- 
bar hovedmønt) ; det skete i 1801. I 1799, da Hans Hansen kun var fæster, 
takseredes ejendommen til 1210 rbdl. sølv, i 1822 til 1390 rbdl. sølv. 

Peder Rasmussens aftægtskontrakt var jo ret beskeden, men et sådant 
dokument kunne være meget udførligt. Gdr. Kaj Jensen, „Lille Vaarby- 
gaard" er ejer af et på ikke mindre end otte tætskrevne foliosider. Plads- 
hensyn forbyder at anføre det i sin helhed, men de vigtigste bestemmel- 
ser i det skal anføres i korthed. 

I året 1856 overdrog Jens Christensen „Lille Vaarbygaard", til sin søn, 
Hans Jensen, med „Ind- og Udboe", kreaturer m. m. på den betingelse, 
at J. Chr. og hans hustru, Ane Christophersdatter, beholdt brugsretten 
over ejendommen og havde ret til at udøve en husbonds rettighed og 
myndighed over for ejeren, som almindelig tilkommer gårdens besid- 
der over for bestyreren. Dog indrømmes ejeren ret til jorden, kreatur- 

omskiftning o. I., når det gøres forsvarligt og uden forringelse. Brugs- 
retten vil dog aldeles bortfalde, hvis J. Chr. og hustru eller den længst- 
levende mister helbred og dømmekraft eller sans for orden og økonomi, 
og der kan også til hver tid renonceres på den, og i så tilfælde kan den 
ikke siden kræves tilbage. 

Der betinges bolig, så længe man er tilfreds, hos ejeren, for der at nyde 
med ham og hans familie underhold, påklædning, pleje og bekvemmelig- 
hed, befordring til købstad og familie, mindst lige så godt som for tiden 
og „paa saadan Maade, som skyldes bedagede Forældre, under de for- 
haanden værende Omstændigheder, af retsindige og kjærlige Børn, hvor- 
hos han bekoster vores Begravelse paa anstændig og hæderlig Maade 
efter Egnens Skik og Brug". Bestemmelserne gælder også for eventuelle 
senere ejere. 

Ejeren skal desuden yde aftægtsparret 40 rdl. årlig, men kun 25 rdl., 
hvis den ene af ægtefællerne dør. Aftægtsyderen skal ved dødsfald af en 
af aftægtstagerne overtage den pågældendes gangklæder som sin ejen- 
dom; dog skal konens gangklæder gives til hendes døtre til lige deling. 
Hvis J. Chr. eller hans eventuelle enke ønsker det, skal ejeren med korte- 
ste, efter årstiden lempet varsel, indrette en beboelse med to værelser 
med bræddegulv, en god kakkelovn med kogeindretning i dagligstuen, 
køkken med skorsten, samt mindst fire fag adskilt loft med bekvem op- 
gang. Til boligen skal der tæt ved anvises et stykke have på mindst 600 
kvadratalen med hegn og gødning. Alt skal vedligeholdes uden udgift 
for aftægtsnyderne, som tillige må afbenytte vandpost, rulle og locum, 
og ret til frit foder for fire høns og deres „revenu". 

Ved udflytningen udtoges forlods 2 sengesteder med omhæng, 6 dyne- 
vår, 5 lange hovedpuder, to par hørlærredslagener, et stueur i foderal, 
2 borde samt alle de møbler, køkkentøj og øvrige effekter, som måtte 
anses passende og hensigtsmæssige, alt i god og forsvarlig stand; mang- 
lende eller mindre velskikkede anskaffes af ejeren, men fremtidig vedlige- 
holdelse er han fri for. 

Til underhold skal der årlig leveres 4 tdr. rug, 2]/ 2 td. toradet byg, 1 \' 2 
td. malt, 2 skpr. hvede, 2 tdr. velrensede og tørre kartofler, 1 skp. gode 
kogeærter, et kornfedet ungt svin, som med siderne og fedtet skal veje 
mindst 8 lispund, et ungt og godt slagtet fårekreatur (bede el. overlevet 
får), som med talg skal veje mindst 4 lispund, 2 levende fedegæs, 1 skp. 
godt køkkensalt, 2 pund humle, 4 lispund nykærnet, æltet og saltet smør 
med 12 pund godt ævredsmør, et lispund god husholdningsost, 12 pund 
renheglet hør og 12 pund blår, 6 pund god hvid fåreuld, en favn stor- 
slået tørt bøgebrænde, 6 læs tørv a mindst 16 halvtøndekurves størrelse. 

Endvidere 2 kander nymalket morgenmælk hver dag, fri læge og me- 

dicin, når det behøves, 8 rejser årligt med det bedste køretøj og pålidelig 
køresvend, dog ikke over 3 mil eller på mere end eet døgn, uden særlig 
anledning dog ikke i den travle pløje- eller høsttid. Der forlanges fri 
transport af sæd til og fra mølle, samt fri maling, bagning og brygning, 
fri pleje og opvartning, så tit det behøves, og fri vask, en duelig og an- 
stændig pige til stadig tjeneste, hvis det forlanges. Endelig kræves for- 
nøden gulvsand, leveret med 4 skpr. ad gangen. Ved en af ægtefællernes 
død nedsættes ydelserne til halvdelen, men hvis J. Chr. bliver den længst- 
levende, skal han i stedet for hør, blår og uld hvert år have et par hele 
lange og et par halve uldstrømper, to hørlærredsskjorter, et par blå ægte- 
farvede vadmelsbenklæder, en do. overslagsvest, en foret hvergarnsnat- 
trøje, samt hvert 3. år en blå ægtefarvet vadmelsfrakke, alt nyt og solidt. 
Såfremt forskæring af flæsk skal ske, leveres det den længstlevende \ 
hele sider eller fraskåret forboven og med et forholdsvist kvantum godt 
afsmeltet svinefedt; fårekødet skal enten være en hel halvdel eller bag- 
delen af en krop. 

Som almindelige regler fastsættes, at alle ydelser skal være gode, sunde 
og velrensede købmandsvarer, og de skal ved udflytningen gives i et 
kvantum, der er tilstrækkeligt, til den ordinære leveringstid indtræffer. 
Ejeren skal holde løsøre, klædningsstykker o. 1. forsikret, da det i ilde- 
brandstilfælde er hans ubetingede pligt ufortøvet at levere nye effekter, 
der er lige så gode som de brændte, samt opføre og indrette bolig i 
samme stand som før, samt yde ophold, forplejning og enhver fornøden- 
hed og bekvemmelighed et andet sted. 

Hvis ægteparret eller den længstlevende ganske vil fraflytte aftægts- 
stedet, skal det være uforment, men kun efter ejerens, Hans Jensens, 
dødsfald, eller hvis han afhænder ejendommen eller gentagende gange 
giver grund til klage, der kan sandsynliggøres. I så tilfælde skal aftægts- 
yderen i stedet for de nævnte ydelser betale årlig værdien af 40 tdr. byg, 
til den længstlevende værdien af 25 tdr. byg efter hvert års kapitelstakst. 

I kontrakten bestemmes endelig, at en ugift datter skal have visse 
nævnte effekter, og der er omtalt, hvorledes pengespørgsmålet i det hele 
skal ordnes, men da dette er lidt uden for selve aftægtsspørgsmålet, ude- 
lades det her. 

Det vil af det her meddelte ses, hvorledes et ægtepar sikrede „de gamle 
dage", og hvilke spekulationer det må have kostet at få „det hele" med, 
så man med fuld føje kunne stå på sin ret over for den, der nu skulle 
nyde frugten af forældrenes slid. Nu er det ikke forbundet med så mange 
omstændigheder. 

En regning til gmd. Anders Andersen, Stude, fra smed Christen Niel- 
sens enke, Stude, oplyser om de priser, der i 1882 var på smedearbejde. 

Af de forskellige poster skal nævnes: et skjære og langjern spidset 25 
øre, en hakke rettet, en maskinaksel istand 35 øre, en sæddækker spid- 
set og rettet tænder 1 kr., svenskharven lagt på tænderne, en gi. sko lagt 
under 2 kr. 95 øre, 4 ny sko lagt under 2 kr., 3 hamre istand m. ståling 
50 øre, 5y 2 pund båndjern og nagler 70 øre, et hammeltøj beslået 35 
øre, et saksbidsel, et skjære rettet 50 øre, et nyt tand og muldslid samt 
påskruet 1 kr. 50 øre. 

Regningen er på 22 forskellige poster, og det samlede beløb 23 kr. 
35 øre. 

Den 20. september 1883 oprettedes en interessantskabskontrakt mel- 
lem gdr. Christian F. Hansen, parcellist Hans Peter Andersen, gdr. Hans 
Larsen, alle af Forlev, samt bolsmand Christen Christensen, Vemmelev, 
og gdr. Anders Andersen, Stude. 

Formålet var i fællesskab at leje 1 skp. land af Christian F. Hansens 
jord, matr. nr. 4a af Forlev, for 50 år fra 1. november 1883 og at opføre 
en mølle dér for fælles regning og risiko. Hver interessent skulle betale 
25 øre af hver tønde formalet sæd til dækning af leje og andre afgifter, 
vedligeholdelse og gældens afbetaling. Da øjemedet med møllen alene var 
at få formalet den høstede afgrøde, påregnedes der ikke noget direkte 
udbytte — der findes ialt 10 punkter i kontrakten. 

Det fortælles, at grunden til møllens bygning var utilfredshed med, at 
man ikke kunne få kornet malet, så det kunne tages med hjem. Møllen 
blev nedrevet i tiden 1910 — 14 og brugtes derefter i flere år til kalvehus 
i Forlev enge. 

Af en skattekvitteringsbog for selvejer Hans Pedersens enke i Stude, 
matr. nr. 17b og 18, htk. 2 tdr. 4 skpr. 1 album, ses, hvad hun i april og 
oktober skulle indbetale på amtstuen. — Bogen går fra 1847 til 1878, 
og skattenavne og skattebeløb varierer noget gennem de forskellige år. 

Som eksempel kan tages 1848, hvor der betaltes: Gammelskat (en 
hartkornsskat, der opkrævedes efter matriklen af 1688) 8 rbd. 52J/ 2 sk., 
landskat (alm. skat, der blev udskrevet over hele landet, landeskat) 
55J/ 2 sk., bankrente 62|/ 2 sk., som blev fradraget de to nævnte skatter, 
ekstra påbud 20]/ 2 sk., fourageskat og marchpenge 94 sk., brandpenge 
83 sk., amtsrepartitionsfonden 3 rbd. 21 sk., tinghuspenge 31 sk., skri- 
verpenge 48 sk., krigsskat 5 rbd. 43 sk., ialt 20 rbd. 64 sk. I 1851 er 
landskatten forøget med en opligningsskat, så beløbet er 2 rbd. 14 sk. 
Fra 1850 betales ikke skriverpenge, og fra 1851 ikke krigsskat før i 1864, 
hvor der to gange må betales 2 rbd. 74 sk. Fra 1863 opkræves et amts- 
fondsbidrag på 2 rbd. 46]/ 2 sk. og „til Fondens Vejafdeling" 1 rbd. 65 
sk. Til Tude ås regulering må der i 1873 betales 4 rbd. 70 sk., og indtil 

1878 opkræves der vekslende beløb „til Aaen", fra 1875 i kroner og øre. 

Det årlige skattebeløb svinger mellem 30 og 40 rbd. 

I 1841 kom loven om sogneforstanderskaber, der på landet bestod af 
sognepræsten, nogle selvskrevne godsejere med 32 tdr. htk. og derover, 
samt nogle sognemænd, valgt ved en høj formueansættelse. 

For Vemmelev-Hemmeshøj kommune kom det til at bestå af sogne- 
præst Duus, grev Moltke til Espe, godsejer Qvistgaard til Lyngbygaard 
og kommandør de Falsen til Taarnholm. De syv „folkevalgte" medlem- 
mer var møller Henneke, Vemmelev, gårdmændene Lars Petersen, Orms- 
lev, Kristen Andreasen og Jakob Jensen, Hemmeshøj, Søren Hansen, Er- 
drup, og Hans Nielsen, Vemmelev, samt bolsmand Jeppe Pedersen, Stude. 
Endelig nævnes etatsråd, borgmester og birkedommer Birch, Slagelse. 

Som formand valgtes kommandør de Falsen, og i det år han funge- 
rede som sådan, gav han personlig møde ved forhandlingerne, men det 
ses af forhandlingsprotokollen, at han og de to andre godsejere lod deres 
forvaltere møde i stedet for sig. 

Fra de gamle forhandlingsprotokoller er efterfølgende oplysninger 
hentet. Til at begynde med førtes selv de mindst betydningsfulde sager 
ind, men senere sparedes der mere på papir, blæk og arbejde. 

Allerede i mødet d. 14. juni s. å. kom det til et heftigt sammenstød 
mellem formanden og Duus, som sammen med et par medlemmer havde 
dikteret skolemulkter og besluttet at anskaffe en del læsebøger, tabeller 
og flere gymnastikapparater til skolerne uden at spørge de andre med- 
lemmer. Formanden fandt, at Duus derved havde overskredet den ham 
givne beføjelse, og han foreslog, at den blev trukket tilbage. Herover 
kom Duus i harnisk og udtalte, at det var klart, at forstanderskabet er 
af den mening, at der ikke eksisterer nogen skolekommission, men vil be- 
stemme alt selv. 

I sin egenskab af præst og formand for skole- og fattigkommission 
ville han ikke erkende anden autoritet over sig end skoledirektionen, amts- 
rådet, biskoppen og det kgl. danske cancelli, for hvilket han vil fore- 
bringe sagen. Efter at formanden havde repliceret, stemte alle de øvrige 
medlemmer for hans forslag. 

Da man fra Taarnholm kom til Vemmelev, forlod Duus forsamlingen 
uden at skrive under i protokollen, og ved næste møde på Taarnholm 
mødte provst Salicath i stedet for Duus, der var afgået ved døden, der 
efter folks mening skyldtes, at galden var gået i blodet. 

Forhandlingerne i forstanderskabet synes ellers at have gået ret gnid- 
ningsløst, men i 1847 var et medlem, Aleth Hansen, noget indigneret over, 
1 at den daværende formand, sognepræst Vilh. Rothe, der betegnes som 
„professor", havde bebrejdet medlemmerne, at de havde forsømt deres 

pligt til at hjælpe ham med vejlisterne. Hertil svarede A. H. skriftligt, at 
de ikke er opfordret dertil som pligt, men som velvilje, hvorfor Rothes 
bemærkning var aldeles overflødig og ganske uden for professorens virk- 
somhed. Han tilføjede dog, at Rothe nok ikke havde villet sige noget 
stødende til forstanderskabet og underskrev med dette forbehold proto- 
kollen. Episoden førte denne gang ikke til noget dødsfald. 

Forhandlingsprotokollen viser, at de samme spørgsmål går igen gang 
efter gang. De drejer sig om veje, vandløb, grusgrave og udstationerede 
militærheste; selv meget små „sager" behandles, som f. eks. i 1875, hvor 
sognerådet vedtager, at et barn i fattighuset skal have en salmebog. 
Mange andragender om anbefaling af ansøgninger til amtet om at måtte 
nedsætte sig i sognene som landsbyskrædder, -skomager, -murer eller 
-tømrer blev behandlet og tilstået med enkelte undtagelser. Da gmd. Niels 
Hansen, Ormslev, i 1846 androg om bevilling til at drive tømrerprofes- 
sion i Vemmelev sogn, blev spørgsmålet henlagt til amtets afgørelse, da 
han var bruger af en gård med 20 tdr. land, men iøvrigt en duelig tømrer. 
Smed Christen Nielsen androg i 1848 om bevilling som sognesmed, men 
fik ingen anbefaling, da der foruden ham var endnu fire smede, og man 
ikke var tilbøjelig til at anbefale en ansøgning, ,,der fornemmelig gik ud 
paa at fritage ham for Pligt til at værne Landet". 

Samme år vedtoges det at holde møderne for åbne døre, hvis pladsen 
tillod det, og man ansatte en husmand til at grave gravene ved hver kirke 
til almisselemmer. Man fandt det ikke fornødent med ekstraordinære for- 
anstaltninger mod koleraen, der syntes at være i aftagende; hvis der blev 
grund til frygt, ville rådet ufortøvet træde sammen. I 1853 var der til- 
syneladende grund til at frygte, for Chr. Rasmussens hus i Vaarbymark 
blev lejet til eventuelt kolerahospital. 

I 1851 ansøgte den blinde Jens Dyrholm, Forlev, „General-Postdirec- 
tionen" om fri befordring over færgesteder på sine rejser i boghandler- 
ærinder og eventuelt om fri befordring mellem købstæderne. Man anbe- 
falede hans ansøgning på grund af hans trang og hans værdighed til at 
få fri overfart. Fra 1852 indskrives regnskabet i forhandlingsprotokollen; 
det første balancerer med ca. 134 rdl. 

Gmd. Jakob Rasmussen, Ormslev, og gmd. Thomas Nielsen, Forlev, 
klagede i 1856 på de respektive byers vegne over, at det ved sidste prov- 
stesyn var vedtaget, at den syd for kirken liggende holdeplads skulle 
indtages til kirkegård. Klagerne hævdede, at menigheden havde ret til 
holdepladsen, der også var for lille til en passende udvidelse af kirke- 
gården — det var upassende at holde med lig på landevejen. Det blev 
vedtaget at indstille sagen til højere vedkommendes afgørelse. En større 
sag kom under debat i 1857. Det drejede sig om sognenes indlemmelse 

i Korsør jurisdiktion. Der var indkommet et andragende, der var „ud- 
gaaet og sat i Gang af tvende Borgere i Korsør, der mente derved at til- 
vende Byen Sognenes Søgning". Der var brugt „løgnagtige Foregivel- 
ser" for at få folk til at skrive under; men sogneforstanderskabet udtalte, 
at underskrivernes antal kun var ringe mod de ca. 400 familiefædre i 
„Præstegjældet", og man var overbevist om, at den almindelige mening i 
sognene var, at man ønskede at blive i forbindelse med Antvorskov birk. 
Det hjalp dog ikke, for i 1858 fik man ministerielt afslag på ansøgningen 
om, at det måtte forblive ved den gamle ordning. 

Møderne, der til at begynde med holdtes på Taarnholm, henlagdes 
senere til Ormslev kro, hvor Birch fik 6 rdl. årlig for alle afholdte møder, 
men i 1860 vedtoges det at søge et andet lokale, men sognepræsten re- 
serverede sig, at det ikke blev hos en spækhøker, der ikke havde bevil- 
ling på beværtning. Året efter blev han ikke genvalgt som formand, og 
nu fulgte en række formænd, hvoraf flere fungerede i kort tid. Først med 
Martin Nielsen (1892 — 1906) kom der mere stabilitet i pladsen (Hans 
Pedersen 1906—21, Hans Albrechtsen 1921—37); ialt har der fra 1842 
til dato været 21 sognerådsformænd. Fra 1868 afløstes navnet „sogne- 
forstanderskab" med „sogneråd". I 1877 vedtoges, at der til medhjælp 
for formanden skulle ydes 20 øre pr. td. htk. — i 1881 forhøjedes be- 
løbet til 35 øre. 

De to slesvigske krige satte ikke særlige spor i forhandlingsprotokol- 
len. I 1849 meddeles, at der til sårede og til faldnes efterladte er ind- 
kommet i Stude by godt 12 rdl., i Erdrup by 2 rdl. og i Forlev 7 rdl. Der 
blev fremstillet heste til krigsbrug; priserne på disse var 100 — 140 rdl.; 
i 1864 forlangtes der fra 180 til 260 rdl. pr. hest. Der blev også affattet 
en liste over krigsskatpligtige i kommunen, hvilende på „selvangivelser" 
fra de forskellige personer. Det gik dengang som nu, at de ikke altid 
blev taget for gode varer. Kun ganske få blev godtagne, enkelte udgik, 
men størstedelen blev „indkaldt", og der opnåedes forlig med de fleste. 
Opgivelserne varierede fra 200 til 1200 rdl. (gmd. Peder Mortensen, 
Stude). 

I 1867 sprang der en bombe i sognerådet, idet der fra 71 bosatte mænd 
i Hemmeshøj sogn forelå en begæring om, at sognet måtte blive skilt fra 
Vemmelev sogn i alle kommunale byrder og for fremtiden udgøre en 
egen kommune. Til dette andragende svarede sognerådet, at sagen ikke 
var tilstrækkelig forberedt, og man kendte ikke stemningen i Vemmelev 
sogn eller regeringens stilling til en sådan ordning. Derfor måtte andra- 
gendet indsendes til regeringen, før man kunne gå videre med denne sag. 
Da der ikke i protokollen synes at være nogen forhandlinger senere om 
dette spørgsmål, kan man vel gå ud fra, at sindene hos de 71 er faldet 

til ro, enten fordi de er blevet betænkelige ved at føre spørgsmålet op til 
de højeste instanser eller har ladet sig overtale til at forblive i „det sam- 
lede rige". 

Pastor Rothe underskrev i 1871 for sidste gang som medlem af sogne- 
rådet, og samme år begyndte man at bruge nutidsbogstaver i referater 
fra møderne, hvad der gør det muligt for enhver uden større besvær at 
kunne læse i forhandlingsprotokollen, hvad der er blevet forhandlet. 

I 1871 vedtoges det at opkræve kommuneskatten i fire terminer, samt 
at lade sognenes beboere indbetale den på bestemte steder. Efter op- 
fordring fra politimesteren i Korsør foreslog sognerådet at inddele kom- 
munen i fem distrikter: 1. Vemmelev by og Vaarbymark. 2. Forlev by. 3. 
Ormslev by. 4. Hemmeshøj by. 5. Stude og Erdrup byer. Til kommune- 
kassen blev der for året lignet 28 mk. 8 sk. pr. td. htk. 

Qårdbestyrer J. Chr. Jensen, Hemmeshøj, valgtes i 1872 til voldgifts- 
mand for afløsning af det gårde og bolssteder påhvilende hoveri og lig- 
nende pligtarbejde for årene 1872 — 74 — der var endnu rester tilbage 
af fortidens pligtige og forhadte arbejde. I 1882 blev der klaget over det 
afholdte sognerådsvalg, og med 6 stemmer mod 5 vedtog sognerådet at 
erklære valget for ugyldigt. Valgbestyrelsen hævdede, at der ikke var 
foregået noget i strid mod valgloven, men bøjede sig for den skete af- 
stemning, „da vi finder det for heldigt, at sogneraadet afgjøre sin eygne 
sager uden amtsraadets kendelse". 

På en forespørgsel fra kirkeværgen for Vemmelev om kirkens opvarm- 
ning svarede sognerådet (1893), at man ikke formente at have nogen 
forpligtelse foreløbig til at bekoste denne, men i 1899 lignes der et be- 
løb til kirkernes opvarmning på 2y 2 pet. for Vemmelevs vedkommende 
og 2 pet. for Hemmeshøjs. Samme år lykkedes det sognepræsten og læ- 
rerne efter gentagne anmodninger at få højtidsofferet afløst mod 500 kr. 
til sognepræsten, 300 kr. til læreren i Vemmelev og 200 kr. til læreren i 
Hemmeshøj. 

En minimal og ret kuriøs indtægt havde kommunekassen gennem „an- 
noncering" på sprøjtehuset i Vemmelev. E. E. Holstein, København, 
havde (1892) forpagtet tilladelsen mod en betaling af 1 kr. årlig for hver 
annonce, samt 25 øre for hver annonce, der opslås (?). En senere an- 
modning om at måtte nøjes med 50 øre for hver annonce blev afslået, 
men rådet erklærede sig villigt til at modtage betalingen i frimærker. 

I sognerådsarkivet findes også en gammel fattigprotokol (1860 — 
1888) med et ensformigt og ret. trist stof. Side op og side ned berettes 
der om mænd og kvinder, som beder om hjælp til livets ophold og blev 
den nægtet eller fik den — ofte i karrigt mål. De fattige i kommunen var 
inddelt i tre klasser, og et regnskab fra 1862 viser, hvad der blev ydet i 

hver klasse. I første klasse vankede der til hver i naturalier 1 — 2 tdr. 
rug og det samme i byg, 4 skpr. malt, 12 — 16 pund flæsk (for enkelte), 
12 — 16 pund smør, 12 — 18 pund ost, 1 og 3 læs tørv (kun til to per- 
soner), penge fra 1 rdl. 1 mk. 8 sk. til 4 rdl. Der var 6 personer i 1. 
klasse. I 2. klasse, hvor der var 13, fik de — med en enkelt undtagelse — 
kun penge (8 — 30 rdl.). Fattigfolk i 3. kl. (31) fik naturalier og penge 
som personerne i 1. kl., men naturalier tildeltes i mere begrænset omfang. 

Endelig anføres i protokollen en 4. kl. som omfatter opvarmning af 
Vemmelev og Hemmeshøj fattighuse, 2 X 32 læs tørv, lægens og apote- 
kerens regning, 230 rdl., jordebogsafgift af den grund, hvorpå fattig- 
huset i Vemmelev står, 1 1 rdl., renter og afdrag af den gæld, hvorfor 
fattighuset i Hemmeshøj blev bygget, 70 rdl., de fattiges klæder, begra- 
velsesomkostninger, vedligeholdelse af fattighusene o. s. v. 85 rdl., bi- 
drag til amtets fattigkasse 14 rdl. 4 mk. 12 sk., ekstraordinær understøt- 
telse 70 rdl., uforudsete udgifter 100 rdl. 

Den samlede udgift var 54 tdr. rug, 47 tdr. byg, 10 tdr. 6 skpr. malt, 
33 lispund flæsk, 28 lispund 4 pund smør, 95 læs tørv, 983 rdl. 3 mk. 
11 sk. 

Forhandlinger om fattigvæsenet findes også indført i sognerådets for- 
handlingsprotokol. Et trist billede gives i 1842, hvor det meddeles, at en 
person havde ligget ubegravet i fattighuset i 1 1 dage. Det erkendtes, at 
det var særdeles fejlagtigt fra fattigforstanderens side, men „paa Grund 
af Omstændighederne" blev intet videre foretaget. 

I 1952 indviedes et alderdomshjem, der kostede ca. 450,000 kr. 

I en interessant lille bog: „Erindringer, nedskrevne for Slægt og Ven- 1 
ner" (1911) giver forfatteren, Kristen Kristensen, fhv. ejer af „Aakande- 
gaard" i Forlev, nogle oplysninger om, hvorledes han sammen med 6 — 7 
andre reagerede over for Estrups brud på Grundloven.. Det skete ved 
at nægte betaling af skatter til statskassen og motivere dette ved at skrive 
med kridt på gårdsporten: „Danmarks Riges Grundlov § 49 bringes i 
Erindring, særlig for edsvorne Embedsmænd." 

Trods denne advarsel indfandt borgmester Rump, Korsør, sig faste- 
lavns mandag 1886 i Forlev for at opkræve skat. Kr. Kr. erklærede sig 
villig til at betale amtsfondsbidrag og brandpenge, hvad Rump tog imod 
som et „afdrag", men ville pante for resten, først og fremmest i penge. 
Han fik en bunke femører, som han forgæves talte flere gange; det blev 
kun til et par kroner, men så tog han et beløb, som Kr. Kr. havde ind- 
samlet til sølvbryllupsgaven til Chr. Berg og hustru, og desuden et lig- 
nende beløb til højskoleelever, som var blevet nægtet statsunderstøttelse. 
Oe andre skattenægtere blev også hjemsøgt. Smed Peder Olsen var ikke 
hjemme, hvorfor Rump tog pant i hele huset for 8 kr. 



Gammel bondegård i Stu 



Rump blev drillet på forskellig vis, bl. a. med de mange femører, og 
uden for Kr. Kr.s gård stod hans karl og spillede „Ned med Estrup, Sca- 
venius og Ravn", og naboens søn spillede den samme melodi uden for 
hans hjem. 

Kr. Kr. fik senere nogle gange lignende besøg og disse gav anledning 
til artikler i „Sorø Amtstidende", „Slagelse-Posten" og „Korsør Avis". 
Hans medkæmpere faldt efterhånden fra, og han blev — som „Slagelse^ 
Posten" skrev om ham — „den sidste på skansen". 

Den gamle, hyggelige firlængede bondegård med stråtag og „bøl- 
gende" rygning, små vinduesruder og lave indgangsdøre er nu meget 
stærkt på retur. Enten er de nedbrudt, nedbrændt eller blevet mere eller 
mindre „moderniseret". Det samme er tilfældet med de „gadehuse", der 
fandtes i hver landsby, bygget op på „gadejorden" eller „forten", jord- 
stykket mellem gårdene og bygaden. I Stude fandtes de på begge sider 
af gaden til femten familier ialt. Det var Espe gods, der havde ladet dem 
bygge til hovpligtige småkårsfolk. 

En gammel kone fortalte i 1895, at når de skulle „til hove", kom ride- 
fogeden fra Espe eller hans medhjælper og slog tre slag på tofteporten, 
før det blev lyst. 

Indtil 1890 var der ved hver gård i byen et svinehus, bygget op med 
ca. 50 cm tykke kampestensmure, pakket i slagen kalk. Størrelsen var 
noget nær ens for dem alle, 2,25 X 8 m, og der var fire rum med en 



70 



Gamle arbejderboliger 
i Stude 




tværgang imellem, og fire meget små vinduer. Gdr. Jørgen Jørgensen i 
Hemmeshøj har haft et lignende. På matr. nr. 12a i Forlev by ligger en 
gård, der oprindelig var bygget som tredelt, men som senere blev delt til 
tre gårdbrug, hvoraf de to er flyttet ud på marken. Da man i 1953 lagde 
fast tag på en gammel længe, så håndværkerne, at lægterne på taget var 

sat fast med trænagler i stedet for 
. med søm. Det fortælles, at når de 

tre mænd kom ud sammen fra den 
fælles gård, sagde man, at det var 
„de tre mænd fra den gloende ovn". 
Folkeviddet havde dengang som nu 
sine mærkelige indfald. 

Den gamle rejsestald i Vemmelev 
fra studedriftens tid (København — 
Korsør) blev nedrevet før 1900-tal- 
let, og den store, smukke vindmølle 
på bakken, der var som et vartegn 
for Vemmelev by, nedbrændte 15. ok- 
tober 1932. Oprindelig var den en 
stubmølle, men den brændte i 1856 
og afløstes af en hollandsk vindmølle 
med et vindfang på 34 alen; dens 
efterfølger er den nuværende motor- 
mølle. Vindmøllen i Stude blev ned- 
revet først i 1920-erne; under første 
verdenskrig producerede den i en 




Vemnuh v molh 

kortere tid strøm til Vem- 
melev elektricitetsværk. 
Vaarby mølle solgtes 
1941 til Lars Rasmussen, 
Slots Bjergby og blev 
nedrevet 1942. 

Særlig kendte personer 
har sognene ikke fostret 
mange af, men Ormslev 
kan dog melde om, at en 
„adelsmand" har trådt 
sine børnesko i byen, hvil- 
ket „Sorø Amtstidende" 
publicerede i 1939. 

Manden er Carl Peter 
Mogensen, en søn af 
handelsmand Hans Mo- 
gensen og hustru, et par hæderlige og stræbsomme mennesker, der begge 
døde, da sønnen var lille. Han tog senere til søs og blev i 1920 styrmand 
i D.F.D.S., men rejste samme år til Siam, hvor han gjorde en glimrende 
løbebane og blev kaptajn i „The Straits Steamschip Co. u . Han kom flere 
gange hjem for at besøge sin familie — hans hustru, der ikke kan tåle 
tropeklimaet, bor i Aarhus — men blev sidste gang kaldt hjem på grund 
af verdenskrigens udbrud 1939. 

Ved sin hjemkomst blev han af sultanen af Trengganu modtaget i den- 
nes pragtfulde tronsal og fik tildelt titlen „Oran Kaya Wira Bakti" og 
var dermed optaget i den malayiske adelsstand. Han sejler altid sultanen 
og hans følge på rejser til Singapore og er ualmindelig afholdt af alle, 
han kommer i berøring med. Den skriftlige udnævnelse er signeret: SU- 
LEIMAN BIM ZAINNALABIDEEN SULTAN OA TRENGGANU og 
ABUBAKAR BIN MUSTAFFA KETUA IST ADATKERAJAVAN. Sam- 
tidig blev han udnævnt til inspektør i sit selskab. 

Eventyrenes tid er ikke forbi, og i dette tilfælde kan man vel med 
H. C. Andersen sige, at det gør ikke noget at være født i andegården, 
når man har ligget i et svaneæg. 

Den 5. december 1951 døde Bodil Andersen, Ormslev mark. Hun var 
født 25. januar 1848 og opnåede således at blive næsten 104 år. 

FORTIDSMINDER 



Sognenes nærhed af havet og Vaarby å, som måske i fortiden har 
været mere vandrig end nu, har bevirket, at der i den forhistoriske tid 
uden tvivl har været en forholdsvis god bebyggelse. Herom vidner de 
talrige gravhøje, der har været før, men som „kulturen" nu for største- 
delen har udslettet. Efter Nationalmuseets kataloger skal gives en over- 
sigt over de høje, der har været og endnu findes i sognene, og de fund, 
der er gjort gennem tiderne. 

Under Forlev er anført, at der på „Møllebanken" tidligere er opgravet 
en mængde munkesten forbunden med kalk. På matr. nr. 7b ligger „Aas- 
høj" — vel rettest "Oshøj" (os = udløb); i toppen af den er nedgravet 
to skeletter, der blev fundet i en grusgrav på matr. nr. 8a; der har været 
en dysse på samme mark. Jernalderfund er gjort tæt under jordoverfla- 
den på matr. nr. 2a og 18. I en skråning af en naturlig bakke fandtes 
omkr. 1800 flere skeletter, ca. 1 alen under overfladen. 

På matr. nr. 14 i Vemmelev har der været en høj, der nu er sløjfet. 
Efter sigende var den 3 alen høj og 40 alen bred og var omgivet med 
kredsstillede randsten. Der blev fundet urner med brændte ben og dy- 
bere nede 10 — 15 skeletter uden stensætning. 

Fra Ormslev meldes om mange høje (se kortet). På matr. nr. 20 har 
på en høj bakkeflade ligget en høj, „Skjælmshøj", der nu er udjævnet, og 
på samme mark en nu sløjfet dysse. I „Aashøj" på matr. nr. 7 blev der 
1840 fundet et bronzesværd i en 6 alen lang stenkiste. En nu sløjfet høj, 
„Grydebjerg", har ligget på matr. nr. 5, og en nu sløjfet dysse med sten- 
sætning, omtrent i kvadratisk form på nr. 4a. På matr. nr. 4b er sløjfet 
en høj, „Sønhøj", med kredsstillede randsten; under et lag grus fandtes 
et lag mørkt træ, tilsyneladende egetræ, 4 alen langt og ca. 2 alen bredt, 
men ingen ben eller oldsager. En udjævnet høj og en træbeplantet høj 
meldes om fra matr. nr. 33, og fra matr. nr. 18 om forstyrrede rester af 
en dysses stensætning, ca. 10 tildels liggende og sønderslåede randsten 
uden orden. På matr. nr. 17c har været en nu overpløjet høj, og i „Sø- 
bjerg" (matr. nr. 16i) er ved grusgravning fundet flere skeletter og ved 
bækkens fod en lerkrukke. På samme mark har været en høj, i hvis fyld 
man flere gange har fundet urner med brændte ben; der skal for mange 
år siden have været en stensat grav i toppen. 

Ikke mindre end tre gravhøje har ligget på matr. nr. 15, „Ashøj", 
„Knøsen" og en navnløs. I „Ashøj" fandtes flere stenkister med skelet- 
ter og stykker af et bronzesværd, og i de to andre høje er gjort lignende 
fund. Den sløjfede „Kongeshøj" lå på matr. nr. 14; i den fandtes et 

bronzesværd. På samme mark har ligget tre, nu sløjfede høje, „Trehøje", 
og i den ene blev gjort fund. 

Endelig foreligger meddelelser om to sløjfede dysser. 

Fra Vaarby nævner kataloget, at der på matr. nr. 5 er fundet to urner 
med brændte ben, men der har ingen høj været i mands minde. Også 
Hemmeshøj er fattigt på oldtidsminder. På matr. nr. 9 er der sløjfet en 
høj, hvori der fandtes en stenkiste, 6 alen lang med flade dæksten. I en 
bakkeskrænt på matr. nr. 8 (gdr. Knud Christensens) er tæt under over- 
fladen fundet flere skeletter og en lerpotte, der henføres til folkevandrings- 
tiden (på marken har hans fader, Hans Christensen, fundet en svær, 
smuk granitstridsøkse). 

Stude har mere at fremvise. Et bronzealderfund er gjort på matr. nr. 
12 i en sløjfet høj, hvis fyld i det væsentlige var mindre sten. På matr. 
nr. 7 er også gjort et bronzealderfund på flere genstande i en udtørret 
og overpløjet mose, og på samme mark er sløjfet tre dysser. Det mest 
interessante, men desværre næsten forsvundne oldtidsminde har været 
på matr. nr. 11. Det var en jættestue med en højde på ca. 4 alen og en 
bredde på 3 — 4 alen. Den dækkende høj, hvoraf mere end halvdelen er 
fjernet ved grusgravning, har haft en højde af 6 alen og en bredde af 
60 — 75 alen. Gangen gik, ifl. meddelelse, vinkelret ud fra kammerets 
østside. Der blev fundet 14 — 15 genstande. En bronzeøkse „celt" er 
fundet på matr. nr. 11a. 

Fra Erdrup oplyser kataloget, at der på matr. nr. 11a er sløjfet en 
runddysse samt en anden høj, hvori der blev fundet urner med brændte 
ben og et lille stykke bronze. En høj er sløjfet på matr. nr. Ib, men ingen 
oplysning om fund. I „Barnebanken" på matr. nr. 6 er fundet et bronze- 
sværd, og på matr. nr. 5 er en langdysse med længde og bredde på 31 
— 32 alen; i midten en fordybning med rester af den forstyrrede dysse. 
En sløjfet, over 100 alen lang, har, ifl. meddelelse, været på matr. nr. 4, 
og på matr. nr. 7 er gjort et par bronzealderfund i en nu sløjfet høj, 
„Glohøj". 

Ovenstående er efter National-Museets oplysninger, men da disse stam- 
mer fra en række år tilbage, vil de måske nok ikke stemme overens med 
forholdene i dag. 

Nogle mundtlige oplysninger fra folk i sognene gengives her. 

Anders Christensen, Erdrup, gårdfæster under „Jægershus", gravede 
i 1879 tolv fod jord af „Barnebanken" og fyldte den i moser. Han stødte 
på en begravelse med et mandsskelet, ved hvis side der lå et stort bronze- 
sværd; dette blev i hjemmet brugt som legetøj af børnene, indtil provst 
Heiberg fik det med ind til museet. I 1916 gravede A. Chr.s svigersøn, 
Hans Jensen, atter tolv fod jord af højen. Hans Kjær fra Nat. -Mus. kom 

af sølvbægeret, der er en dåbsgave, er de forskellige sager løsfund fra forskellige 
marker i sognene. Gengivet i -/-, st. af Originalerne 

derud og fandt under 
bronzealdergraven en 
stenaldergrav med aske 
og nogle knogler; i en 
rundkreds fandtes mange 
små stensætninger med 
aske. En stor sten blev 
gravet op i marken og an- 
vendt som „overligger". 
Højen fredlystes samme 
år. 

Ved tørvegravning i 
gdr. Jens Olsens mose på 
Erdrup mark i 1916 fandt 
Hans Peder Hansen, 
Stude, to bronzehalsringe 
fra slutningen af bronze- 
alderen (5. — 6. årh. f. 
Kr.). Det var almindelige 
kvindesmykker, nedlagt 
som offer til guderne: 
der blev udbetalt 80 kr. 
i findeløn. Et lignende 
fund er gjort af slagter 
Evald Andersen, Stude, 
som i 1943 på sin lod i Stude enghave fandt en bronzehalsring og senere 
halvdelen af en anden; det var også et votivfund (offergave). 

I haven hos gdr. Jens Andersen, „Glohøjgaarden", Stude, har der lig- 
get en høj, „Glohøj", fra hvis top man „gloede", når der var ildebrand 
i omegnen. Da der efter en brand i 1943 udgravedes grund under et tid- 
ligere stuehus, fandtes nogle flade dæksten over en stensat grav, hvori 
der lå skeletdele af tre mennesker. Ved bæltestedet af dét sidst nedlagte 
lig lå en meget smuk lang flintdolk. Graven blev af sagkundskaben vur- 
deret til at være ca. 3500 år gammel; den blev sløjfet af hensyn til byg- 
geriet. 

I 1947 gjorde Jens Andersens søn, Thorkild Andersen, et værdifuldt 
bronzealderfund et lille stykke under jorden på „Tvendehøjsmark", hvor 
der endnu kan ses resterne af to oldtidshøje. I en grav fandtes en bronze- 
dolk, der var gået i flere stykker, samt rester af den tilhørende læder- 
skede; desuden en ravperle på størrelse med en stor hasselnød. Kort før 
dette fund blev gjort, var der i en „fattigmandsgrav" fra bronzealderen 




Stenaldergrav, fundet under en nedbrændt længe 
i „Glohojgaard" 

Bronzealder grav fra „Tvendehøj", Stude 

på gdr. Hans Olsens mark i Ormslev fundet et skelet, hvor en høj tid- 
ligere har ligget. På gdr. Johs. Jensens jord, „Kattenes", i Stude blev der 
omkr. 1935 fundet stenkransen af en runddysse, og på gdr. Jørgen Jør- 
gensens mark i Hemmeshøj er der også fundet sten fra gravdysser, men 
ingen af disse fund blev nærmere undersøgt. 

På matr. nr. 2a i Forlev er fundet en broche i gennembrudt arbejde 
fra sidste del af 11. årh. og et brudstykke af et spænde, der antagelig 
stammer fra 13. årh. — begge dele nu i Nat.-Mus. Af løsfund er der iøv- 
rigt gjort mange med flere interessante ting, bl. a. på sognerådsformand 
Chr. Rasmussens mark i Stude 
og på gdr. Chr. Christensens 
mark, Stude. Gdr. Knud Jensen, 
Erdrup, har en smuk samling 
oldsager, der hovedsagelig er 
fundet på gårdens marker. 

Fra Vemmelev meldes om et 
interessant fund. I 1829 fandt 
husmand Christen Rasmussen 
ved at grave en grav på Vem- 
melev kirkegård 29 „Roskilde- 
pendinge" fra Valdemar den 
I Stores og Absalons tid — kon- 
gens ældste mønt. En sådan stude byhorn 

mønt blev også fundet ved 
Vaarby ås oprensning i 1942; 
gravemaskinen hentede den, til- 
ligemed en mønt fra Chr. IV's 
tid og en anden yngre, op fra 
åens bund, hvor broerne (for 
landevejen og „Kongevejen") 
ved siden af hinanden er gået 
over åen ved „Hulken". 

Den tidligere omtalte „Kon- 
gevej" fra Antvorskov til 
Korsør blev anlagt af Chr. IV 
først i 1620-erne og er nu i det 
hele og store for så vidt også 
et fortidsminde, selv om dens 
løb nogenlunde kan udredes, 
og den et enkelt sted endnu 
henligger næsten i „naturtil- 
stand". Markbogen fra 1682 
nævner „Kongevejens Aas" 
ved siden af „Lyse Høys Aas", 
og på et kort fra 1769 angives 

„Lys Høy" og „Konge Weys" op ad hinanden. Den gik over en mindre 
mose på matr. nr. 19a, Forlev, og over Tjæreby, Halseby og „Haneklint" 
til „Korsør Kaas". 

Hos gdr. Jens Andersen, „Glohøjgaard" i Stude, findes et interessant 
minde fra fortiden: et gammelt byhorn, der er brugt til at kalde bymæn- 
dene sammen med. Det er dog ikke et horn i ordets almindelige forstand, 

men en stor konkylie, som 
m spidsen er skåret af, så 
der kan blæses ind i den 
— men det synes at være 
lidt af et kunststykke at 
lokke „toner" ud af den. 
På konkyliens glatte flade 
er indridset KH (Kristen 
Hansen), IMS(Jens Mad- 
sen), MJS (Morten Jen- 
sen), NHS (Niels Han- 
sen), MHS (Morten Han- 
sen), HH (Hans Hansen) 

og årstallet 1812. Senere har de da- 
værende bymænd indridset NN 
(Niels Nielsen), AM (Anders Mor- 
tensen), NA (Niels Andersen), JS 
(Jørgen Sørensen), PS (Peter Sø- 
rensen), RK (Rasmus Kristensen). 

Hos gartner Marius Andersen, 
Holmstrup, findes det horn, hvormed 
man tidligere i Hemmeshøj kaldte 
folk sammen i tilfælde af ildebrand. 
Det skal efter sigende være af en 
jysk stud, er ca. 45 cm langt og blev 
sidste gang benyttet, da „Gede- 
marksgaarden" i 1919 brændte. Det 
var M. A., der da som 12-årig dreng 
blæste i det. Fra anden side hævdes, 
at det brugtes sidste gang, da gdr. 
Niels Olsens gård i Erdrup brændte 
i 1920-erne. Et brandhorn med bog- 
staverne P N S W B og årstallet 
1813 ejes af gdr. Kr. Nielsen, Orms- 
lev. 

Sognefoged Knud Nielsens mor i 
Vemmelev ejer et eksemplar af Fre- 
derik ITs bibel fra 1589, desværre i 
defekt tilstand. 

Af de fotograferede brugsting er 
skabet af fuldt mahogni med mes- 
singhængsler i „Lille Vaarbygaard" 
meget gammelt. Kisten fra Stude 
har været i slægtens eje ca. 200 år; 
den blev reddet fra ødelæggelse, da 
gården brændte i 1838. Efter udtalelser af folk fra Nationalmuseet kan 
den tænkes at kunne stamme fra det 13. årh., og den fortjente at komme 
til at stå i sine oprindelige farver — egetræsmaling og sølvbronze klæ- 
der den ikke. Dåbs„kjolen" stammer oprindelig fra „Glohøjgaarden". 




Dåbs„kjole" 

SAGN OG FORTÆLLINGER 



Det til så mange kirker knyttede sagn om en lindorm, som forhin- 
drede folk i at komme ind i kirken, fortælles også om Vemmelev kirke. 
Våbenhuset lå forhen i den søndre side, men så kom en mægtig stor lind- 
orm, som snoede sig tre gange om kirken og lagde sig i våbenhuset, så 
folk ikke kunne komme i kirke. Hele sognet blev derfor enigt om at op- 
føde en tyrekalv med nymalket mælk, til den var fire år, og så blev den 
drevet ind på kirkegården, hvor den straks kom i kamp med ormen. De 
sloges voldsomt og længe, og til sidst sejrede tyren, men da kampen var 
endt, blev den skudt af en mand, som sad oppe i klokketårnet; den var 
blevet giftig. 

Våbenhuset blev så, hvor det nu er, og den gamle dør tilmuredes. 

Gamle folk i Vemmelev fortalte, at en dansk konge, som hed Valde- 
mar, må endnu ride om som „natjæger". I Rasmus Nielsens gård i Vem- 
melev var der en „mare", som karlene ikke kunne være i sengen for. Hun 
kom trillende som et lille nøgle fra benenden op til hovedet, og når hun 
kom dertil, kunne den sovende hverken røre sig eller drage ånde; men 
engang borede de et hul i døren og stoppede det til, da maren var kom- 
met ind. De så da, at det var en ung, smuk pige, som fortalte, at hun 
var fra Skåne. Et godt råd mod mareridt var ellers at sætte et kornsold 
foran sengen, for så kunne maren ikke komme, før hun fik talt alle hul- 
lerne; men da hun kun kunne tælle til fem, nåede hun aldrig at komme 
op i sengen. En arbejdsmand i Vemmelev så en nat noget spøgeri liste 
om ved kirkemuren; det var hvidt som sne. Han råbte det an, men så 
blev alting så sært og underligt for ham, så han løb panden mod kirke- 
muren og skyndte sig bort; spøgeriet så han aldrig mere. 

En kone i sognet fortalte, at hun tit hørte kister smække i lås i „As- 
høj" på Ormslev mark, når hun som barn vogtede får i nærheden, så 
hun mente, der boede trolde i højen. „Søbjerg" på Ormslev mark har 
i forrige tider stået på fire røde pæle hver højtids aften, og man så da 
tydelig lys og hørte dans og musik derinde; det var troldene, der holdt 
sig lystige. Engang var der en mand fra Ormslev, som skulle ud på over- 
drevet for at flytte heste; han så da lys i banken og gik derind, men hvor 
længe han var hos troldene, véd ingen. Også „Langebjerg" på Ormslev 
mark skal have været beboet af trolde. En karl fandt engang en ovn- 
rage, som var i stykker. Han slog den sammen med en sten, og straks 
blev den borte, men lidt efter kom der ud af banken et nybagt sigtebrød, 
I som han spiste. 1 gærdet mellem Vemmelev (Ormslev) kro og Jakob 
Rasmussens lod i Ormslev har det før været slemt med spøgeri. Det 

skreg dér om natten som katte og rystede med pilene. Engang var der 
et par unge folk fra Ormslev, som skulle giftes, men da de kørte til kir- 
ken, blev hestene stædige ved gærdet. Man så ingenting, men alle gæt- 
tede på, at det var spøgeriet i gærdet. Brudeskaren kørte hjem igen, og 
forlovelsen blev hævet. 

I „Barnebanken" (navnet skal stamme fra, at man i ældre tid på bak- 
ken St. Hans aften brændte et „barn", der var lavet af halm — det 
kaldtes „at brænde barn") på Erdrup mark skal der ligge en skat be- 
gravet, og mange har set lys brænde dér om natten. To karle beslut- 
tede at udgrave skatten, og de stødte også på et lille skrin, som de fik 
op på randen af hullet, men i det samme kom to haner trækkende med 
et læs hø. Herover blev den ene karl så forbavset, at han råbte: „Nej se, 
nu har jeg aldrig kendt mage." Straks sank skrinet ned i jorden, og det 
er ikke set siden. En dreng, som vogtede får på Erdrup mark, blev slæbt 
ned i en banke af tre små drenge, han legede sammen med. Han var hos 
troldene i tre dage og nætter, men ville hverken spise eller drikke, og 
så kunne de ikke få magt med ham. Den tredie aften hørte han kirke- 
klokken ringe i Boslunde, og han råbte da: „Å, Herre Jesus, nu ringer 
bedeklokken!" Det var så slemt for troldene at høre, at de bar ham op 
på banken, hvor han blev fundet om morgenen, men han var lidt til en 
side længe efter. 

Ovenstående sagn er her meddelt efter Svend Grundtvigs samling af 
danske folkesagn, men andre kilder har også nogle. 

Således meddeler Anders Uhrskov i „Sjællandske Sagn" det bekendte 
sagn om Pine mølle i to variationer. Mølleren i Pine mølle snød bøn- 
derne og kunne ikke forliges med nogen. Præsten havde forgæves talt 
med ham flere gange og tilsagde ham til sidst til at møde i kirken. Her 
blev mølleren i menighedens påhør bebrejdet sin opførsel, hvorover han 
blev rasende og besluttede at hævne sig. En dag sendte han bud til præ- 
sten og bad ham komme og berette den gamle bedstemoder. Præsten 
kom, men da det var lidt mørkt, kunne han dårligt se den syge kone bag 
alkovens forhæng. 

Da han midt i en bøn blev afbrudt af en stærk grynten, opdagede han, 
at det var en gammel so, der lå i sengen. I døren stod mølleren og mo- 
rede sig over præsten, men denne blev så vred, at han løb ud uden at 
tage sin bibel med. Da han kom uden for gården, lyste han forbandelse 
over den, og den sank i jorden, men stormen havde bevirket, at møllen 
havde sat gården i brand. Præsten blev stående, til gården var helt for- 
svundet, men da kom der op fra dybet en stol, hvorpå der lå hans bibel 
og et næsten nyfødt barn, som præsten, sammen med sin bibel, tog med 
til sit hjem, hvor barnet senere blev opdraget. 

Hullet, hvor gården sank, kaldes „Pinehullet", og efter mølleren, som 
blev kaldt Sortesvend, har engstrækningen mellem Næsby og Forlev fået 
navn. 

I den anden version af sagnet siges, at det var tre mænd, der sad i 
en gård og drak, og som i deres rus fandt på at ville holde præsten for 
nar, og fremgangsmåden var som ovenfor fortalt, men hullet kaldes her 
„Sortensvend" i stedet for „Pinehullet". Nogle mennesker ville engang 
undersøge, hvor dybt det var, og de bandt syv høreb sammen og bandt 
et langjern i enden af linen. De kastede så langjernet ud i hullet, og lidt 
efter hørte de, at der nedefra blev råbt: „Bind een til, så skal I se løjer", 
og de kom nu væk i en fart. Hullet siges at være bundløst. 

I „Oshøj" har boet trolde. En mand kom engang kørende forbi højen, 
men pludselig stod hestene stille og var ikke til at drive frem, hvorfor 
han lod vognen stå og trak hestene hjem. Inden han var kommet ret langt 
bort, hørte han en røst råbe: „Oshøj stodder og Salthøj kælling, kom 
og lad os svire!" (Salthøj ligger i Stillinge sogn). På toppen af Oshøj 
har ligget flere kæmpehøje, og en ejer, som havde ødelagt nogle af dem, 
turde ikke siden gå der forbi, når det var mørkt. Fra Trelleborggård har 
man til tider set en glødende stang fare igennem luften; det var Trelle- 
borg drage, der flyttede til Oshøj. 

Trolde fra „Huulhøj" kom tit på besøg i „Hulhøjgaarden" for at låne 
et eller andet, som de dog altid bragte tilbage igen. De lokkede engang 
en pige ind i højen; hun slap ud igen, men var efter den tid ikke rigtig 
klog. Det siges, at der i „Ashøj" skal stå et guldbord, men for at komme 
ind i højen skal man have en guldnøgle, der ligger under den tredie 
agerren vest for „Kongshøj". Denne oplysning skal en trold selv have 
givet til en mand fra Ormslev, som han traf på landevejen. Fra „Lys- 
bjerg" ved „Lyshøjgaard" forsvandt troldene engang under stor ståhej. 
Folkene vågnede og fandt køerne løse og mælken spildt, men var fra 
den dag fri for bjergfolkene, der havde gjort dem megen fortræd. 

En pige i Vemmelev vågnede altid træt og svedt hver morgen, men 
ingen kendte grunden dertil. En dag kørte en mand med jordemoderen 
forbi en bakke og blev da standset af en trold, som råbte: „Lad mig få 
jordemoderen! Jeg trænger hårdere end du, for min kone er kristen og 
kan kun blive forløst af en kristen jordemoder." Troldkonen blev for- 
løst, men da jordemoderen gik ud igen, så hun den førnævnte pige stå 
og male malt, og hun så sit snit til at tage en flig af pigens tørklæde, 
og næste morgen viste hun pigen den, og den passede godt nok. Så blev 
pigen ført til præsten, som læste noget over hende, og hun sov roligt 
^for fremtiden. 

Fra Forlev er optegnet et sagn, som dr. Inger Marie Boberg betegner 

som så sjældent, at der kun fra Ruds Vedby kendes et mage til — fra 
Fyn kendes et i noget afvigende form. 

En fattig og en rig bonde skulle kappes om at slå græsset på deres 
enge; den, der først blev færdig, skulle have den andens eng. Den fat- 
tige bonde fik hjælp af en trold, der boede i en stor bakke på hans mark. 
Trolden sagde: „Jeg har haft hus og hjem på din mark i så mange år, 
og du har altid ladet mig leve i fred og ro, hvorfor jeg nok skal skaffe 
dig engen slået, når du bare vil give mig kosten, men den skal være 
forsvarlig, og du må ikke komme ud med mindre mad til hvert måltid 
end til 12 mand." Derefter gik trolden hjem og satte et stort letøj sam- 
men, men lagde sig så til at sove i engen. Da det var nær aften, havde 
den rige mands folk kun en skår tilbage og spiste derfor til midaften. 
De morede sig meget over „den gamle", der stadig sov, og en karl listede 
sig hen og gav ham et spark bagi, men hans ben blev hængende fast. 
Trolden rejste sig nu og begyndte at slå; han tog engen i to skår, og 
staklen, som hængte fast i hans bag, måtte strø græsset efterhånden. 
Den rige mands folk blev så bange ved at se trolden og høre jammer- 
skrigene fra hans „følgesvend", at de glemte at slå den smule græs, der 
var tilbage, hvorfor den fattige bonde vandt. 

I den før omtalte jættestue boede også trolde, som gjorde folkene i 
gården en del fortræd, men frelste engang deres liv. Der var gået ild 
i maltkøllen om natten, og en stemme råbte: „Her ligger I og snuer, og 
der er ild i jeres stuer." Der var altså også „rimsmede" blandt troldene. 

Om „Barnebakken" kendes endnu et sagn. En mand fra Erdrup kom 
en aften kørende fra Boslunde. Hestene kunne næppe trække vognen, 
og da han så sig tilbage, så han hele vognen fuld af „puslinger"; de 
forsvandt ind i „Barnebakken", og vognen var nu let at trække. 

De fleste sagn og fortællinger knytter sig til høje i sognene, men en- 
kelte andre skal meddeles efter lokale oplysninger. 

På et gærde mellem gdr. Jens P. Hansens lod i Hemmeshøj og „Ge- 
demarksgaarden"s brændte der flere år lys, „som af en lampe ved af- 
tenstid". 

Birthe Kjerulfs mand var ringer ved Hemmeshøj kirke. Hun blev be- 
tragtet som en heks, og en gloende jernstang blev kastet ud på vejen, 
når folk gik forbi. 

I skellet mellem Stude og Erdrup marker går en bæk, „Maebæk" 
(ma = made = eng), hvis vand gennem Stude enghave løber ud i Vaarby 
å. Under broen over bækken sad „en hvid kvinde og spandt". Folk, som 
gik over broen, blev tit spurgt: „Så I kvinden?" Fra broen, „Marebæks- 
bro", og til Erdrup gik „en grå vædder". Ved den før nævnte vildtbane- 
pæl i Erdrup holder, når det er nymåne, en rytter på en hvid hest, men 

ikke enhver kan se ham. På bolsmand Laurits Pedersens mark i Erdrup 
lå indtil 1931 en stor sten (kløvet ud til 12 m 3 ), som efter sagnet var 
kastet af en trold fra Blæsinge bakker efter Boslunde kirketårn, men 
heldigvis ikke nåede så langt. 

I Stude spøgede det i fordums tid i „Glohøjgaarden". En mand var 
engang slået ihjel dér, og om natten kunne tjenestedrengen og tjeneste- 
karlen, som havde fælles kammer ved siden af tørvehuset, høre, hvordan 
tørvene „løb frem og tilbage", og i porten hørtes tit en lyd som af ras- 
lende jernkæder el. L, men manden i gården sagde, at det skulle de ikke 
bryde sig om — det var den døde mand, som lavede det. 

En præst i Lundforlund havde den vane at gå over i kirken om natten, 
og for at vænne ham af med det, lokkede hans kone præstegårdens karl 
til at agere „spøgelse". Karlen tog et hvidt lagen over sig og gik over 
til kirken en aften, hvor præsten var der. Efter at præsten tre gange 
havde sagt til karlen: „Er du et menneske, så lad dig op; er du en djæ- 
vel, så vig bort!" uden at få svar, begyndte han at mane „spøgelset" i 
jorden. Først da karlen var sunket i jorden til knæene, gav han sig til 
kende, men præsten svarede, at nu var det for sent, og karlen forsvandt 
helt. 

Han „gik igen" og kom ved aftens- eller nattetid i skikkelse af en 
stor sort fugl op af et hul, „Ravnehullet", i Stude enghave. En gammel 
meddeler har fortalt, at det i hans barndom endnu fandtes i et engskifte 
(nuværende ejer er gdr. Knud Christensen), men det blev ved gravning 
af en rende ned til åen afvandet. 

Afdøde gdr. Laurits Nielsen, Hemmeshøj, hævdede, at „Natravnehul- 
let" havde været på hans mark, og fortalte, at da Kirsten Skrædders fra 
Hemmeshøj en aften kom forbi det berygtede hul, fløj der en stor sort 
fugl op af det og skreg: „Bav! Bav! Den hellige grav!" 

Et lignende sagn om nedmaning kendes fra Vemmelev, hvor præsten 
manede en karl ned i kirken, hvorefter våbenhuset flyttedes til kirkens 
nordre side — en ny forklaring. 

I Vemmelev sogn, i skellet mellem Hans Albrechtsens og Hans An- 
dersens marker, ligger en sten, hvori der er en fordybning som aftryk 
af en hestehov; det skal være trådt af Fanden (Aug. F. Schmidt: Dan- 
marks Kæmpesten). 

Til slut skal gengives en fortælling fra Vemmelev, optegnet af plante-' 
skolejer Hans Knudsen, Landsgrav, og trykt i årbog for „Hist. Samf. f. 
Sorø Amt", 39. bind. Lidt ændret og forkortet lyder den: 

I gamle dage var der mange hekse i den egn, og de gik som sædvan- 
ligt i kirke skærtorsdag. Den dag kunne man i kirken se, hvilke kvinder, 
der var hekse, hvis man i lommen havde det første æg, der var lagt af 

en sort hønneke på en torsdag, dog må den, der har ægget i lommen, 
ikke vide af det. Fra en gård var en dreng og to karle kommet i kirke, 
og drengen havde uden at vide det et sådant æg i lommen. Da han kom 
ind i kirken, blev han som ude af sig selv og råbte: „Se, dér sidder N. 
med en strippe på hovedet, og dér sidder L. med en malkespand på", 
o. s. fr. 

Karlene tyssede forgæves på ham. Drengen, men ingen andre, kunne 
se en gråskimlet hest stå bunden ved våbenhusdøren; den havde en af 
heksene redet på til kirke. De forbitrede hekse søgte på hjemvejen at 
hævne sig på den uskyldige dreng, der blev kastet frem og tilbage, så 
karlene måtte have fat i ham og støtte ham. Til tider kom et par hekse 
på gråskimler ridende for at klemme ægget i stykker, for så kunne han 
ikke se mere, men havde så brækket sit lår. De slap dog hjem, og ægget 
kom af drengens lomme, men da han kunne gøre heksene stor skade ved 
at fortælle, hvad han havde set, var de efter ham alle vegne, i en eller 
anden skikkelse, og tilbød ham flammende hosebånd o. a. for at tie stille. 

Drengen lovede det, men fortalte det alligevel til folk, hvorfor heksene 
hævnede sig ved at kaste ham i tørvegrave og vandhuller eller plage ham 
på mange andre måder. Til sidst måtte han rejse fra egnen, men han var 
aldrig rask mere og døde i en meget ung alder. 

Dette er jo en fantastisk og nok også meget ,, farvet" beretning, men 
den interesserer ved, at der „var noget om det". Hans Knudsens søn, 
Gunnar Knudsen, fortæller i ovennævnte årbog, at begivenheden faktisk 
fandt sted i Vemmelev kirke skærtorsdag 1788, og den fik et efterspil, 
idet „heksene" vist anlagde sag mod karlene og drengen samt en gård- 
mandskone, som var den egentlige anstifter. De blev alle idømt fængsel 
på vand og brød i 8 dage og fik desuden en mulkt. 

Over vejen mellem Forlev station og gi. Forlev by var der for et godt 
halvt hundrede år siden et led, „Støvlebæksledet", og sagnet fortæller, 
at der ved dette til visse tider sås en hovedløs kalv, slæbende på et 
reb — nærmere forklaring ukendt. Ved samme led skal der være fundet 
en mængde små hestesko, som efter overleveringen skulle stamme fra 
svenske heste i krigen 1657 — 60. 

Afdøde Kirsten Christensen, Stude, fortalte for ca. 60 år siden, at hun 
kunne erindre, at ligene af folk, som var blevet koleraens ofre, fik deres 
sidste hvilested i „Kirkeageren", den jord, som lå til Hemmeshøj kirkes 
tidligere nævnte gård, sydvest for vejen fra Stude til Erdrup. Den havde 
i 1807 et htk. af 1 td. 6 skpr. 1 fdk. 2 alb. og brugtes af Jørgen Pedersen. 

